izza – Esfiya – Dhivehi Vaahaka Site\nމާދުރަށް ފެތުރިފައިވާ ހުދު ކިރުކޮޅެއް ފަދަ ފުޅާ ތުނޑިއާއި އިންވެގެންވާ ބޮޑު ފަޅާއި އަދި އެ ފަޅާ ގުޅިފައިވާ ގަދަނޫކުލައިގެ ކަނޑުވެސް ހީވަނީ ރަހަޔަކަށް ފަތުރާލެވިފައިވާ ދޫލައެއް ހެންނެވެ. އޮއްސެމުންދާ އިރުގެ ރަން...\n” އަޅުގަނޑު ދަންނަވަން ތޯ ކަންހިނގިގޮތް؟” އެންމެންނަށް އެއްފަހަރާހެން ބަލައިލެވުނީ ކޯޓުގެ ދޮރުން ވަދެގެން އައި ނަވާއަށެވެ. ފެހި ކުލައިގެ ޓޮޕަކާއި ޖިންސެއް ލައިފައި ހުރި އިރު އޭނާގެ ރީތިކަން އިންތިހާއަށް ހާމަވެއެވެ....\n” ޝާއިން ބުނެދެއްވަފާނަންތޯ ނަވާ ގެންދިޔަ ހިސާބުން ފެށިގެން ކަންހިނގި ގޮތް؟ އޭގެ ކުރީގައި ކަން ހިނގިގޮތް އަޅުގަނޑުމެންނަށް ވަނީ ޝާއިން ރުޝްދީއަށް ފޮނުވި މެސެޖްގެ ޒަރީޢާއިން މަރަދޫ ފުލުސް އޮފީސް މެދުވެރިކޮށް...\nތިއީ ކޮންތާކުން އައިސް އުޅޭ ކޮންބައެއް؟” ލަޔާލް ރުޅިވެރިކަމާއެކު އެމީހުންނާއި ސުވާލުކުރިއެވެ. “އަ…އަޅުގަނޑަކީ….ނާ…ނާއިޝް..ދެން ދެން މިހުރީ ތައްޚާނުބޭ..އަޅުގަނޑުމެންނަކީ މަ..މަރަދޫ ބައެއް” ނާއިޝް ބިރުން ހުރެ ވާހަކަ ދެއްކިއެވެ.އޭރު އޭނާގެ މޫނުމަތިން ދާ ތިކިތައް...\nހިތަދޫގެ މީހުން ނޫޅޭ ހިސާބުގައި ހުރި ގެގަނޑެކެވެ. ގިނަދުވަސްވެ ބާވެފައި ހުރި ކުރީގެ ގެގަނޑެކެވެ. އެގޭގެ ބޭރުދޮރު ހުރީ ލައްޕާ މަކުނޑި އަޅުވާފައެވެ. ގޭގެ ފާރުތަކުގައާއި ދޮރުތަކުގައި ހުރީ މެކުނުވާތަކެވެ. އެގޭގެ އެތެރޭގައި...\nޖެހިގެންއައި ބުދަ ވިލޭރެއެވެ. ލަޔާލްއާއި އޭނާގެ ޓީމް ތިބީ އެއަތޮޅު މަރަދޫގައެވެ. އެމީހުން ތިބީ ރުޝްދީގެ ގޭދޮށުގައި ފާރައަށެވެ. ރުޝްދީ އޭނާ ގެންގުޅޭ ބުދު ހިފައިގެން އައިސް ސިޓިން ރޫމުގައި ބޮޑު އަލިފާންގަނޑެއް...\nޒާހިރުއާއި މަސީހު ތިބީ މަސީހުގެ ގޭގެ ސިޓިންރޫމްގައި ކޮންމެވެސް ވާހަކައެއް ދައްކާށެވެ. ދެމީހުންގެ މޫނުމަތިންވެސް ފެންނަނީ ކަންބޮޑުވުމާއި ހާސްކަމެވެ. އެމީހުންގެ އެންމެ ގާތް ދެ އެކުވެރިން ކަމުގައިވާ ޝާހުއާއި ނާހިލްގެ ގޮތްނޭގޭ މަރުގެ...\nޝާއިން ދޮރު ހުޅުވާލިއެވެ. ކުއްލިއަކަށް ދޮރުން ކޮޓަރި ތެރެއަށް ދެމިގަތީ ޒާހިރުއާއި އޭނާގެ ގުރޫޕެވެ. ވަތްގޮތަށް ނާހިލް ދޮރުލައްޕާ ތަޅުލިއެވެ. ހަމައެވަގުތު ޝާހު އާއި މަސީހު ޝާއިންގެ އަގަމަތީ އަތްއެޅިއެވެ. އަދި ޒާހިރު...\nބްރޭކްގަޑި ޖެހުނު އިރު ޝާއިން އިނީ ލައިބްރަރީގައި ފޮތެއް ކިޔާ ކަމަށް ހެދިގެންނެވެ. އޭނާ އިންތިޒާރުކުރަމުން ދިޔައީ ނަވާ އަންނާނެ އިރަކަށެވެ. ނަވާ ކްލާހުން ނުކުމެގެން ލައިބްރަރީއާ ދިމާއަށް މިސްރާބު ޖެހިއެވެ. މަޑުހިގުމެއްގައި...\nއައްޑުއަތޮޅު މަރަދޫގެ ކެފޭއެއްގެ ތެރޭގައި ލަޔާލް އިންއިރު އޭނާގެ ކުރިމަތީ އިނީ ނާއިމްއެވެ. ދުރުގައި ހުރި އިތުރު މޭޒެއްގައި ލަޔާލްގެ ޓީމްގެ ދެ މެމްބަރުން ކަމުގައިވާ ޒުހުރީއާއި ރާޝީދު އޮލަވާހަކައެއްގައި ތިއްބެވެ. އޭނާ...\nވަކިވެ ދިޔަޔަސް އަދު މިދުނިޔެއިން… ( ދެވަނަ ބައި)\nލަޔާލް އިނީ ފުލުސް އޮފީހުގައި އޭނާއަށް ޚާއްސަކުރެވިފައިވާ މޭޒުދޮށުގައެވެ. ހަމައެވަގުތު އޮފިސަރ ރާޝިދު ކޮންމެވެސް ފައިލެއް ހިފައިގެން ލަޔާލް އިން މޭޒުކައިރިއަށް އައިސް ދިއްކޮލިއެވެ. ލަޔާލް އެފައިލް ހުޅުވާލުމަށް ފަހު އޭގައި އޮތް...\nރެއަކީ ކަޅުފޮއި އަނދިރި ރެއެކެވެ. އުޑުމަތި ވަނީ ބޯ ވިއްސާރަ ވިލާތަކުން ބެދިފައެވެ. އިރުއިރުކޮޅުން ކެރީގެ އަސަރު ބިމަށް ފޯރައެވެ. ދަންވަރުގެ ހަމަމަހިމޭން ވަގުތު ކަމުން އެއްވެސް ދިރޭއެއްޗެއްގެ ހިލަމެއް ނުވެއެވެ. އައްޑު...


Faadhippolhuge Eid ge Ufaaveri Manzaru | Thiladhun\nމުޙައްމަދު ނާޖިޙު މެއި 24, 2020\nހިޖުރީ ސަނަތުން 1441 ވަނަ އަހަރުގެ ޝައްވާލު މަހުގެ 1 ވަނަ ދުވަހު، އާދެ ބަރަކާތްތެރި ކުޑަ އީދު ދުވަހު، މާލޭގައި ލޮކްޑައުންގައި ހުރެ ތިޔަބޭފުޅުންނާ މި ހިއްސާކޮށްލަނީ މީގެ 72 އަހަރު ކުރިން، 1369 ވަނަ އަހަރުގެ ޝައްވާލު މަހުގެ 1 ވަނަ ދުވަހު ނުކުތް “ސަރުކާރުގެ ޚަބަރު” ނޫހުގައި ފާދިއްޕޮޅު ނައިފަރު فضيلة الشيخ عبدالله فهمي ديدي الأزهري ލިޔުއްވާފައިވާ މަޒުމޫނެކެވެ. މިއީ އެ މަނިކުފާނު އެ އަތޮޅަކަށް ނިސްބަތްވާ ފާދިއްޕޮޅުގައި އީދު ފާހަގަކުރެވެމުން އައި ގޮތުގެ މައްޗަށް ލިޔުއްވާފައިވާ މަޒުމޫނެކެވެ. މަޒުމޫނު މި ނަކަލުކުރަނީ ލިޔުއްވާފައިވާ ގޮތަށް އަކުރުން އަކުރަށެވެ.\n“ފާދިއްޕޮޅުގެ عِيد ގެ އުފާވެރި مَنْظَرُ”\nقبرستانން ވަކިވާއިރު ކޮއްމެވެސް ގެޔެއްގެ صلواةއަށް ކިޔާނެއެވެ. ގާތްގަޑަކަށް ހުރިހައި ގެއެއްގެ صلواة ދާދި އެއް وقتއެއްގައި ކިއެވި ނިމިދާނެއެވެ. ރަށުތެރެ ވާނީ، ދުވަހުގެތިއާގިކަމުން މުއްސަދިވެގެންނެވެ. فقيرން ތިބޭނީ އުފާވެފައެވެ. އަދި އަހަރުތެރޭގައި ދެކިފެނި ނުވާ މީރު އެތައް ކާތަކެެއްޗެއް ކެވި ބަޑުބޮޑުވެއެވެ. “مثالގައި މިއީ ތުންބުރިކާޅަށްވެސް ހިތްފުރޭންދެން ކާންލިބޭ ދުވަހެވެ.”\nފާދިއްޕޮޅުމީހުން عيدގެ އުފާ ލިބިގަންނަނީ އޭގެ ފުރިހަމަ ގޮތުގައެވެ. ރިވެތި މަގުންނެވެ. عيدގެ ދުވަސްތަކަކީ شرعيةގައި قدرވެރިވެގެންވާ، ثوابގެވެރި، مبروك ދުވަސްތަކެއް ކަމެއް އެމީހުންގެ ހަދާނަކުން ކެހިގެންދިޔާކަނުދެތެވެ. تكبير އާއި تهليلއަކީ عيدގެތެރޭގައި އެމީހުންގެ އެއް އުފަލަކަށްހަދަތެވެ. تكبيرގެ ދުވަސްވަރުގައި (يعنى عيدގެ ދުވަސްވަރުގައި) ނަމާދަށް خاص نظرއެއް ބަހައްޓަތެވެ. ސަބަބަކީ އެހެންޏާޔާ خلافއަށް عيدގައި ނަމާދުތަކުގެ ފަހުގައި تكبير ކިއުމެއް އޮންނާތީ، عامންގެ عيدގެ އެއް އުފަލެއްކަމުގައި، جماعةގައި ނަމާދުކޮށްގެން އެتكبيرގައި ބައިވެރިވުންވަނީއެވެ. “سبحان الله އެވެ: ولله في خلقه شؤون އެވެ.!!\nމިއެވެ. ތިޔަ އެންމެ ކައުކަލުނަށް عيدގެ އުފާވެރި تهنية އާއި ހެއޮދުعاއެވެ. ދިވެހިރާއްޖެޔަށް ފަހިކަމާއި ތިޔާގިކަމެވެ. އަލިވެއަލިވެ ހުންނަނިވި ފަހި مستقبل އެކެވެ.”\nޓައިޕުކުރީ: މުހައްމަދު ނާޖިހު\nޔޫސުފް ރިޔާޟް މޫސާ. :\n25 މެއި, 2020 | 4:49\nމިލިޔުން ފޯރުކޮށްދެއްވީތީ ވަރަށް ބޮޑަށް ޝުކުރުވެރިވަމެވެ. އެންމެ ރަނަގަޅަށް ސިފަކުރެވެމުނެ ނުދިޔަނަމަވެސް މިލިއުއްވުމުގައި ވާގޮތަށް ޢީދުގެ އުފާ ޙާޞިލް ކުރެވޭ ކަމުގެ ހަނދާންތައް ހުރެއެވެ. ކުދިވެރިންގެ ގުޅުންތަކާ ޢީދުގެ ހެދުން ނުފެހިދާނެތީ ކަންބޮޑުވާ ކަންބޮޑުވުންވެސް ކުޑަކުދިންނަށް އެއީ އުފަލެކެވެ. އެއްގެއެއްގެ ކުދިންތިބޭނީ އެއްފޮއްޗަކުން އެއްގޮތަކަށް ހެދުން ފަހައިގެންނެވެ.ކުޑައިރުގެ ވަރަށް ގިނަހަދާންތައް މިލިއުން ކިއާލުމުން އިޙްސާސް ކުރެވިއްޖެއެވެ. ކަތިލާ ކުކުޅުގެ ކޭދުލި ހޯދާ އެ ސާފުކޮށް ފުއްޕާ، ގޯނިސުތުލި ކޭދުއްޔަށް އޮޅާ ގޯނިންފަހައިގެން ޢީދުނަމާދަށްފަހު ފުޓްބޯޅަ ކުޅެލުމަކީ އެކުގައި އުޅޭ ހުރިހާ ފިރިހެން ކުދިންގެ އުފަލެކެވެ. ކިހާގުޅުން ބަދަހި އެކުވެރި މާޙައުލެއްތޯއެވެ. 4،5 ނަންބަރު ބޯޅައެކެވެ. ހުސްފައިގައި ކުޅޭތީ ކުޅެނިންމާފައި އަންނައިރު ހުދުހަމަކު ހަމެއް ނުހުންނާނެއެވެ. އަދިވެސް އެއްފަހަރު ވަރަށް ބޮޑަށްޝުކުރުވެރިވަމެވެ.


Funnaabu uss anhenun: Sihhathah belenee kihaavarakah?\nފުންނާބު އުސް އަންހެނުން: ސިއްހަތަށް ބެލެނީ ކިހާވަރަކަށް؟\n"އަހަރެންގެ އަތުގައި އޮވޭ ހައި ހީލްސް ފައިވާނެއް. ތެދެއް! އެއަށް އަރައިގެން އިރުގަނޑެއްވީމަ ދެ ފައިގައި ރިއްސަން ފަށާ. އެކަމަކު ވެސް ވަރިހަމަ. ހައި ހީލްސް ދޫކޮށެއް ނުލެވޭ،" ޒުވާން އަންހެން ކުއްޖަކު ބުނީ މިހެންނެވެ.\nމި އަންހެން ކުއްޖާގެ ފަހުރަކީ ކޮބައިކަން އެނގޭ ހެއްޔެވެ؟ ކޮންމެ ދުވަހަކު ހައި ހީލްސް ނުވަތަ ފުންނާބު އުސް ފައިވާނަށް އަރާ 78 ޕަސެންޓް އަންހެނުންގެ ތެރެއަށް ނިސްބަތްވުމެވެ. ހައި ހީލްސް އަކަށް އަރައިގެން އާންމުކޮށް އެއްގަޑިއިރާއި ހަ މިނެޓް ތެރޭގައި ފައިގައި ރިއްސަން ފެށިޔަސް ހައި ހީލްސްގެ ލޯބިވެރިންނަކަށް މި ފެޝަން ނުވަތަ ފައިވާނެއް ދޫކޮށްލެވޭކަށް ނެތެވެ.\nއެއީ ކީއްވެގެން ހެއްޔެވެ؟ ހައި ހީލްސް އަކީ ބިއުޓީ ޕްރޮޑަކްޓަކާ އެއްވަރުގެ އުފެއްދުމަކަށް ވީމަ އެވެ.\nމޫނުގައި ވެސް މޭކަޕްކޮށް ލިޕްސްޓިކް ޖެއްސީމަ އިތުރު ފަރިކަމެއް އާދެއެއް ނޫން ހެއްޔެވެ؟ ފުންނާބު އުސް ފައިވާނުން އަންހެނާގެ ދެ ފައިތިލަ އަށް ވެސް ދެނީ ހަމަ މިކަހަލަ ފަރިކަމެކެވެ.\nފުންނާބު އުސް ފައިވާނަށް އެރީމަ އަންހެން މީހާގެ ދެ ފައި ދިގު ކަމަށް ދައްކާނެ އެވެ. އަންހެނުންގެ ފައި ދިގުވުމަކީ އެމީހުންގެ "ސެކްސިނެސް" ފާޅުކޮށްދޭ ކަމަކަށްވާއިރު އަންހެން ކުދިންނަކީ ތަބީއަތުގައި ވެސް ފަރި ދެއްކުމާއި ތުއިވުމުގެ ބައި ނުލާހިކު ބޮޑު ބައެކެވެ.\nހައި ހީލްސް އަށް އެރީމަ ފިޔަވަޅު ވެސް ކުޑަހެން ހީވާނެ އެވެ. ހަށިގަނޑު ހިކި ހެން ވެސް ހީވާނެ އެވެ. މިއީ ހައްތަހާ ވެސް ރީތިކަމާ ގުޅިފައިވާ ސިފަތަކެއް ނޫން ހެއްޔެވެ؟\nދެން މީގައި ސިއްހަތާ ގުޅިފައިވާ މައްސަލައެއް ނުވަތަ ރީތި ކަމެއް އެބައޮތް ހެއްޔެވެ؟ އެބައޮތެވެ.އެކަމަކު އެއީ ސިއްހީ ރީތިކަމަކަށް ނުވަތަ ފައިދާއަކަށް ވުރެ ބޮޑަށް ގެއްލުމެކެވެ.\nއިންޓަނޭޝަނަލް ޖާނަލް އޮފް ކްލިނިކަލް ޕްރެކްޓިސް މި އަހަރުގެ ޖޫން މަހު ޝާއިއުކޮށްފައިވާ ސިއްހީ ދިރާސާ ރިޕޯޓެއްގައި ބުނެފައި ވަނީ ފުންނާބު އުސް، މިސާލަކަށް 10 ސެންޓްމީޓަރު ހުންނަ ފައިވާނަކަށް ހަފުތާއެއްގެ ތިން ދުވަހު އެރުމަކީ ވެސް ސިއްހީ ނުރައްކަލާ ކުރިމަތިލާން ޖެހޭ ކަމެއް ކަމަށެވެ.\nފައިގެ ކުޑަހުޅު ބެލެންސްކުރުމުގައި ހަރަކާތްތެރިވެ އުޅޭ މަސްތަކަށް ގެއްލުން ލިބެނީ އެވެ. އޭރުން ނުކުންނަ ނަތީޖާ އަކީ ބެލެންސްނުކުރެވުމާއި ހަމަ އަށް ފިޔަވަޅު އަޅަން އުނދަގޫވުމުގެ މައްސަލަ އެވެ.\nދުނިޔޭގެ ތަރައްގީވެފައިވާ ގައުމުތަކުގައި ހައި ހީލްސްގެ ސިއްހީ މައްސަލަތައް އާދަޔާހިލާފަށް އިތުރުވަމުން އަންނަކަން ވެސް ފާހަގަކޮށްލެވެ އެވެ. މިސާލަކަށް އެންމެ ކުރިއަރާފައިވާ އެމެރިކާ އެވެ. ފުންނާބު އުސް ފައިވާނަށް އަރާ އަންހެނުންނަށް ދިމާވާ ސިއްހީ މައްސަލަތަކުގެ އަދަދު 2002 ވަނަ އަހަރު އެގައުމުގައި ރިކޯޑްކުރެވިފައި ވަނީ 7،097ގަ އެވެ.\nއެ އަދަދު ވަނީ 2012 ވަނަ އަހަރު 14،140 އަށް އަރައިފަ އެވެ.\nފާހަގަކޮށްލަން ޖެހެނީ އާންމުކޮށް މި ސިއްހީ މައްސަލަތަކާ ކުރިމަތިލާން ޖެހިފައި ވަނީ އުމުރުން 20 އަހަރާއި 30 އަހަރާ ދެމެދުގެ އަންހެނުން ކަމެވެ.\nމިފަދަ މައްސަލަތައް އާންމުވަމުން އަންނައިރު ހައި ހީލްސްގެ ފެޝަން އޮއްސެމުންދާކަން ވެސް ފާހަގަކޮށްލެވެ އެވެ. އެގޮތުން މަޝްހޫރު ކޭންސް ފިލްމު ފެސްޓިވަލްގައި ވެސް މި އަހަރު ފުންނާބު އުސް ފައިވާނުގެ މައްސަލަ ޖެހިގެން އުޅުނެވެ. ބައެއް ތަރިން ހައި ހީލްސް އަށް ނާރައި ރެޑް ކާޕެޓަށް ދިއުމުން އެ އިވެންޓް އިންތިޒާމްކުރި ފަރާތްތަކުން އެ މީހުންނަށް ހުރަސް އެޅީ އެވެ.\nހަގީގަތަކީ ހައި ހީލްސްގެ ސިއްހީ ގިނަ މައްސަލަތައް އެނގި، އެންމެ މަޝްހޫރު އަދި އެންމެ ތަރައްގީވެފައިވާ ދުނިޔޭގެ މީހުން ވެސް މި ވައްތަރުގެ ފައިވާނާ ދުރުވަމުން އަންނަ ކަމެވެ. އެހެންވީމަ ސިއްހަތަށް ގެއްލުން ނުވާ މިންވަރަކީ ކޮބައި ހެއްޔެވެ؟\nސިއްހީ ތަޖުރިބާކާރުން ބުނަނީ ހަތަރު ސެންޓިމީޓަރަށް ވުރެ އުސް ފުންނާބުލީ ފައިވާނަށް ނޭރުން ބުއްދިވެރި ކަމަށެވެ.\nހުޅުހުޅުގެ ތަޖުރިބާކާރު އަދި މަޝްހޫރު އޮޕަރޭޝަން ޑޮކްޓަރު ޔޫސުފް ޝާން ވެސް ވަރަށް ފަހުން މި މައްސަލަ އަށް ކަންބޮޑުވުން ފާޅުކޮށް ހައި ހީލްސްގެ ބަދަލުގައި ވީހާ ވެސް ތުނި ފައިވާނަށް އެރުމަށް އާންމުންނަށް ގޮވާލާފައިވެ އެވެ.


SunOnline: BML ge gedhoraa behey dhe loan ehgge equity bodukoffi\nއިމާރާތެއް އެޅުމުގެ މަސައްކަތް ކުރިއަށް ދަނީ --- ސަން ފައިލް ފޮޓޯ: އަލީ ނަސީރު\nބީއެމްއެލްގެ ގެދޮރާ ބެހޭ ދެ ލޯނެއްގެ އިކުއިޓީ ބޮޑުކޮށްފި\n3 މަސް2ހަފްތާ ކުރިން - 13 މާޗް 2018 6\nބޭންކް އޮފް މޯލްޑިވްސްއިން ގެދޮރު އެޅުމަށްޓަކައި ދޫކުރާ ދެ ލޯނެއްގެ އިކުއިޓީގެ އެންމެ ކުޑަ މިންވަރު ބޮޑުކޮށްފިއެވެ.\nބީއެމްއެލްއިން އިކުއިޓީ ބޮޑުކޮށްފައިވާ ދެ ލޯނަކީ ޕާސަނަލް ލޯންސްގެ ދަށުން ދޫކުރާ ހޯމް ކޮންސްޓްރަކްޝަން ލޯނު އަދި ބިޒްނަސް ލޯންސްގެ ދަށުން ދޫކުރާ "ރިއަލް-އެސްޓޭޓް" ލޯނެވެ.\nމީގެ ކުރިން ހޯމް ކޮންސްޓްރަކްޝަން ލޯނުގެ އިކުއިޓީގެ ގޮތުގައި ބަހައްޓަންޖެހެނީ އެންމެ މަދުވެގެން 20 ޕަސެންޓެވެ. އަދި ރިއަލް އެސްޓޭޓް ލޯނު ނަމަ އިކުއިޓީގެ ގޮތުގައި ބަހައްޓަންޖެހެނީ އެންމެ މަދުވެގެން 25 ޕަސެންޓެވެ.\nހޯމް ކޮންސްޓްރަކްޝަން ލޯނުގެ ގޮތުގައި މިހާރު ބަހައްޓަން ޖެހޭނެ އެންމެ ކުޑަމިންވަރަކީ 30 ޕަސެންޓެވެ. ބީއެމްއެލްގެ ވެބްސައިޓުގައި ބުނެފައިވާގޮތުން އިކުއިޓީ 30 ޕަސެންޓަށް އިންޓްރެސްޓަކީ 11.25 ޕަސެންޓެވެ. އިކުއިޓީ 40 ޕަސެންޓަށް އިންޓްރެސްޓަކީ 11 ޕަސެންޓެވެ. އަދި އިކުއިޓީ 50 ޕަސެންޓު ބަހައްޓައިފިނަމަ އިންޓްރެސްޓަކީ 10.50 ޕަސެންޓެވެ.\nހޯމް ކޮންސްޓްރަކްޝަން ލޯނު އެހެން މީހަކާ އެކުވެގެންވެސް ނެގިދާނެއެވެ. އެންމެ ކުޑައަދަދެއްގެ ގޮތުގައި ނެގޭނީ 50،000 ރުފިޔާއެވެ. އެންމެ ބޮޑު އަދަދަކަށް 10،000،000 ރުފިޔާއެވެ. އަހަރު ދުވަހުގެ ގްރޭސޕީރިއަޑަކާއެކު މި ލޯނު ހަލާސްކުރަން 15 އަހަރުގެ މުއްދަތެއް ލިބެއެވެ.\nރިއަލް އެސްޓޭޓް ލޯނުގެ އިކުއިޓީގެ ގޮތުގައިވެސް އެންމެ ކުޑަ މިންވަރަކަށްވެސް މިހާރު ބެހެއްޓޭނީ 30 ޕަސެންޓުކަމަށް ބީއެމްއެލްގެ ވެބްސައިޓުގައި ވެއެވެ. އެހެންކަމަށްވާނަމަ އިންޓްރެސްޓަކީ 11.75 ޕަސެންޓެވެ. އިކުއިޓީ 40 ޕަސެންޓުނަމަ އިންޓްރެސްޓަކީ 11.50 ޕަސެންޓެވެ. އިކުއިޓީ 50 ޕަސެންޓުގެ އިންޓްރެސްޓަކީ 10.50 ޕަސެންޓެވެ.\nރިއަލް އެސްޓޭޓު ލޯނުގެ ގޮތުގައި 50،000 ރުފިޔާ އާއި 10،000،000 އާ ދެމެދުގެ އަދަދެއް ނެގޭނެއެވެ. ގްރޭސް ޕީރިއަޑުގެ ގޮތުގައި އެއް އަހަރާއެކު މި ލޯނު ދައްކަން ޖެހެނީ 20 އަހަރުންނެވެ.\nގައުމީ ޓީމު ޖާރޒީގެ ފަރުމާއެއް ހުށަހަޅައިފިންތަ؟ ސުންގަޑި ހަމަވަނީ!2ހަފްތާ5ދުވަސް ކުރިން\nބީއެމްއެލްއިން ކުރިއަށްގެންދިޔަ ލުއި ލޯނު ޕްރޮމޯޝަންގެ ނަސީބުވެރިޔާ ހޮވައިފި3ހަފްތާ5ދުވަސް ކުރިން\nގައުމީ ޓީމު ޖާޒީގެ އެންމެ މޮޅު ފަރުމާއަކަށް ބީއެމްއެލްއިން 25،000 ރުފިޔާގެ ގިފްޓް ކާޑެއް!3ހަފްތާ7ދުވަސް ކުރިން\nބީއެމްއެލްގެ ގްރެޖުއޭޓް އިންޓާންޝިޕް ޕްރޮގްރާމް ފަށައިފި 1 މަސް 1 ހަފްތާ ކުރިން\nބީއެމްއެލްގެ ހިއްސާއަކަަށް 22 ރުފިޔާ ބަހަން ފާސްކޮށްފި 1 މަސް2ހަފްތާ ކުރިން


ޢުމްރާނީ ތަރައްޤީގެ މަޝްރޫޢުތަކަށް ހުއްދަ ހޯއްދެވުމާބެހޭ - The President's Office\nޢުމްރާނީ ތަރައްޤީގެ މަޝްރޫޢުތަކަށް ހުއްދަ ހޯއްދެވުމާބެހޭ\n12 ފެބުރުވަރީ 2015، ރިފަރެންސް: 2015/6\nސަރުކާރުގެ އޮފީސްތަކުން ހިންގަވާ ޢުމްރާނީ ތަރައްޤީގެ މަޝްރޫޢުތަކުގެ ތެރެއިން،5މިލިއަން ރުފިޔާއަށްވުރެ ބަޖެޓު ބޮޑު މަޝްރޫޢުތައް ހިންގަވަން ފެށްޓެވުމުގެ ކުރިން މި އޮފީހުގެ ހުއްދަ ހޯއްދަވަންޖެހޭގޮތަށް މި އޮފީހުގެ ނަންބަރު 2014/22 (31 އޮގަސްޓު 2014) ގެ ދެންނެވުމުން ރައީސުލްޖުމްހޫރިއްޔާ ވަނީ ހަމަޖައްސަވާފައެވެ. އެ ދެންނެވުމުގައި، ސަރުކާރުގެ އޮފީސްތަކުން ހިންގަވާ މަޝްރޫޢުތައްކަމަށް ބަޔާންކޮށްފައި އެވަނީ، ޕަބްލިކް ސެކްޓަރ އިންވެސްޓްމަންޓް ޕްރޮގްރާމު (ޕީ.އެސް.އައި.ޕީ) ގައި ހިމެނިގެން، ދައުލަތުގެ ބަޖެޓުންނާއި، ހިލޭ އެހީއާއި، ލޯނާއި، އެކިއެކި ފަންޑުތަކުގެ ދަށުން ހިންގަވާ ޢުމްރާނީ ތަރައްޤީގެ މަޝްރޫޢުތަކެވެ. މިގޮތުން، ޕީ.އެސް.އައި.ޕީގެ ދަށުން ދައުލަތުގެ މުއައްސަސާތަކުން ހިންގަވާ މަޝްރޫޢުތަކުގެ ތެރެއިން، ތިރީގައި ބަޔާންކޮށްފައިވާ ގޮތުގެމަތިން ހިންގަވާ މަޝްރޫޢުތައް ޓެންޑަރކުރެއްވުމުގެ ކުރިން މި އޮފީހުން ހުއްދަ ހޯއްދެވުމަށާއި، ޓެންޑަރކުރެއްވުމަކާނުލައި ހިންގަވާ މަޝްރޫޢުތައް ކޮންޓްރެކްޓްކުރެއްވުމުގެ ކުރިން މި އޮފީހުން ހުއްދަ ހޯއްދެވުމަށް ދަންނަވަން ރައީސުލްޖުމްހޫރިއްޔާ ވިދާޅުވިއެވެ.\n1. މުޅިން އަލަށް ހިންގާ މަޝްރޫޢުތައް.\n2. އަހަރުތަކަށް ބަހާލައިގެން ހިންގާ މަޝްރޫޢުތަކުގެ ތެރެއިން، ވަކިވަކި އަހަރުތަކުގައި ކުރިއަށްގެންދާ ކޮމްޕޯނަންޓްތަކަށް ހިނގާ ޚަރަދު5މިލިއަން ރުފިޔާއަށްވުރެ ބަޖެޓު ކުޑަނަމަވެސް، މަޝްރޫޢުގެ ޖުމްލަ ބަޖެޓު5މިލިއަން ރުފިޔާއަށްވުރެ ބޮޑުވާ މަޝްރޫޢުތައް.\n3. މި އޮފީހުގެ ނަންބަރު 2014/22 ދެންނެވުން ނެރުމުގެ ކުރިން ހިންގަން ފަށާފައިވާ މަޝްރޫޢެއްގެ ސަބް ކޮންޕޯނަންޓެއްގެ ގޮތުގައި ހިންގާ މަޝްރޫޢުތައް.\n4. މި އޮފީހުގެ ނަންބަރު 2014/22 ދެންނެވުން ނެރުމުގެ ކުރިން ނޭޝަނަލް ޓެންޑަރ ބޯޑަށް ފޮނުވާފައިވާ މަޝްރޫޢުތަކުގެ ތެރެއިން، އެކި ސަބަބުތަކާހުރެ އެވޯޑުކުރެވިފައިނުވާ މަޝްރޫޢުތަކާއި އެވޯޑްކުރުން ހުއްޓާލައިފައިވާ މަޝްރޫޢުތައް.\n5. މި އޮފީހުގެ ނަންބަރު 22/2014 ދެންނެވުމާގުޅިގެން މި އޮފީހުގެ ހުއްދަ ހޯދައިގެން ނޭޝަނަލް ޓެންޑަރ ބޯޑަށް ފޮނުވާ މަޝްރޫޢުތަކުގެ ތެރެއިން، އެކި ސަބަބުތަކާހުރެ އެ އަހަރަކު އެވޯޑުނުކުރެވިގެން ނުވަތަ މަސައްކަތް ނުފެށިގެން އަލުން ޓެންޑަރކުރުމަށް ވިދިގެން އަންނަ އަހަރަށް ހުށަހަޅާ މަޝްރޫޢުތައް.\n6. މަޝްރޫޢުގެ މަސައްކަތު ޕްލޭނާ އެއްގޮތަށް ކުރިއަށްނުދާތީ، މަސައްކަތް ހުއްޓުވާފައިވާ މަޝްރޫޢުތައް.\nމި ދެންނެވުމުގައިވާ ގޮތުގެމަތިން، ޢުމުރާނީ ތަރައްޤީގެ މަޝްރޫތަކަށް ހުއްދަ ހޯއްދެވުމަށް ދައުލަތުގެ މުއައްސަސާތަކުން ރައީސުލްޖުމްހޫރިއްޔާ އޮފީހަށް ހުށަހަޅުއްވާނީ، މި ދެންނެވުމާއެކު ހިމަނާފައިވާ މަޢުލޫމާތު ފޯމު ފުރިހަމަކުރައްވައިގެންނެވެ.\nމަތީގައި ދަންނަވާފައިވާ ގޮތުގެމަތިން، މަޝްރޫޢުތަކަށް ހުއްދަ ހޯއްދެވުމަށް މި އޮފީހަށް ފޮނުއްވާއިރު، ޕީ.އެސް.އައި.ޕީގެ ދަށުން އެއިރަކު ހިނގަމުންދާ މަޝްރޫޢުތަކުގެ މަޢުލޫމާތުވެސް، މި ދެންނެވުމާއެކު މިވާ ފޯމާ އެއްގޮތަށް ފުރިހަމަކުރެއްވުމަށްފަހު، މި އޮފީހަށް ފޮނުއްވުމަށް ދަންނަވަން ރައީސުލްޖުމްހޫރިއްޔާ ވިދާޅުވިއެވެ.\nވީމާ، ދައުލަތުގެ މުއައްސަސާތަކުން ހިންގަވާ ޢުމުރާނީ ތަރައްޤީގެ މަޝްރޫޢުތަކަށް ރައީސުލްޖުމްހޫރިއްޔާގެ އޮފީހުގެ ހުއްދަ ހޯއްދެވުމުގައި، މަތީގައި ދަންނަވާފައިވާ ގޮތުގެމަތިން ޢަމަލުކުރެއްވުމަށް ދަންނަވަން ރައީސުލްޖުމްހޫރިއްޔާ ވިދާޅުވިއެވެ.


Vaadhaveringe there'in salaamaiyvaanee kon team eh? | Jazeera\tވާދަވެރިންގެ ތެރެއިން ސަލާމަތްވާނީ ކޮން ޓީމެއް؟ - Jazeera\nދިވެހި ލީގުގެ ވާދަވެރިންގެ ތެރެއިން ސަލާމަތްވާނީ ކޮން ޓީމެއް؟\nކުޅިވަރު April 8, 2021 172 views0\nދިރާގު ދިވެހި ޕްރިމިއާ ލީގު ފެށިއިރު ޓީމުތަކުގެ ވާދަވެރިކަން އިންތިހާއަށް ބޮޑުވިއެވެ. އެކަން ލީގުގެ ޓްރާންސްފަރ މާކެޓް ބަންދުވި ދުވަހުން އެކަނިވެސް އެނގޭނެއެވެ. މި ސީޒަނާ ޓީމުތަކުން ކުރިމަތިލިއިރު، ބޮޑެތި ޓްރާންސްފަރތަކެއްކޮށް ވަރަށް ރަނގަޅަށް ތައްޔާރުވިއެވެ. އޭގެ ނަތީޖާ ލީގުގެ މެދާއި ހިސާބުން މިހާރު ފެންނަން ފަށައިފިކަން ކަށަވަރެވެ.\nލީގަށް އެންމެ ބޮޑަށް ތައްޔާރުވި އެއް ޓީމަކީ މާޒިޔާއެވެ. ލީގުގެ މިހާ ހިސާބަށް އައިއިރު މާޒިޔާއިން ލީގު ތާވަލުގެ އެއްވަނައިގައި އޮތީ ދެވަނައިގައި އޮތް ވެލެންސިއާއަށްވުރެ އެއް މެޗު އިތުރަށް ކުޅެ7ޕޮއިންޓްގެ ލީޑަކާއިއެކުގައެވެ. އެ ޓީމުން މިހާތަނަށް ކުޅުނު 11 މެޗުން 25 ޕޮއިންޓް ހޯދާފައިވާއިރު، މާޒިޔާއިން ލީގުގައި މިހާތަނަށް ކުޅުނު އެއްވެސް މެޗަކުން ބަލިވެފައެއް ނުވެއެވެ. އެހެން ނަމަވެސް މާޒިޔާއިން ލީގުގައި ކުޅުނު4މެޗުން އެއްވަރު ވެފައިވެއެވެ. އެއީ ދަ ގްރާންޑޭ އަތުންނާއި، ވެލެންސިއާ އަތުންނާއި އީގަލްސް އަދި ސަސް އަތުންނެވެ.\nމާޒިޔާއިން މި ސީޒަން ފެށީ އިތުބާރު ކޯޗު މުޙައްމަދު ނިޒާމް (ނިޒާމްބެ)ގެ އިރުޝާދުގެ ދަށުންނެވެ. އެހެންނަމަވެސް ނިޒާމްބެ ވަނީ ސީޒަންގެ ކުރީކޮޅު މާޒިޔާގެ ކޯޗު ކަމުން އިސްތިއުފާ ދީފައެވެ. އެއާއިއެކު މާޒިޔާއިން ވަނީ އެ ޓީމުގެ ކޯޗަކަށް ކުރިން ސާބިއާ ގައުމީ ޓީމުގެ އެސިސްޓަންޓް ކޯޗަކަށް މަސައްކަތްކުރި ރެއާލް ބެޓިސްގެ ލެޖެންޑް ރިސްޓޯ ވިޑަކޮވިޗް ހަމަޖައްސައިފައެވެ. އެ ބަދަލާއެކު މާޒިޔާގެ ކުޅުން ތަފާތުވިކަމަށް ކުޅި ބެލުންތެރިން އަންނަނީ ބުނަމުންނެވެ.\nމި ސީޒަނުގެ ޓްރާންސްފަރ މާކެޓުގެ އެންމެ ކުރީގައި އުޅެނީ ވެލެންސިއާއިންނެވެ. ނަން މަޝްހޫރު ގިނަ ކުޅުންތެރިންތަކެއްގެ ސޮއި ވެލެންސިއާއިން ވަނީ ހޯދައިފައެވެ. އޭގެ ތެރޭގައި ރާއްޖޭގައި އުފެދުނު އެންމެ މޮޅު ފޯވާޑް އަލީ އަޝްފާގު (ދަގަނޑޭ)ގެ ސޮއިގެ އިތުރުން ގައުމީ ކެޕްޓަން އަކްރަމް އަބްދުލް ޣަނީގެ ސޮޔާއި، އަލީ ފާސިރު (ސެންޓޭ)ގެ ސޮއި ހިމެނެއެވެ. މީގެ އިތުރުން މިދުހަތު ފަހުމީ (ބިޗަޑު) އަދި ހުސެއިން ނިޔާޒް (ބޮކުރީ)ގެ ސޮއި އެ ޓީމުން ވަނީ ހޯދައިފައެވެ.\nމި ސީޒަނާ ކުރިމަތިލިއިރު ވެލެންސިއާގެ އަމާޒަކީ ލީގުގެ ރަނގަޅު ހިސާބެއްގައި އޮވެ ނިންމާލުން ކަމަށް ވެލެންސިއާގެ ކޯޗު މުޙައްމަދު އާތިފް (އާތީ) ވަނީ ބުނެފައެވެ. އެހެންކަމުން މިހާރު ވެލެންސިއާ އޮތް ހިސާބަށް ބަލާއިރު އެޓީމު ބޭނުންވި ހިސާބުގައި އޮވެ ލީގު ނިންމާލެވިދާނެއެވެ.\nވެލެންސިއާއިން ލީގު ތާވަލުގެ ދެވަނައިގައި އޮތްއިރު އެޓީމުން ވަނީ މިހާތަނަށް 10 މެޗު ކުޅެ 18 ޕޮއިންޓް ހޯދާފައެވެ. އަދި ލީގުގައި އެ ޓީމު ކުޅުނު 10 މެޗުގެ ތެރެއިން ބަލިވެފައިވަނީ އެންމެ ދެ މެޗުންނެވެ. އަދި ތިން މެޗު އެޓީމު ނިންމާލީ އެއްވަރުވެގެންނެވެ.\nސީޒަންގެ މިޑް ޓްރާންސްފަރ މާކެޓުގައިވެސް ވެލެންސިއާއިން ވަނީ ވަރުގަދަ މޮޅެތި ކުޅުންތެރިންތަކެއްގެ ސޮއި ހޯދާފައެވެ. އޭގެތެރެއިން އީރާނުގެ ގައުމީ ޓީމާއިއެކު ވޯލްޑްކަޕް ކުޅުނު ޑިފެންޑަރު މެހެރްދާދް ޕޫލާދީގެ ސޮއިވެސް އެޓީމުން ވަނީ ހޯދާފައެވެ. މީގެއިތުރުން ސްޕެއިނުގެ ގިނަ ކުލަބުތަކާއި ފިންލެންޑް ފުރަތަމަ ޑިވިޝަނުގައި ކުޅެފައިވާ މިޑްފީލްޑަރު ބޯހަސް މާޓިންގެ ސޮއިވެސް ވެލެންސިއާއިން ވަނީ ހޯދާފައެވެ.\nއަލީ ނިސްތާރުގެ އިރުޝާދުގެ ދަށުން ގްރީން ސްޓްރީޓްސްއިން މި ސީޒަނާއި ކުރިމަތިލީ ޒުވާން ސްކޮޑަކާއިއެކުގައެވެ. އެހެންނަމަވެސް ތަޖުރިބާކާރު ކުޅުންތެރިންތަކެއްވެސް އެޓީމުގެ ސްކޮޑުގައި އެބަތިއްބެވެ. އޭގެ ތެރޭގައި ކެޕްޓަން ރިލްވާން ވަހީދު (ރިލޭ) އާއި މުޙައްމަދު ސާއިފް ހިމެނެއެވެ.\nގްރީންގެ ޒުވާން ތަރިންނަށް ބަލާއިރު ގްރީނުން ކެރިޔަރުފަށާ ގައުމީ ޓީމުގެ ސްކޮޑުން ޖާގަ ހޯދި އަބްދުﷲ ޔާމީން (ޔާނު) އާއި، ހަސަން ނަޒީމް (ޗޯޓު)ގެ އިތުރުން މުހައްމަދު ޖައިލަމް (އޮގީ) ހިމެނެއެވެ.\nގްރީނުން ލީގުގައި މިހާތަނަށް 11 މެޗު ކުޅެފައިވާއިރު، އެޓީމުން ލީގު ތާވަލުގެ ތިންވަނައިގައި އޮތީ ލިބުނު 17 ޕޮއިންޓާއެކުގައެވެ. ގްރީން ކުޅުނު 11 މެޗުގެ ތެރެއިން ހަތަރު މެޗުން ބަލިވެފައިވާއިރު، ދެ މެޗު ނިންމާލާފައިވަނީ އެއްވަރުވެގެންނެވެ. ގްރީނުން މި ސީޒަނަށް ކަނޑައެޅި ޓާގެޓަކީ ގަދަ ހަތަރެއްގައި އޮވެ ލީގު ނިންމާލުމެވެ. އެހެންކަމުން ގްރީންގެ ޓާގެޓަށް މިހާތަނަށް ވަނީ ވާސިލުވެފައެވެ.\nއިސްމާއިލް މަޙްފޫޒް (އިންމަ)ގެ އިރުޝާދުގެ ދަށުން އެވްރެޖު ސްކޮޑަކާއިއެކު، މި ސީޒަނާއި ކުރިމަތިލި ދަ ގްރާންޑޭ ފާހަގަކޮށްލެވެނީ ސަޕްރައިޒިންގ ޓީމެއްގެ ގޮތުގައެވެ. ބޮޑެތި ކްލަބްތަކާއި ދެކޮޅަށް އެޓީމު ނެރުނު ނަތީޖާތައް މިކަމަށް ހެކިވެއެވެ. އެގޮތުން ވެލެންސިއާ އަދި މާޒިޔާ މެޗު އެޓީމުން ވަނީ އެއްވަރުކޮށްފައެވެ.\nދަ ގްރާންޑޭ ސްކޮޑުގައި ނަން މަޝްހޫރު ކުޅުންތެރިން މަދު ނަމަވެސް އެ ޓީމުގައިވެސް ފާހަގަ ކޮށްލެވޭ ކުޅުންތެރިންތަކެއް އެބަތިއްބެވެ. އޭގެ ތެރޭގައި އަޙްމަދު އަޔާޒް (އަޔާ) އާއި، ޔަޝްފާދު ހަބީބް (މުލަކޭ)ގެ އިތުރުން އަހްމަދު ވިޖުދާން (ވިޖޫ) ހިމެނެއެވެ.\nސީޒަނާއި ކުރިމަތިލިއިރު ގްރާންޑޭގެ ކޯޗު އިންމަ ބުނީ އެ ޓީމުގެ އަމާޒަކީ ގަދަ ހަތަރެއް ކަމަށެވެ. ލީގުގެ މިހާތަނަށް ދަ ގްރާންޑޭ 11 މެޗު ކުޅެފައިވާއިރު، އެޓީމަށް ވަނީ 16 ޕޮއިންޓް ލިބިފައެވެ. އޭގެ ތެރެއިން ތިން މެޗުން އެ ޓީމު ބަލިވެފައިވާއިރު، ހަތަރު މެޗު ނިންމާލަން ޖެހުނީ އެއްވަރުވެގެންނެވެ. އެއާއިއެކު ދަ ގްރާންޑޭއިން އޮތީ ލީގު ތާވަލުގެ ހަތަރުވަނައިގައެވެ.\nމުހައްމަދު ޝާޒްލީ (ޝާޒް)ގެ އިރުޝާދުގެ ދަށުން ނުކުތް ޓީސީ ސްޕޯޓްސް ކްލަބަކީ މި ސީޒަނުގައި އެވްރެޖްކޮށް އެންމެ ޒުވާން ކުޅުންތެރިން ގިނަ ސްކޮޑް އޮތް ޓީމެވެ. އެގޮތުން ޓްރާންސްފަރ މާކެޓުގައި ޓީސީއާ ގުޅުނު ގިނަ ކުޅުންތެރިންނަކީ 19 އަހަރުން ދަށުގެ ގައުމީ ޓީމުން ވިދާލި ކުޅުންތެރިންނެވެ. އޭގެ ތެރޭގައި އިބްރާހީމް އިމްރާން (މެސީ) އާއި، ހަމްދޫން އަބްދުލް ލަތީފްގެ އިތުރުން އިބްރާހީމް ސާވީގެ ސޮއި އެޓީމުން ވަނީ ހޯދައިފައެވެ. ގިނަ ބަޔަކު ހީކުރި ގޮތާއި ހިލާފަށް ޓީސީން އަންނަނީ މި ސީޒަނުގައި ރަނގަޅު ކުޅުމެއް ދައްކަމުންނެވެ. އެކަމަކު ސީޒަންގެ މެދުތެރެއިން ޓީސީގެ ކޯޗު ޝާޒް އިސްތިއުފާ ދިނުމާއި ގުޅިގެން އެޓީމުން ވަނީ އެ ޓީމުގެ އެންމެ ކާމިޔާބު ކޯޗު ނިޒާމްބެއާ ކޯޗުކަން ހަވާލުކޮށްފައެވެ.\nލީގުގެ ފަސްވަނައިގައި ޓީސީން އޮތީ ކުޅުނު 11 މެޗުން ލިބުނު 12 ޕޮއިންޓާއެކުގައެވެ. ޓީސީން ލީގުގައި ކުޅުނު 11 މެޗުގެ ތެރެއިން ފަސް މެޗުން ބަލިވެފައިވާއިރު ތިން މެޗު ނިންމާލީ އެއްވަރު ވެގެންނެވެ.\nސުޕަ ޔުނައިޓެޑް ސްޕޯޓްސް\nސުޕަ ޔުނައިޓެޑް ސްޕޯޓްސް (ސަސް) އަކީ މި ސީޒަނުގައި އަލަށް ފުރަތަމަ ޑިވިޝަނަށް ޕްރޮމޯޓުވި ޓީމެކެވެ. ސަސް އިން ވަނީ ސީޒަން ފެށުމުގެ ކުރިން އެޓީމަށް ތަޖުރިބާކާރު ކުޅުންތެރިންތަކެއް ގެނަސް ޓީމުގެ ސްކޮޑު ވަރުގަދަ ކޮށްފައެވެ. އޭގެ ތެރޭގައި ކެޕްޓަން އަބްދުﷲ ހަނީފް (ބެންޖޯ) އާއި، އަހުމަދު ޝާފިއު (ޝާފީ)ގެ އިތުރުން އަހުމަދު އައިހަމްގެ ސޮއި އެ ޓީމުން ވަނީ ހޯދައިފައެވެ. އަދި ނިމިދިޔަ ޓްރާންސްފަރ މާކެޓުގައި އެޓީމުން ވަނީ މާޒިޔާގެ ދެ ކުޅުންތެރިން ކަމަށްވާ މުޖުތާޒް މުހައްމަދު (މުޖޭ) އަދި އަބްދުﷲ ޖުނައިދު (ޖެންނޭ) ލޯނު އެއްބަސްވުމެއްގެ ދަށުން އެޓީމަށް ގެނަސްފައެވެ.\nސަސްއިން ސީޒަން ފެށީ އަހުމަދު ނާޝިދު (ނާދު)ގެ އިރުޝާދުގެ ދަށުންނެވެ. އެހެންނަމަވެސް ދެ ފަރާތް އެއްބަސްވެގެން ނާދު ސަސްއާއިއެކު ހަދާފައިވާ އެއްބަސްވުން ވަނީ އުވާލާފައެވެ. އެއާއިއެކު ސަސްގެ ކޯޗު ކަމާއި ހަވާލުވީ ތަޖުރިބާކާރު ކޯޗު މުހައްމަދު ޝިޔާޒް (މޯހަން)އެވެ.\nސަސްއިން މިހާތަނަށް ލީގުގައި 11 މެޗު ކުޅެފައިވާއިރު އެ ޓީމު ލީގު ތާވަލުގެ ހަވަނައިގައި އޮތީ 12 ޕޮއިންޓާއެކުގައެވެ. ސަސް ކުޅުނު 11 މެޗުގެ ތެރެއިން3މެޗުން ބަލިވެފައިވާއިރު،6މެޗު ނިންމާލީ އެއްވަރުވެގެންނެވެ. ސަސް އިން މި ސީޒަނާއި ކުރިމަތިލީ ގަދަ ހަޓީމުގެ ތެރޭގައި ހިމެނުމުގެ އަމާޒާއިއެކުގައެވެ.\nސީޒަން ހުޅުވާ މެޗު މާޒިޔާގެ މައްޗަށް ކާމިޔާބު ހޯދާ ޗެރެޓީ ޝީލްޑު އުފުލާލި އީގަލްސްއިން ސީޒަނާއި ކުރިމަތިލީ މޯހަންގެ އިރުޝާދުގެ ދަށުންނެވެ. އެހެންނަމަވެސް ލީގުގައި އީގަލްސްއިން ނެރެމުން ގެންދިޔަ ދަށް ނަތީޖާތަކާއިއެކު މޯހަން ވަނީ އީގަލްސްގެ ކޯޗު ކަމުން އިސްތިއުފާ ދީފައެވެ. އެއާއިއެކު އެ ޓީމުގެ ކޯޗަކަށް ޝާޒު ވަނީ ހަމަޖައްސައިފައެވެ.\nއެވްރެޖު ސްކޮޑެއް އޮތް އީގަލްސްއިން ލީގުގައި މިހާތަނަށް 10 މެޗު ކުޅެފައިވާއިރު އެޓީމަށް ލިބިފައިވަނީ 12 ޕޮއިންޓެވެ. ކުޅުނު 10 މެޗުގެ ތެރެއިން ހަތަރު މެޗުން އީގަލްސް ބަލިވެފައިވާއިރު، ތިން މެޗު ނިންމާލީ އެއްވަރު ވެގެންނެވެ.\nތަޖުރިބާކާރު ކުޅުންތެރިންތަކެއްގެ ސޮޔާއިއެކު ޔުނައިޓެޑް ވިކްޓްރީ (ޔޫވީ) އިން މި ސީޒަނާއި ކުރިމަތިލީ މުހައްމަދު އާދަމްގެ އިރުޝާދުގެ ދަށުންނެވެ. ސީޒަނާއި ކުރިމަތިލިއިރު ޔޫވީން ވަނީ ތަޖުރިބާކާރު ދެ ކުޅުންތެރިންގެ ސޮއި ހޯދާފައެވެ. އެއީ މުހައްމަދު އާރިފް (ބަކާ) އަދި އިސްމާއިލް އީސަ (މެސީ)ގެ ސޮޔެވެ. އެހެންނަމަވެސް ޔޫވީން މި ހާތަނަށް ދަށް ނަތީޖާތަކެއް ނެރެމުން އަންނައިރު، އެޓީމުގެ ކޯޗު ކަމުން މުހައްމަދު އާދަމް ވަނީ އިސްތިއުފާ ދީފައެވެ. އެއާއިއެކު އެޓީމުގެ ކޯޗަކަށް ތަޖުރިބާކާރު ކޯޗު އިހުސާން އަބްދުލް ޣަނީ (ސާންތީ) ވަނީ ހަމަޖައްސައިފައެވެ.\nޔޫވީން މިހާތަނަށް ލީގުގައި 11 މެޗު ކުޅެފައިވާއިރު އެ ޓީމު މިހާތަނަށް މެޗަކުން މޮޅުވެފައެއް ނުވެއެވެ. ޔޫވީން 8 މެޗު ބަލިވެގެން ނިންމާލިއިރު ތިން މެޗު ނިންމާލީ އެއްވަރު ވެގެންނެވެ.\nއެއާއިއެކު ޔޫވީގެ ކޯޗު ސާންތީ ބުނީ ޔޫވީން ދެން ތައްޔާރުވާނީ ރެލިގޭޝަނުގެ މެޗުތަކަށް ކަމަށެވެ.\nދިވެހި ލީގުގެ ތާވަލަށް ބަލާލާއިރު، އެއްވަނައިގައި އޮތް މާޒިޔާ މެޗަކުން ބަލި ވެއްޖެނަމަ ދެވަނައިގައި އޮތް ވެލެންސިއާއަށް ކުރިޔަށް އޮތް ދެ މެޗު ކާމިޔާބު ކޮށްގެން މާޒިޔާ ފަހަތައް ޖައްސާލުމުގެ ފުރުސަތު އެބައޮތެވެ. އަދި ލީގު ތާވަލުގެ ތިންވަނަ، ހަތަރުވަނަ، ފަސްވަނަ، ހަވަނަ އަދި ހަތްވަނައިގައި އޮތް ޓީމުތަކުގެ ފަރަގުވެސް ކުޑައެވެ. އެހެން ކަމުން މި ސީޒަނުގެ ކުރިޔަށް ހުރި މެޗުތައް ވެގެންދާނީ ފޯރިގަދަ މެޗުތަކަކަށްކަން ކަށަވަރެވެ.\nމާޒިޔާ ސްޕޯޓްސް އެންޑް ރެކްރިއޭޝަން ކްލަބް


އެންމެ މުހިއްމު ކަންތައް – DhiSalafiyyah\nއެންމެ މުހިއްމު ކަންތައް\n07/10/2011 ޢަޤީދާއާއި ފިރުޤާތައް, މުހިއްމު ލިޔުންތައް, ދީންއަލް އަޚް ބިލާލް ޢަބްދުއްސައްތާރު\n” وَلَقَدْ بَعَثْنَا فِي كُلِّ أُمَّةٍ رَّسُولاً أَنِ اعْبُدُواْ اللَّهَ وَاجْتَنِبُواْ الطَّاغُوتَ ” (النحل : 36)\nމާނަ: ” އަދި ހަމަކަށަވަރުން ތިމަން އިލާހު ކޮންމެ އުއްމަތަކަށްވެސް ރަސޫލުބޭކަލުން ފޮނުއްވީމެވެ. އެއީ ތިމަން އިލާހު އަށް އެކަނި އަޅުކަން ކުރުމަށާއި ތޯޣޫތުންނަށް ކާފަރުވެ ދުރުހެލިވުމަށްޓަކައެވެ. “\n(ތޯޣޫތަކީ ﷲ ތަޢާލާ ފިޔަވާ މީސްތަކުން އަޅުކަންކޮށްއުޅޭ ކޮންމެ ފަރާތެކެވެ. )\nމަތީގައި ބަޔާންކުރެވުނު އާޔަތަށް ނަޒަރުހިންގާލާއިރު ވަރަށް މުހިންމު ނުޤުތާއެއް ހާމަވެގެންއެބަ ދެއެވެ. އާދެ އެއީ ﷲ ތަޢާލާ އެއްކައުވަންތަކުރުމަށް ދެވޭ ދަޢުވަތުގެ ވާހަކައެވެ. އެއީ ތަވްޙީދުގެ ވާހަކައެވެ. އާދެ ތަވްޙީދަކީ ﷲ ތަޢާލާގެ ޝަރީޢަތް އޭގެ މައްޗަށް ބިނާވެގެންވާ އަސާސެވެ. އަދި ނަބީބޭކަލުންގެ ދަޢުވަތު ގެ އަޞްލެވެ. އެހެނީ އެންމެހާ ރަސޫލުބޭކަލުންވެސް އެބޭކަލުންގެ ދަޢުވަތު ފައްޓަވާފައި ވަނީ ތަވްޙީދުންނެވެ. އެބޭކަލުންގެ ޤައުމަށް އެންމެފުރަތަމަ ގޮވާލެއްވީ ﷲ ތަޢާލާގެ އެއްކައުވަންތަކަމަށް އީމާންވެ ހަމައެކަނި އެއިލާހަށް އަޅުކަންތައް ޚާލިސްކުރުމަށެވެ. ﷲ ތަޢާލާ ވަޙީ ކުރައްވާފައި ވެއެވެ\n” قُلْ إِنِّي أُمِرْتُ أَنْ أَعْبُدَ اللَّهَ مُخْلِصًا لَّهُ الدِّينَ” (سورةُ الزُّمَر11)\nމާނަ : ” ކަލޭގެފާނު ވިދާޅުވާށެވެ. ހަމަކަށަވަރުން ތިމަންކަލޭގެފާނަށް އަމުރުވެވިގެންވަނީ ﷲ ތަޢާލާ އަށް ދީން ޚާލިސް ކުރާ ހާލު އެއިލާހަށް އެކަނި އަޅުކަން ކުރުމަށެވެ. “\n“فَأَرْسَلْنَا فِيهِمْ رَسُولاً مِنْهُمْ أَنِ اعْبُدُوا اللَّهَ مَا لَكُم مِّنْ إِلَهٍ غَيْرُهُ أَفَلا تَتَّقُونَ” (سورةُ المؤمنون 32)\nމާނަ :ފަހެ، ތިމަންރަސްކަލާންގެ އެއުރެންގެ ގާތައް އެއުރެންގެ ތެރެއިން ރަސޫލަކު ފޮނުއްވީމެވެ. ތިޔަބައިމީހުން ﷲ އަށް އަޅުކަންކުރާށޭ އަންގަވަމުންނެވެ. އެކަލާންގެ ފިޔަވައި އެހެން އިލާހަކު ތިޔަބައިމީހުންނަކަށް ނުވެއެވެ “\nމިއީ އެންމެހާ ރަސޫލުބޭކަލުންގެވެސް ދަޢުވަތެވެ. މިކަމުންވެސް ތަވްޙީދުގެ އަހައްމިއްޔަތުކަން ވަރަށް ރަނގަޅަށް ހާމަވެގެންދެއެވެ. އެހެން ކަމުން މިކަމުގެ އަހަންމިއްތު ތިބާ އަށް އެނގުމަށްފަހު ތިބާގެ ގާތުގައި އެންމެ މުހިންމު ކަމެއްދެވިފައި ވާންޖެހޭނީ ތަވްޙީދު ދެނެގަނެ އޭގެ މަފްހޫމާއި އެއްގޮތައް ތިބާގެ ދިރިއުޅުން ބައްޓަންކުރުމެވެ. އެހެނީ އިސްލާމް ދީނުގެ އެއްމެފުރަތަމަ ރުކުނަކީ ޝަހާދަތުގެ ދެކަލިމަ އެވެ. އެ ދެކަލިމައަށް ހިތުން އިޤްރާރުވާހާލު ދުލުން އެދެކަލިމަ ކިޔައި އެދެކަލިމައިގެ މައްޗަށް ތިމާގެ ދިރިއުޅުން ބައްޓަންކުރަން ޖެހެއެވެ. ނަމާދާއި ޒަކާތާއި ރޯދައާއި ޙައްޖަކީ އެއަށްފަހުގައި އަންނަ ކަންކަމެވެ. لآ إِ لَه إِلاّ الله ގެ މާނައަކީ ވެސް “ﷲ ސުބްޙާނަހު ވަތަޢާލާ ފިޔަވާ ޙައްޤުވެގެން އަޅުކަންވެވޭ އިލާހަކު ނުވެއެވެ.” މިފަދައިންނެވެ. މިކަލިމަ ދުލުން ކިޔާލައި ތިމަންނަ އީމާންވަމޭ ބުނެލައިގެން ، ޢަމަލުތަކުން އެއްކިބާވެ ހުރެ ފުއްދާލެވިދާނެކަމަށް ހީނުކުރާށެވެ. އެހެނީ ޤިޔާމަތްދުވަހުގައި ހުއްޖަތް ޤާއިމުކުރުމަށްޓަކައި ﷲ ތަޢާލާވަނީ އީމާންވަމޭ ދުލުން ބުނިބުން އެއީ ތެދުވެރި ބުނުމެއްތޯ އިމްތިހާން ކުރުމަށްޓަކައި ކަންތައްތަކެއް ކުރަން އަންގަވާ ކަންތައްތަކަކުން ދުރުވުމަށް އަންގަވާފައެވެ. ” أَ حَسِبَ النَّاسُ أَنْ يُتْرَكُوا أَنْ يَقُولُوا آمَنَّا وَ هُمْ لا يُفْتَنُونَ (2) وَ لَقَدْ فَتَنَّا الَّذينَ مِنْ قَبْلِهِمْ فَلَيَعْلَمَنَّ اللَّهُ الَّذينَ صَدَقُوا وَ لَيَعْلَمَنَّ الْكاذِبينَ (3)” (سورةُ العَنكبوت)\nމާނަ : ” މީސްތަކުން ތިމަންމެން އީމާންވެއްޖައީމޭ ބުނުމުން އެއުރެން އިމްތިހާން ނުކުރައްވާ ދޫކުރައްވާނޭ ކަމަށް ހީކުރަނީހެއްޔެވެ؟ ހަމަކަށަވަރުން އެއުރެންގެ ކުރީގެ އުއްމަތްތަކުގެ މީހުން ތިމަންރަސްކަލާންގެ އިމްތިޙާން ކުރެއްވީމެވެ. ފެހެ އީމާންކަމުގައި ތެދުވެރިވި މީހުން ﷲ ދެނެވޮޑިގެންވެއެވެ. އަދި ހަމަކަށަަވަރުން ދޮގުވެރިވި މީހުންވެސް ﷲ ދެނެވޮޑިގެންވެއެވެ. “\nތަވްޙީދަކީ ﷲ ތަބާރަކަ ވަތަޢާލާ އަށް ޚާއްސަވެގެންވާ ކަންކަމުގައި އެއިލާހު އެއްކައުވަންތަކުރުމެވެ. އެއިލާހާއި އެއްވެސް ފަރާތެއް ބައިވެރި ނުކުރުމެވެ. ތިމާގެ ޢަމަލުންވިޔަސް ބަހުން ވިޔަސް އަދި ނިޔަތުން ވިޔަސް މެއެވެ.\nތަވްޙީދަކީ ކާއިނާތުގެ މިލްކުވެރި އިލާހުގެ ހައިބަވަންތަކަމާ ބޮޑުކަން ތިމާ ދެނެގަނެ އެ އިލާހު ސުބްހާނަހު ވަތަޢާލާ އަށް ޚާއްސަވެގެންވާ ކަންކަމުގައި އެއިލާހު އެއްކައުވަންތަކުރުމެވެ. އެއިލާހާ އެއްވެސް ފަރާތެއް ބައިވެރި ނުކުރުމެވެ. ﷲ ތަޢާލާއީ ޚާލިޤުކަމާއި ތިބާ އަށް ކާންދެއްވާ ބޯންދެއްވާ ރާޒިޤުކަމާއި ކާއިނާތާއި ކާއިނާތުގައި ވާހައި ތަކެއްޗެއްގެ މިލްކުވެރި އިލާހުކަމަށާއި މުޅި ކާއިނާތުގެ މުޅި ނިޒާމް އެއްމެ ފުރިހަމަ ގޮތުގައި ހިންގަވާ ފަރާތަކީ އެއިލާހުކަމަށް ތިމާ އިޤްރާރުވުމެވެ. މިކަން ކަމުގައި އެއިލާހާއި އެއްވެސް ފަރާތެއް ބައިވެރި ނުކުރުމެވެ. މިޘާލަކަށް މިވެނި ވެރިޔަކު ވެރިކަމުން ފައިބައިގެން ދިޔައީ ވާރޭ ވިލާތައްވެސް ހިފައިގެނޭ ނުވަތަ ކަނޑުގައި ވާ މަސްތައްވެސް ހިފައިގެނޭ ބުނެފި ކަމުގައި ވާނަމަ އެމީހަކަށް އެ ﷲ ތަޢާލާ އަށް ޚާއްސަ ކަންކަމުގައި އެހެން ފަރާތެއް ބައިވެރިކުރެވުނީއެވެ. މިއީ ކަނޑައެޅިގެން ޝިރުކުގެ ބަސްތަކެވެ. މަޖަލަކަށް ނުވަތަ ބަޔަކާ ޖެއްސުމަށް ބުނިކަމުގައި ވިޔަސް މިފަދަ ބަސްތަކަކީ ﷲ ތަޢާލާގެ ހަޟްރަތުގައި ބޮޑެތި ބަސްތަކެވެ. ” وَ ما قَدَرُوا اللَّهَ حَقَّ قَدْرِهِ إِذْ قالُوا ما أَنْزَلَ اللَّهُ عَلى بَشَرٍ مِنْ شَيْ ءٍ” (سورةُ الأنعَام91)\nމާނަ : ” ﷲ އަށް ޤަދަރުކުރުން ހައްޤުގޮތުގައި އެބައިމީހުން އެއިލާހަކަށް ޤަދަރެއްނުކުރެތެވެ. އެމީހުން ، ﷲ އާދަމުގެ ދަރިޔަކަށް އެއްވެސް އެއްޗެއްބާވައި ނުލައްވައޭ ބުނި ހިނދުގައެވެ. “\nއެހެނީ ކަނޑުގައި މަސް ލެއްވުމަކީ އަދި ވާރޭ ވެއްސެވުމަކީ އެއަށް ﷲ ތަޢާލާފިޔަވާ އެއްވެސް ފަރާތަކަށް ބާރު ފޯރުވޭ އެއްޗެއްސެއްނޫނެވެ. އެހެނީ އަހަރެމެން ކިތައްމެ މަހަށް ބޭނުންވެފައިވާ އިރުވެސް އެއްވެސް މަހެއް ނުބޭނި އެބަ އަންނަން ޖެހެއެވެ. އަދި ވާރެ އަށް ކިތައްމެ ބޭނުންވިޔަސް ، އެ ވާރޭ ވެއްސެވެނީ އެއްކައުވަންތަ އިލާހު ﷲ ސުބްޙާނަހު ވަތަޢާލާ ފިޔަވާ ކޮންފަރާތަކަށް ހެއްޔެވެ! އިބްރާހީމް ޢަލައިހިއްސަލާމްގެ ބަސްފުޅު ﷲ ތަޢާލާ ޤުރުއާނުގައި ޢިބްރަތެއްގެ ގޮތުގައި ބަޔާންކުރައްވާފައިވެއެވެ. ” الَّذِي خَلَقَنِي فَهُوَ يَهْدِينِ (78) وَالَّذِي هُوَ يُطْعِمُنِي وَيَسْقِينِ (79) وَإِذَا مَرِضْتُ فَهُوَ يَشْفِينِ (80) وَالَّذِي يُمِيتُنِي ثُمَّ يُحْيِينِ (81)” (سورةُ الشُّعَرَاء)\nމާނަ : ” އެކަލާންގެއީ ތިމަން ހެއްދެވި ރަސްކަލާންގެއެވެ. އެކަލާންގެ ތިމަންނައަށް ހިދާޔަތް ދައްކަވަތެވެ. އަދި އެކަލާންގެއީ ތިމަންނައަށް ކާންދެއްވާ އަދި ބޯންދެއްވާ ރަސްކަލާންގެއެވެ. އަދި ތިމަން ބަލިވެއްޖެނަމަ ބަލިން ފަސޭހަކޮށްދެއްވަނީ އެކަލާންގެއެވެ. އަދި އެކަލާންގެއީ ތިމަން މަރުގަންނަވައި ދެން ތިމަން ދިރުއްވާނޭ ރަސްކަލާންގެއެވެ. “\nދަންނާށެވެ. ކިތައްމެ ގިނަބަޔަކު އެއްވެގެން ތިބާއަށް ފައިދާއެއް ހޯދައިދޭން ނުވަތަ ވަޒީފާ އެއް ހޯދައިދޭން ވިޔަސް މަސައްކަތްކުރިކަމުގައިވިޔަސް ﷲ ތަޢާލާގެ އިޒްނަފުޅާނުލާ ތިބާއަކަށް އެކަމެއް ހާސިލެއްނުވާނެއެވެ. އަދި ކިތައްމެ ގިނަބަޔަކު ތިބާއަށް ގެއްލުމެއްދޭން އުޅުނުކަމުގައި ވިޔަސް އެކަމެއްވެސް އެއިލާހުގެ އިޒްނަފުޅާއި ނުލާ ނުވާނެކަން ކަށަވަރެވެ. ދުނިޔޭގެ ޖާހާ މަޤާމާއި ވެރިކަން ހޯދުމަށްޓަކައި މަސައްކަތްކުރަމުން އަންނަ ކިތައްކިތައްމީހުންވޭހެއްޔެވެ. ޓެކްނޮލޮޖީގެ ފަސޭހަތަކާއިއެކު ދުނިޔޭގައި މަޖަލާއި އަރާމުގައި އުޅުމަށް އުންމީދުކުރަމުން އައި ކިތައްކިތައް ޒުވާނުން ތިބާގެ ކުރިމަތީގައި ދުނިޔެ އަޅާ ހިނގައްޖެ ހެއްޔެވެ. އެމީހުންނަށް ހަޤީޤީ އިޚްތިޔާރަކާއި ބާރެއްމިލްކުވެގެންވާނަމަ ވެރިކަމަށް އަރަންވީނޫންތޯއެވެ؟ ނުވަތަ އެ ޒުވާނުންތައް ދުނިޔޭގައި ތިބެންވީނޫންހެއްޔެވެ؟ ލޮބުވެތި އަޚުންނެވެ. އަހަރެމެންގެ މައްޗަށް ބާރުފޯރުވާ ގަދަފަދަ ވަންތަ އިލާހެއް ވޮޑިގެންވެއެވެ. އެއީ ﷲ ތަޢާލާއެވެ. ދަންނާށެވެ. އެންމެހާކަމެއްގެ ނިމުން ވަނީ އެއިލާހަށެވެ. އަހަރެމެންނަށް ލިބިގެންވަނީ ކުޑަކުޑަ އިޚްތިޔާރެކެވެ. އޭގެ ބޭނުންކޮށްގެން އެއިލާހަށް ކިޔަމަންވުމުގެ މަގު އިޚްތިޔާރު ކޮށްގެން މެނުނުވީ ހަޤީޤީ ކާމިޔާބެއްނުލިބޭނެއެވެ.\nއަދި ހަމަ އެއާއެކު ﷲ ތަޢާލާގެ އިސްމުފުޅުތަކާއި ސިފަފުޅުތަކަކީ އެންމެ ހެޔޮ ފުރިހަމަވެގެންވާ އިސްމުފުޅުތަކާއި ސިފަފުޅުތައްކަމާއި އަދި އެއިލާހު އިސްމުފުލުތަކާއި ސިފަފުޅުތަކުގައި އެއްވެސް މަޚްލޫޤަކާއި އެއްފަދަވެގެންނުވާކަމަށް އިޤްރާރުވާން ޖެހެއެވެ.\nއަދި ހަމަ އެއާއި އެކު ތިބާ އަދާކުރާ އަޅުކަންތަށްވެސް ޚާލިސްކުރަން ޖެހޭނީ ހަމަ އެކަނި ﷲ ތަޢާލާ އަށެވެ. އަޅުކަމުގައި މީސްތަކުންގެ ރުހުން ހޯދުމުގެ ނިޔަތުގައި އަދާކުރެވޭ އަޅުކަމަކީ ބާތިލު އަޅުކަމެކެވެ. ﷲ ތަޢާލާ އަށް ޚާލިސްކުރަންޖެހޭ އަޅުކަމެއްގައި އެހެންފަރާތަކަށް ބައި އަޅައިފިނަމަ އެވާނީ ޝިރުކަކަށެވެ. ޝިރުކަކީ ތަވްޙީދުގެ ދިމާ އިދިކޮޅެވެ. ޝިރުކު ކުރާ ހާލު ތަވްބާނުވެ މަރުވެއްޖެމީހާ އަކަށް ދުވަހަކުވެސް ސުވަރުގެ ނުވަދެވޭ ހުއްޓެވެ. ދުޢާ ދެންނެވުމުގައާއި ކަންކަމުގައި ވާތްގަށް އެދުމުގައާއި ބިރުވެތިވުމާއި ލޯބިވުމާއި ކިޔަަމަން ވުމާއި ތަބަޢު ވުމުގައި ﷲ ތަޢާލާ ކަނޑައަޅުއްވާފައިވާ ޙައްދުން ބޭރުވެގެން ނުވާނެއެވެ. ތިމާ ލޯބިކުރާ ޝަޚްޞިއްޔަތެއް ވިޔަސް ނުވަތަ ސިޔާސީ ފިކުރެއްވިޔަސް އެކަމުގައި މިންވަރެއް އޮންނަން ޖެހޭނެއެވެ. އަދި ބިރުވެތިވުމުގައިވެސް މިފަދައެވެ. އެއީ ﷲ ތަޢާލާ އާއި އެއިލާހުގެ ނަބިއްޔާ ޞައްލަﷲ ޢަލައިހި ވަސައްލަމަ ދެކެ ވާ ލޯތްބާއި އެއްފަދަ ލޯތްބަކަށް ވެގެންނުވާނެއެވެ. ކޮންމެ މީހަކުވިޔަސް މާތްވެގެންވާ އިސްލާމްދީނާއި ޚިލާފް ކަމެއް ކުރާކަމުގައި ވާނަމަ އެކަމާއި ނުރުހެން ޖެހޭނެއެވެ. އެހެނީ މުއުމިނުން އެއްމެ ބޮޑަށް ލޯބިވާ ފަރާތަކީ ﷲ ތަޢާލާއެވެ. ހަމަ އެފަދައިން ﷲ ތަޢާލާ ފިޔަވާ ޤަބުރުގައި އޮންނަމީހާ އަށް ދެއްނެވުމާއި މިފަދަ އެންމެހާކަންކަމަކީ ތައުޙީދު ބާތިލުކުރާ ކަންކަމެވެ. މިފަދަ ކަންކަމުން ދުރުވެހުރުން ހުއްޓެވެ. އެހެނީ އަޅުކަމަކީ ﷲ ތަޢާލާ އަށް ޚާއްސަކޮށް އަދާކުރަންޖެހޭ ކަމެކެވެ. އެއިލާހަށް ޚާއްސަވެގެންވާ ކަންކަމުގައި އެހެން ފަރާތެއްބައިވެރިކުރުމަކީ ޝިރުކެވެ.\nތަވްޙީދަށް އީމާންނުވާމީހާ ކުރާ ޢަމަލަކުން ﷲ ތަޢާލާގެ ހަޒްރަތުން އޭނާއަށް ލިބޭނޭ އެއްވެސް މަންފާއެއްނެތެވެ. ޝަހާދަތުގެ ދެ ކަލިމައަށް އިޤްރާރުވުމަކީ އިސްވެ ބަޔާންކުރެވުނު ކަންކަމާއިމެދު ތިބާގެ ހިތުގެ އަޑިން އިޤްރާރުވެ އެ އަސާސުގެ މައްޗައް ތިބާގެ އަޤީދާ ބިނާކުރުމެވެ. އިންސާނާ ޚަލްޤުކުރެއްވުނީ ބިންމަތީގައި ތަވްހީދު ޤާއިމުކުރުމަށެވެ. ﷲ ތަޢާލާ ވަހީ ކުރައްވާފައި ވެއެވެ. ” وَمَا خَلَقْتُ الْجِنَّ وَالإِنسَ إِلاَّ لِيَعْبُدُونِ (56)” (الذاريات)\nމާނަ : ” އަދި ތިމަން އިލާހު އެއްކައުވަންތަކޮށް އަޅުކަންކުރުމަށް މެނުވީ ތިމަންއިލާހު އިންސާނުނާއި ޖިންނީން ނުހައްދަވަމެވެ، “\nއެހެންކަމުން އަޅުގަނޑުމެން އެއްމެ އިސްކަމެއްދޭންޖެހޭނީ ތަވްޙީދު ހިތުގައި ބިންވަޅު ނެގުމަށެވެ. އެހެން ނޫންނަމަ އަޅުގަނޑުމެން ކުރާ ޢަމަލުތައްމަތީ ޘާބިތުވެތިބުމަކީ ވަރަށް ނާދިރުކަމެކެވެ. ވަރަށް ގިނަބަޔަކު ދީނުގެ ޙުކުމުތައް އެނގެންފެށުމުން ޢަމަލު ތައްކުރަން ފަށައެވެ. ނަމަވެސް ފެންނަނީ ދިމާވާ ކުޑަކުޑަ އިމްތިޙާނަކުން ދާދިއަވަހަށް އެކަމުން އެއްކިބާވަމުންދާ މަންޒަރެވެ. ދުނިޔޭގެ ލައްޒަތާއި މަލައްޒަތް ފެނުމުން މަގުން ކައްސާލާތަނެވެ. އޭގެ ސަބަބަކީ އަޅުގަނޑުމެން މި އަޅުކަންތައް އަދާކުރާ ފަރާތަކީ ކޮންފަދަ ރަސްކަމެއްގެ މިލްކުވެރި ފަރާތެއްކަން ނޭންގުމާއި ، އަޅުކަމުގެ އަސްލު މަޤްޞަދު ސާފުވެފައި ނެތުމުންނެވެ. ” وَ ما قَدَرُوا اللَّهَ حَقَّ قَدْرِهِ وَالْأَرْضُ جَمِيعاً قَبْضَتُهُ يَوْمَ الْقِيامَةِ وَالسَّماواتُ مَطْوِيَّاتٌ بِيَمِينِهِ” (الزمر 67)\nމާނަ : ” ﷲ އަށް ޤަދަރުކުރުން ހައްޤުގޮތުގައި އެބައިމީހުން އެއިލާހަކަށް ޤަދަރެއްނުކުރެތެވެ. އަދި ޤިޔާމަތްދުވަހުން މުޅިބިން ވާހުށީ އެކަލާންގެ މުށްޕުޅުގެ ތެރޭގައެވެ. އަދި އުޑުތައްވާހުށީ ފައްޖަހާލެވިފައި ވާ ހާލު އެކަލާންގެ ކަނައަތްޕުޅުގެ ތެރޭގައެވެ.”\nނަމަވެސް ތަވްޙީދު ހިތުގައި ބިންވަޅު ނެގިފައިވާ މިހާ ، އޭނާ ކޮންމެ ހާލެއްގައި ވިޔަސް ނުވަތަ ދަތި އުނދަގުލެއް ކުރިމަތިވިޔަސް އަދި މީސްތަކުންގެ ކިބައި މަލާމާތާއި ފުރައްސާރަ ރައްދު ކުރެވުނަސް އޭނާ އަށް ޘާބިތުކަން ލިބޭނެތެވެ. އެހެނީ ﷲ ތަޢާލާ ފިޔަވާ އެއްވެސް އާރެއްބާރެއް މިލްކުވެގެންވާ ފަރާތެއްނުވާކަމާއި ކިޔަމަންވުން ހައްޤު ފަރާތަކީ އެއީ ކަމާއި އެއިލާހަށް އުރެދޭ ކަމެއްގައި އެއްވެސް މަޚްލުޤަކަށް ކިޔަމަންވުމަކީ ހުއްދަވެގެން ނުވާނޭ ކަމެއްކަމާއި އެންމެހާކަމެއް އެނބުރި ރުޖޫޢަވަނީ ފަރާތަކީ އެއީ ކަން އޭނާގެ ހިތުގައި ވަނީ ބިންވަޅުނެގިފައެވެ. އެހެނީ ޤިޔާމަތް ދުވަހަކީ ދުނިޔޭގައި ޖައްބާރުވެ ﷲ ތަޢާލާގެ ޝަރީޢަތަށް ފައިން އަރާއުޅުނު ވެރިން ހަމަބިމައްތިރިވާނޭ ދުވަހެވެ. ” رَبِّ السَّمَاوَاتِ وَالأَرْضِ وَمَا بَيْنَهُمَا الرحْمَنِ لا يَمْلِكُونَ مِنْهُ خِطَابًا” (النبأ 37)\nމާނަ : ” އުޑުތަކާއި ބިމާއި އެދެމެދުގައިވާހައި ތަކެއްޗެއްގެ ވެރި ރަޙްމާނުވަންތަ ރަސްކަލާންގެ ހަޟްރަތުންނެވެ. އެކަލާންގެ ހަޟްރަތަށް ބަސްބުނުމުގެ އެއްވެސް ބާރެއް އެއުރެންނަކަށް ލިބިގެނެއްނުވެއެވެ.”\nހަޤީޤީ ވެރިކަމަކީ ﷲ ތަޢާލާ ގެ ވެރިކަމެވެ. ” مَالِكِ يَوْمِ الدِّينِ ” (سورة الفاتحة)\nމާނަ : ” ޤިޔާމަތްދުވަހުގެ ވެރި ރަސްކަލާންގެއެވެެ.”\nދުނިޔެ އާއި އާޚިރަތުގައިވެސް ވެރިކަމަކީ ﷲ ތަޢާލާގެ ވެރިކަމެވެ. އިރާދަކުރެއްވި އަޅަކަށް ދެއްވައެވެ. އިރާދަކުރެއްވި އަޅެއްގެ ކިބައިން ނަންގަވައެވެ.\nއަޅުގަނޑުމެންގެ ދަރީން ތަރުބިއްޔަތު ކުރަންޖެހެނީ މި އަސާސުގެ މައްޗަށެވެ. ތަވްހީދުގެ ބިންގަލުގެ މައްޗަށެވެ.


Makaruveri reyvumuge therein sarukaarun faaskuri terrorismge...\nމަކަރުވެރި ރޭވުމުގެ ތެރެއިން ސަރުކާރުން ފާސްކުރި ޓެރަރިޒަމްގެ މާއްދާތައް ބާތިލު ކުރާނަން: ސުޖާއު\n2 ހަފްތާ,4ދުވަސް, 18 ގަޑި, 21 މިނެޓް, 42 ސިކުންތު ކުރިން 50013\nސަރުކާރުން ޓެރަރިޒަމް ޤާނޫނަށް ބަދަލުގެނައި މަކަރުވެރި ނުބައި ރޭވުމެއްގެ ދަށުން ދީނީ އިލްމުވެރިންނާއި ސިޔާސީ ބޭފުޅުންގެ ދުވަސް ދުއްވާލުމަށް ކަމަށް ޕީޕަލްސް ނޭޝަނަލް ކޮންގްރެސް ޕާޓީ ޕީއެންސީގެ ނައިބު ރައީސް އިބްރާހިމް ޝުޖާއު ވިދާޅުވެއްޖެއެވެ.\nޕީއެންސީގެ ނައިބު ރައީސް އަދި ބާރަށު ދާއިރާގެ ކުރީގެ މެމްބަރު އިބްރާހިމް ޝުޖާއު މިހެން ވިދާޅުވީ ކުރެއްވި ޓުވީޓެއްގައެވެ. އެގޮތުން ޝުޖާއު ވަނީ އެ ބޭފުޅުންގެ ވެރިކަމެއްގައި ޓެރަރިޒަމްގެ ގާނޫނަށް ސަރުކާރުން ގެނައި އިޞްލާޙުތައް ބާތިލް ކުރައްވާނެކަމަށް ވިދާޅުވެފައެވެ.\nސަރުކާރުން ވަކި ގޮތަކަށް ފަރުމާކޮށް ކުއްލިއަކަށް ޓެރަރިޒަމްގެ ޤާނޫނަށް ބޮޑެތި އިޞްލާޙުތަކެއް ގެނައުމާއެކު ގިނަބަޔަކު ވަނީ ކަންބޮޑުވުން ފާޅުކޮށްފައެވެ. މި ޤާނޫނަށް ހުށަހެޅި އިޞްލާޙުން ފުލުހުންނަށް ވަނީ ބޮޑެތި ބާރުތަކެއް ދީފައެވެ. އެގޮތުން ފުލުހުންނަށް ދިން ބާރުތަކުގެ ތެރޭގައި ކޯޓު އަމުރެއްނެތި މީހުން ހައްޔަރު ކުރުމާއި ބަރަހަނާކޮށް ބަލައި ފާސްކުރުން ހިމެނެއެވެ.\nސަރުކާރުން ޓެރަރިޒަމްގެ ޤާނޫނަށް އިޞްލާޙު ގެނައުމުގެ ބިލް ހުށަހެޅިއިރު ފަނޑިޔާރެއްގެ ކުރިމައްޗަށް ނުގެންގޮސް ހައްޔަރުގައި 48 ގަޑިއިރު ގެންގުޅެވޭނެގޮތައް ވަނީ ހުށަހަޅާފައެވެ. ނަމަވެސް ކޮމިޓީ މަރުހަލާގައި އެ މާއްދާ ވަނީ ކުރިންވެސް އޮންނަ ގޮތަށް އެނުކުތާ ވަނީ 24 ގަޑި އިރަށް ބަދަލުކޮށްފައެވެ.\nނަމަވެސް ޓެރަރިޒަމްގެ ކުށުގެ ތުހުމަތު ކުރެވޭ މީހުން ކޯޓު އަމުރެއް ނެތި ހައްޔަރު ކުރެވޭ ގޮތައް އޮތް ބަޔަށް ބަދަލެއް ގެނެސްފައެއް ނުވެއެވެ. އެހެންކަމުން މިއިސްލާހުތައް ރައީސް ތަސްދީގު ކުރެއްވުމާއި އެކު ޓެރަރިޒަމްގެ ކުށްތަކުގެ ތުހުމަތު ކުރެވޭ މީހުން ކޯޓު އަމުރެއް ނެތި ހައްޔަރު ކުރެވޭނެއެވެ.\nގިނަ ބައެއްގެ ނުރުހުމާއި ދެކޮޅަށް ސަރުކާރުން ޓެރަރިޒަމް ޤާނޫނަށް ބަދަލުގައިވާ ގޮތުން ސިޔާސީ ވަކި ފިކުރެއް ކުރިއެރުވުމަށް ނުވަތަ ދީނީ ނުވަތަ ހައްދުފަހަނައަޅާފައިވާ ވަކި ފިކުރެއް ކުރިއެރުވުމަށް ކުރާ ކަންކަމާއި ސަރުކާރުން ވަކިކަމެއް ކުރުމަށް ނުވަތަ ނުކޮށް ދޫކޮށްލުމަށް މަޖުބޫރު ކުރުވުމަށް ނުވަތަ އާންމުންގެ ބައެއްގެ މެދުގައި ބިރުވެރިކަން އުފެއްދުމަކީ ޓެރަރިޒަމްގެ އަމަލެއް ކަމަށެވެ.\nމީގެ އިތުރުން މި ޤާނޫނުން ވަނީ ޓެރަރިސްޓު ޖަމާއަތްތަށް ކަނޑައެޅުމާއި އެފަދަ ޖަމާއަތްތަކަށް މީހުން ފޮނުވުން އަދި އެފަދަ ޖަމާއަތްތަކާއި އެއްކޮޅަށް ވާހަކަ ދެއްކުން މަނާކޮށްފައެވެ. އަދި މިފަދަ ކުށެއްކޮށްފިކަމަށް ތުހުމަތު ކުރެވޭ މީހަކު ހައްޔަރުކުރުމަށް ނޫނީ ބަލާ ފާސް ކުރުމަށްވެސް ކޯޓު އަމުރެއް ބޭނުން ނުވާ ގޮތަށް ޤާނޫނަށް ވަނީ އިސްލާހު ގެނެސްފައެވެ


Islamic University in Dr shaheem isthifaa dhehvvanee\nރާއްޖެ - ޑރ ޝަހީމް\nއިސްލާމިކް ޔުނިވާސިޓީން ޑރ ޝަހީމް އިސްތިއުފާ ދެއްވަނީ\nރައީސް ޔާމީންގެ ރަނިންމޭޓަކަށް ހަމަޖެއްސެވުމުން ވެސް މަގާމުން އިސްތިއުފާ ދެއްވާނެ ކަމަށް ވިދާޅުވި\nނަމަވެސް ފަހުން އެނިންމުން ބަދަލުކުރައްވާ މަގާމުގައި ދެމިހުންނެވި\nކ. މާލެ 15 ނޮވެންބަރު 2018 | ބުރާސްފަތި 07:32 1,701\nއައިޔޫއެމްގައި ޝަހީމް ވާހަކަފުޅު ދައްކަވަނީ.. - ރާއްޖެއެމްވީ\nދިވެހިރާއްޖޭގެ އިސްލާމީ ޔުނިވަރސިޓީ (އައިޔޫއެމް)ގެ ޗާންސެލަރު މަގާމުން ބުރާސްފަތި ދުވަހު ޑރ މުހައްމަދު ޝަހީމް އަލީ ސައީދު އެ މަނިކުފާނު ވިދާޅުވެއްޖެއެވެ.\nމިއަހަރު ބޭއްވި ރިޔާސީ އިންތިޚާބުގައި ރައީސް އަބްދުﷲ ޔާމީންގެ ރަނިންމޭޓަކަށް ހުންނެވި ޝަހީމް ބުރާސްފަތި ދުވަހު ޗާންސެލަރުކަމުން އިސްތިއުފާ ދެއްވާނެކަމަށް ބައެއް މީޑިއާތަކަށްވަނީ ކަށަވަރުކޮށްދީފައެވެ. ޑރ ޝަހީމް އިސްތިއުދެއްވާނެ ކަމަށް ވިދާޅުވެފައިމިވަނީ ރައީސް ޔާމީން އައްޔަންކުރެއްވި ސިޔާސީ މަގާމުތަކުގައި ތިއްބެވި ހުރިހާ ބޭފުޅުން، މަގާމުތަކުން އިސްތިއުފާދެއްވުމަށް ގުޅިފައިވާ ޕާޓީތަކުން ގޮވާލާފައިވަނިކޮށްށެވެ.\nރައީސް ޔާމީންގެ ރަނިން މޭޓަކަށް ހަމަޖެއްސެވުމުން ވެސް ޑރ ޝަހީމް އިސްތިއުފާ ދެއްވާނެ ކަމަށް އޭރު ވިދާޅުވިއެވެ. ނަމަވެސް ފަހުން އެނިންމުން ބަދަލުކުރައްވާ މަގާމުގައި ދެމިހުންނެވިއެވެ. ޔުނިވަރސިޓީގެ ޗާންސެލަރެއްގައި މަގާމުގައި ހުންނަވާ ސިޔާސީ ހަރަކާތްތަކުގައި އުޅުއްވާތީ އާންމުންގެ ގިނަ ބައެއްގެ ފާޑުކިޔުން ޑރ ޝަހީމަށް ކުރިމަތިވިއެވެ.\nރިޔާސީ އިންތިޚާބުގައި ރައީސް ޔާމީން ބޮޑުތަކުން ބަލިވުމާއި ގުޅިގެން ޑރ ޝަހީމް ސިޔާސީ އެއްވެސް ހަރަކާތަކުން ނުފެނެއެވެ. ނަމަވެސް ދާދި އަވަހަށް ސިޔާސީ މައިދާނަށް ނުކުންނަވާ މަސައްކަތްތައް ފައްޓަވާނެ ކަމަށް ޑރ ޝަހީމް ވަނީ ވިދާޅުވެފައެވެ.


2023 ކާމިޔާބުކޮށް، އެމްޑީޕީ ހިންގާލުމުގައި ދެގޮތެއް ނުވެ ހުންނާނަން: ފައްޔާޒު\nފާތިމަތު އިބްރާހިމް 14 މެއި 2022\nއެމްޑީޕީ ހިންގާލުމުގައި ދެގޮތެއް ނުވެ ދެމި ހުންނާނެ ކަމަށް އެމްޑީޕީގެ ޗެއާޕާސަންކަމުގެ އިންތިހާބު ކާމިޔާބު ކުރެއްވި އިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވެއްޖެ އެވެ.\nފައްޔާޒު އެހެން ވިދާޅުވީ، އިންތިހާބު ކާމިޔާބު ކުރެއްވުމަށްފަހު ފުރަތަމަ ފަހަރަށް ކުރެއްވި ޓުވީޓެއްގަ އެވެ.\nވޯޓުލާން ނުކުތް އެމްޑީޕީގެ މެންބަރުންނަށް ޝުކުރުއަދާކުރައްވައި އޭނާ ވިދާޅުވީ، އެ މެންބަރުން މިއަދު ދިން ވޯޓަކީ އެމްޑީޕީ އާއި ސަރުކާރު އެއްކޮށް މަސައްކަތްކޮށް، 2023ގެ ރިޔާސީ އިންތިހާބު ކާމިޔާބުކުރަން އެމްޑީޕީގެ މެމްބަރުން ދިން ވޯޓެއް ކަމަށެވެ. އަދި އެކަމުގައި ދެގޮތެއް ނުވެ ހުންނާނެ ކަމަށް ވިދާޅުވި އެވެ.\nކެމްޕެއިންގެ ފޯރި އިންތިހާއަށް ގަދަވެ، އެއް ކެންޑިޑޭޓަކު އަނެއް ކެންޑިޑޭޓަކަށް ތުހުމަތާއި ބަހުގެ ހަމަލާތައް އަމާޒުކުރި, މި އިންތިހާބުގައި ފައްޔާޒު ނުކުންނެވީ ރައީސް އިބްރާހިމް މުހައްމަދު ސޯލިހުގެ ފެކްޝަނުންނެވެ. އޭނާއާ ވާދަކުރި މާފަންނު އުތުރު ދާއިރާގެ މެމްބަރު އިމްތިޔާޒު ފަހުމީ (އިންތި) ނުކުންނެވީ އެމްޑީޕީގެ ރައީސް, ރައީސް މުހައްމަދު ނަޝީދުގެ ފެކްޝަނުންނެވެ.\nމިހާތަނަށް ގުނި ވޯޓު ފޮށިތަކުގެ ނަތީޖާއިން ފައްޔާޒު 60 ޕަސެންޓް ވޯޓު ކާމިޔާބު ކުރައްވާފައިވާކަން ދައްކާ އިރު، އޭނާ ވަނީ އިންތިގެ މައްޗަށް ގާތްގަނޑަކަށް 6،000 ވޯޓުން ކުރި ހޯއްދަވައިފަ އެވެ.\nއަރުޝީފަށް ނެގީ 14/05/2022 23:35\nއެންމެފަހުން އަޕްޑޭޓްކުރީ 14/05/2022 23:35\nމުހައްމަދު ޖަވާދު ޔޫސުފު6މިނެޓު ކުރިން\nފާތިމަތު އިބްރާހިމް7މިނެޓު ކުރިން


Dhaulathuge kunfunithah huree vahkamah hulhuvifai: Bonday | Mihaaru\nދައުލަތުގެ ކުންފުނިތައް ހުރީ ވައްކަމަށް ހުޅުވިފައި: ބޮންޑޭ\nރައްޔިތުންގެ މަޖިލީހުގެ ޖަލްސާއެއްގައި މެމްބަރު އިބްރާހިމް ރަޝީދު ވާހަކަ ދައްކަވަނީ.އޭނާ މިއަދު ވިދާޅުވީ ދައުލަތުގެ ކުންފުނިތައް ހުރީ ވައްކަމަށް ހުޅުވިފައި ކަމަށް---ފޮޓޯ: މަޖިލިސް\nދައުލަތުގެ ކުންފުނިތައް އަދިވެސް ހުރީ ވައްކަމަށް ހުޅުވިފައި ކަމަށާއި އެކަން ހުއްޓުވަން ހަދަން ޖެހޭ ގަަވައިދުތައް ހުރީ ނުހަދައި ކަމަށް މާފަންނު މެދު ދާއިރާގެ އެމްޑީޕީގެ މެމްބަރު އިބްރާހީމް ރަޝީދު (ބޮންޑޭ) މިއަދު ވިދާލުވެއްޖެ އެވެ.\nސަރުކާރުގެ ފަރާތުން ކިނބިދޫ ދާއިރާގެ އެމްޑީޕީގެ މެމްބަރު މުހައްމަދު ނާޝިޒު ހުށަހެޅުއްވި އިންޝުއަރެންސާ ބެހޭ ބިލުގެ ބަހުސްގައި ބޮންޑޭ ވިދާޅުވީ، ދައުލަތުގެ ކުންފުނިތައް ރެގިއުލޭޓްކުރުމަށްޓަކައި ހަދަން ޖެހޭ ގަވައިދުތައް ނުހަަދައި ތިބޭތާ ހަތް އަަހަރު ވެފައިވާ ކަަމަށާއި ވައްކަަމަށް ދޮރު ހުޅުވިފައި އޮތީ އެހެންވެ ކަމަށެވެ. ކުންފުނިތަކުގެ ކަންތައްތައް ބަލަހައްޓަން އޮންނަ ޕްރައިވެޓައިޒޭޝަން އެންޑް ކޯޕަރަޓައިޒޭޝަން ބޯޑް (ޕީސީބީ) އުފެއްދި ގާނޫނުގައި ލާޒިމުކޮށްފައިވާ ގަވައިދުތައް އެ ގާނޫނަށް ޢަމަލުކުރަންވީ ފަަށާތާ ހަތަރު މަހުގެ ތެރޭގައި ހަދަން ޖެހޭ ކަމަށް ވެސް އޭނާ ވިދާޅުވި އެވެ.\nގައުމަށް ބަލާނީ. ރައްޔިތުންގެ މުދަލަށް ބަލާނީ އިއްޒަތްތެރި ރައީސް، މިމަޖިލީހުން. އެއީ އަޅުގަނޑުމެން ކުރާނެ ކަމަކީ. ޕާޓީވެގެންނެއް އަދި އަޅުގަނޑުމެން ދުލެއް ނުކުރާނަން އިއްޒަތްތެރި ރައީސް. ބްރޯ ބްރޯއަކަށް އަޅުގަނޑުމެން ޖެހިލުމެއް ނުވާނެ---ބޮންޑޭ\n"ވަހީދު ވެރިކަން ނިމިއްޖެ. ޔާމީނުގެ ވެރިކަން ނިމިއްޖެ. މި ވެރިކަމުގެ ދެ އަހަރު ނިމިއްޖެ، [ގަވައިދުތައް] ނުހަދާ އަދިވެސް،" ބޮންޑޭ ވިދާޅުވި އެވެ.\nއޭނާ ވިދާޅުވީ ގަވައިދުތައް ހަދަން ރައްޔިތުންގެ މަޖިލީހުގެ ސްޓޭޓް އޯންޑް އެންޓަޕްރައިޒް ކޮމިޓީ ( އެސްއޯއީ ކޮމިޓީ) އިން ތަކުރާރުކޮށް ބާރު އަޅަމުން އަންނަ ކަމަށާއި އެހެން ނަމަވެސް ގަވައިދު ނުހަދަނީ ވައްކަން ކުރަން ވެގެން ކަަމަށެވެ. އެގޮތަށް ކަންތައް ކުރަނީ ކުރިން ތިބި "ބަޣާވާތުގެ މީހުންނާއި" މިހާރުގެ މީހުންނާ އެކުވެެގެން ކަމަށް ވެސް ވިދާޅުވި އެވެ. އެގޮތަށް ކަންތައްކުރާ މީހުން މިހާރު ޖަލަށް ނުދިޔަޔަސް މިވެރިކަން ނިމުނީމާ އެބަޔަކު ޖެހޭނީ ޖަލަށްދާން ކަމަށް ވެސް ބޮންޑޭ ވިދާޅުވި އެވެ. އެކަަމާ ބެހޭ ރިޕޯޓްތައް އެކުލަވައިލައްވާނެ ކަަމަށާއި އެކަމުގައި ޕާޓީ އަށް ނުބައްލަވާނެ ކަމަށް ވެސް އޭނާ ވިދާޅުވި އެވެ.\n"ގައުމަށް ބަލާނީ. ރައްޔިތުންގެ މުދަލަށް ބަލާނީ އިއްޒަތްތެރި ރައީސް، މިމަޖިލީހުން. އެއީ އަޅުގަނޑުމެން ކުރާނެ ކަމަކީ. ޕާޓީވެގެންނެއް އަދި އަޅުގަނޑުމެން ދުލެއް ނުކުރާނަން އިއްޒަތްތެރި ރައީސް. ބްރޯ ބްރޯއަކަށް އަޅުގަނޑުމެން ޖެހިލުމެއް ނުވާނެ،" ބޮންޑޭ ވިދާޅުވި އެވެ.\nއޭނާ ވިދާޅުވިގޮތުގައި ވައްކަން ހުއްޓުވުމަށްޓަކައި މަޖިލީހުން ކުރަން ޖެހޭ މަސައްކަތް އެއީ މިނިސްޓަރަކަށް އަމާޒުވާ މަސައްކަތަކަށް ވިޔަސް އެ މަސައްކަތް ކުރާނެ ކަމަށެވެ. ވަކިން ހާއްސަކޮށް ވިދާޅުވީ "އެއީ ފިނޭންސް މިނިސްޓަރަށް ވިޔަސް" ނުބައްލަވާނެ ކަމަށެވެ.\nޕީސީބީގެ ބޯޑަށް އަވަހަށް ރައީސަކު އައްޔަންކުރަން ރައީސް އިބްރާހީމް މުހައްމަދު ސޯލިހަށް އޭނާ ތަކުރާރުކޮށް އިލްތިމާސް ކުރެއްވި އެވެެ. އެ ބޯޑަށް ރައީސަކު އައްޔަން ނުކޮށް ހޭދަވާ ކޮންމެ ދުވަހަކީ ވައްކަންކުރާނެ ދުވަހެއް ކަމަށް ވެސް ވިދާޅުވި އެވެ.\nއެސްއޯއީ ކޮމިޓީގައި ވެސް އިންނަވާ މެމްބަރު ބޮންޑޭ މި މޭރުމުން ވާހަކަ ދެއްކެވި އިރު ދައުލަތުގެ ކުންފުނިތަކުގެ ގިނަ މައްސަަލަތަކެއް އެކޮމިޓީން ވަނީ ބަލައިފަ އެވެ. އެގޮތުން ބެލި ބެލުމުން ބައެއް ކުންފުނިތަކުގެ ބޮޑެތި މައްސަލަތައް ފެންމަތިވެފައި ވެސް ވެ އެވެ.\nއެމްޑީޕީ ދިވެހި ސަރުކާރު ރައްޔިތުންގެ މަޖިލިސް ޕަބްލިކް ކުންފުނި މެމްބަރު އިބްރާހިމް ރަޝީދު (މާފަންނު މެދު)\nރައްޔިތުން ގެ މަޖިލީހުން ފާސްކުރާ ގާނޫނުތައް ތަންފީޒު ކުރަން މަތިކޮށްފައިވާ ފަރާތްތަކުން ތަންފީޒް ނުކުރާ މައްސަލަ ނުވަތަ އިހުމާލު މައްސަލަ އަކީ ގާނޫނީ ކުށެއް !\nދައުލަތުގެ ކުންފުނިތައް ހަމަމަގަށް އަޅުވަން ކެނޑިނޭޅި މަސަތްކަތް ކުރާން ޖެއެވެ ! ސާފުކޮށް ކަންހިނގާގޮތް ކެރިގެން ހާމަކުރާ މެމްބަރެއް !\nސްޓެލްކޯ، ފެނަކަ، އެ މްޕީއެލް އެސްޓީއޯ، އެ މް ޓީސީސީ,، އެ މްޑަބްލިޔުއެސްސީ،، އެޗްޑީސީއަކީ ކޮރަޕްޝަން ހާލިތައް. އެތަނުގެ މުވައްޒަފުން އެތަންތަނަށް ތަކެތި ވިއްކަނީ. ސްޓެލްކޯ ތަންތަނުން ފެންނަނީ ބޭރުގެ ސަޕްލަޔަރުންއަތުން ބޮޑުއަގުގައި ތަކެތިގަނެގެން ވެރިން ކަޓްނަގަން ބޭރަށްދުވާތަން\nވައްކަމަށްހުޅުވި މަގުތައް2އަހަރުވީއިރުވެސް ބަންދުނުކުރެވުނީމާ ތިޔަދައްކަވާ ވާހަކަތަކުގައި އިޚްލާޞްތެރިކަމެއްނެތްކަން އެނގޭ އެހެނެއްނޫން ކޮންމެދުވަހަކު ހޮޅިވާހަކަދައްކާ ހެޑްލައިން މޭކްކުރުން އެއީއަދި އެހެންކަމެއް މިސަރުކާރު ބޮޑަށް ސިފަވަނީ ވައިއަނގަތަޅާ ކަމެއް ނުކުރެވޭ ނަތީޖާ ނުނެރެވޭ ސަރުކާރެއްގެތޮތުގައި\nޔާމީން ފެއްޓިކަމެއްވީމަ ވައްކަންވެސް ތިމަންނަމެން ކުރުން ކުރިއަށް ގެންދަނީއޭ ކިޔާނަމަ ތަންކޮޅެއް އޮޅުންފިލާނެ ރައްޔިތުންނަށް ވާނުވާ.\nއެސްޓިއޯގެ ތެއޮ ބޯޓު ލަންކާ ޑޮކަށް ދިއައިރު މާލޭން ދަވާދު ގަނެގެން ދިއައީ ބޮންތީގެ މީހުންނަށް ކޮވިޑް ޖެހުމުން ބޯޓުން ބާލާފަ ބޭތިއްބީ އެތަނުގަ އުޅޭ އަޒީގެ ގެސްޓް ހައުސްގަ 105 ޔޫއެސް ޑޮލަރަށް ދުވާލަކަށް ކުންފުނިން ޕޭކުރާ ގޮތަށް\nމޮޅުވާހަކަ ދައްކާއިގެން މައްސޫރު ވާހިތުން އުޅޭމީހެއް ކަމައް ބެލެވެނީ ދައްކާ ވާހަކައިން ފައިދާ އެއްކުރާ ވަހަކަޔަކައްވުރެ ހުސް އަނގަ. އަމަލުން ކަންކަން ކުރެވިފަކަ ނެތް ބޮންޑޭ އަކީ ފައްކާ ބޮޑަނަ އެއް\nމިސަރުކާރަކުން ވައްކަމެއް ނުކުރާނެ. ވައްކަމަކަށް ތަރުހީބެއް ނުދޭނެ. ފައިނޭންސް މިނިސްޓްރީގެ ވެބްސައިޓް މިހާރުވެސް ދައްކާ ބޯޑު ތަކުގެ ވަނަވަރު. ބޯޑު ތަކުގައި ހުސްކޮށް ހުރި ސްލޮޓްތަށް ފެނޭ. މަދެއްނޫން. ރައީސް ފައިނޭންސް މިނިސްޓަރ އަށް ފޯނުކޮށްގެން ބަލާކަށް ނުޖެހެ ދެއްތޮ އެސްއޯއީ ތަކުގައި މެމްބަރުން ހަމަތޯ؟ ރައީސް ވަރު ވަރުން ޒިންމާދާރު ވެރިން އައްޔަކުރެއްވީމާ އެވެރިންގެ ކަމެއްދެއްތޮ ތިޔަ ކަން ކަން ރައީސް އާ ހަމައިން ނިންމުމަކީ. ދެއްތޮ\nރައްޔިތުންވެސް ގޮވަނީ ހަމަތިހެން.. މިމީހުން ތަންތަނަށް ވެއްދިމީހުން ވެރިންނަށްތިބީ...ރައްޔިތުން ނުކުމެ ކަންފަތުގައި ހިފާ ނުނެރެވޭނެ..ތިބުނާ ބަޔަކު ބޭރުކޮށްބަލަ ފަލަސުރުޚީތަކާއި ޓްވީޓް ކޮށްލަކޮށްލަ ތިބެނީ...\nޕިސީޕި ރައިސްނެތި އެތައްމަހެއް ރީޖަނަލް އެއަރޕޯޓް ކޮމްޕެނި އެމްޑި ބޯޑްމެންބަރުންނެއް ނެތް- މޯލްޑިވިސް ގޭސް އެމްޑީ ސަސްޕެންޑުގަ 1 އަހަރު. ޜައިސް ސޯލިހު ސުލޯކަމަށް ބުނަނީ ގިނަސަބަބުތައް ހުރެގެން


ޔޫލިން | Mahaldheeb Encyclopedia\nސިޔާޒް ޖާބިރު · Published September 11, 2014 · Updated September 11, 2014\nއޭގެ އަނެއް ދުވަހެވެ. ގޭގައި ކުރަން ހުރި ބައެއް ކަންކަން ނިންމާލުމަށްފަހު އަހަރެން ދިޔައީ އައިނީމެން ގެޔަށެވެ. ދިޔަ މަގުމަތީ އަހަރެންނަށް އަކުރަމް ފެނުނެވެ. އަދި އޭނާއަށް ބަލަން ހުރެވުނެވެ. އެރީތި އިސްކޮޅާއި ބުރުސޫރަ ފެނި އަހަރެންނަށް ކުރިޔަށް އެންމެ ފިޔަވަޅެއްވެސް ނޭޅުނެވެ. އަކްރަމް ފެނުމާއުކު އަހަރެންގެ ހިތުގެ ވިންދު އަވަސްވާން ފެށިއެވެ. ބުނަން ނޭނގޭ ކަހަލަ އިޙްސާސްތަކެއް ކުރެވެން ފެށިއެވެ.\nއޭ ބަލަ މަންޖޭ..! ކޮން ހިޔާލަކަށް ގެއްލިފަ ތިހުރީ..؟ އަނެއްކާ އަކުރަމާ ކައިވެނިކޮށް ދަރިންތަކެއް ހޯދީތަ..؟ އަހަރެންނަށް ހޭވެރިކަން ވީ އައިނީ އައިސް އަހަރެންގެ ގައިގައިހިފާ ތަޅުވާގަތުމުންނެވެ. އާނއެކެވެ! އަހަރެން ހުރީ ހަމަ އަސްލުވެސް އަކްރަމްއާއެކު އެއުފާވެރި ދުނިޔެއަށް ގެއްލިފައެވެ. އައިނީގެ ސުވާލުތައް ތަކުރާރުކުރިއެވެ. އަހަރެންނަށް ބުނާނެ އެއްޗެއް ނޭނގި ލަދުންހުރެ އިސްޖަހާލެވުނެވެ.\nއެރޭ އައިނީއާއެކު ވަރަށް ލަސްވަންދެން ބޭރުގައި އުޅުނީމެވެ. ރަށުގައި ކިޔަވަން އުޅުނު އިރުގެ ރައްޓެހިންނާއެކު ކޮފީއެއްގައި އެތައް ވަގުތެއް ހޭދަކުރީމެވެ. އެހާ ދުވަސް ކޮށްފައި ދިމާވުމުން ދައްކަންޖެހޭ ވަރަށް ގިނަ ވާހަކަ ހުރުމުންނެވެ. ގަޑިން އެގާރަ ޖެހީއެވެ. “އޭ މަންމަ މިހާރުހޯދާނެ… ކަލޭމެން މާލޭގަ އެތައް އިރަކު ބޭރުގަ އުޅުނަސް މިރަށުގަ އެހެންނުވާނެ… މީހުންގެ އަނގަޔާ ހެދީވެސް އަންހެން ކުއްޖަކަށް ލާހިކެއްނޫން ލަސްވަންދެން ބޭރުގަ އުޅޭކަށް” އައިނީ އަހަރެން ގައިގަ ކޮށްޓާލަމުން ބުނެލިއެވެ. އަހަރެންވެސް އާނއެކޭ ބުނެ، ބިލް ގެނައުމަށް ވެއިޓަރ ކައިރިން އެދުނީމެވެ. ބިލް ގެނައުން ލަސްވުމުން، އަހަރެން ކައުންޓަރުދޮށަށް ބިލް ދައްކަންދިޔައީމެވެ. އަވަސް ކުރުމުގެ ގޮތުންނެވެ.\nކައުންޓަރުގައި ހުރީ އަހަރެންގެ ކުރީގެ ލޯބިވެރިޔާ ނާސިހް އެވެ. އޭނާހުރީ އަހަރެން ފެނުމާއެކު ބަސްހުއްޓިފައެވެ. ބުނާނެ އެއްޗެއް ނޭނގިފައެވެ. އޭނާ ނިޔަނެތި ގޮތަކަށް އަހަރެންނަށް ގޮވާލިއެވެ. “ޔޫލިން..! ކޮންއިރަކު ރަށަށް އައީ..؟” އޭނާގެ އަޑުގައިވަނީ މަޑުމައިތިރިކަމެވެ. އަހަރެންނާމެދު ބަހައްޓާ އޯގާތެރިކަމާ އަހަރެންނަށް ކުރާ އިހްތިރާމް އޭނާގެ އަޑުން އަހަރެންނަށް އިހްސާސްވިއެވެ. އޭނާއަކީ އަހަރެންނާ ރައްޓެހިވެގެން އުޅުނު އިރުވެސް އަހަރެންދެކެ ވަރަށް ލޯބިވި ކުއްޖެކެވެ. ރުޅިވި ފަހުންވެސް އަހަރެންނަށް އުނދަގޫކޮށް ޖެއްސުންކޮށް ހަދާފައެއްނުވެއެވެ. “އިއްޔެ ފެރީން އައީ.. ކިހާވަރެއްތަ ބިލަށް އެރީ..؟ މާގިނަ ވާހަކަ ދައްކަން އަހަރެންނަށް އޭނާ ކުރިމަތީ ހުންނާކަށް ނުކެރުނެވެ. އަހަރެން ފެނިފައި އޭނާ ހުރީ ވަރަށް ދެރަވެފައިކަން އަހަރެންނަށް އިނގޭތީއެވެ. އެރިވެތި ދެލޮލުގެ ފަހަތުގައި ކަރުނައިގެ ކޯރެއް ވާކަން އިނގޭތީއެވެ. އެ ހިނިތުންވުމުގެ ފަހަތުގައި އަނިޔާއާ ހިތްދަތިކަން ތަޙައްމަލް ކުރާ ހިތެއްވާކަން ޔަގީންވާތީއެވެ. ނަމަވެސް އޭނާ އަހަރެންގެ ކުރިމަތީގައި ކެތްތެރިވަނީއެވެ. އޭނާ އިހްސާސްކުރަމުންދާ ހިތި ހަގީގަތް ފޮރުވަން މަސައްކަތްކުރަނީއެވެ. އަހަރެން އެރޭ ގެޔަށްދިޔައީ ނާސިހް އަށް ދެވުނު ހިތްދަތިކަން އިހްސާސްވެ އެކަމާ އިންތިހާއަށް ދެރަވެފައިވާ ހާލުއެވެ.\nއާނއެކެވެ. ލޯތްބަކީ ވަރަށް ފާޑެއްގެ އެއްޗެކެވެ. ހިތި ރަހަޔާ ހިތްގައިމު މަންޒަރުތައް އެލޯބި ދައްކުވައިދެއެވެ. ނާސިހް އަހަރެންނަށް ދިނީ އުފާވެރިކަމާ ހިތްހަމަޖެހުމެވެ. އޯގާތެރިކަމާ އަޅާލުމެވެ. ނަމަވެސް އަހަރެން ނާސިހްއަށް ދިނީ ކޯއްޗެއް ހެއްޔެވެ. ހިތްދަތިކަމާ ވޭނާ ކެކުޅުމެވެ. ވަކިނުވާންބުނެ އާދޭސްކުރަމުން ދިޔައިރުވެސް، އަހަރެން އޭނާ ދޫކޮށްލީމެވެ. މިއަދު އަހަރެން އޭނާއަށް ހަމްދަރުދީވަމެވެ. މިއަދު އަހަރެން އޭނާ ގާތު މާފަށް އެދެން ބޭނުމެވެ. ނާސިހްގެ ހިޔާލުތަކުގައި އަހަރެން އޮއްވާ ނިދުނީ ކޮންއިރަކު ކަމެއްވެސް ނޭނގުނެވެ.\n“ދަރިފުޅާ..! ދަރިފުޅާ..!” ހޭލެވުނީ މަންމަ އަހަރެން ނުހޭލައިގެން ލަސްވެގެން ގޮވަން ފެށުމުންނެވެ. އަވަސް އަވަސް ކޮށްލައިގެން ތެދުވެ ފާހާނާއަށް ވަދެ ފެންވަރާ ހަދައިގެން ސައިބޯން ކާގެއަށް ދިޔައީމެވެ. އޭރު މަންމަ ހުރީ ތަށިތައް ނަގާށެވެ.\n“ދަރިފުޅާ ކީއްވެ ލަސްވީ..؟ އެހެންނޫނީ ހޭލާ ގަޑިއެއް ނޫނެއްނުމީ..” މަންމައަކީ އަހަރެންގެ ކަންކަން އެންމެ ފުރިހަމަ ގޮތުގައި ދަންނަ ހަމައެކަނި އިންސާނާއެވެ. އަހަރެން ދެރަވެފައި ހުއްޓަސް، އުފާވެފައި ހުއްޓަސް، ކަމަކާއި ހާސްވެފައި ހުއްޓަސް، ހިންހަމަ ނުޖެހިފައި ހުއްޓަސް މަންމަ އެކަމެއް ދެނެގަނެއެވެ. އަދި އެކަންކަމުގައި މަންމައަށް ވެދެވެންއޮތް އެންމެ ފުރިހަމަ އެހީތެރިކަމެއް ވެދެއެވެ.\n“ރޭގަ ނިދުނީ މާ ލަހުން.. އެހެންވެ ލަސްވީ..” މަންމައަށް އެކަން ހާމަކުރާކަށް އަހަރެން ބޭނުމެއްނުވިއެވެ. “މަންމާ މިއަދު ވާނެ މެންދުރަށް ވަރަށް މީރުއެއްޗެއް ހަދަން ދޯ..؟” ވާހަކަ އޮޅުވާލުމުގެ ގޮތުން އަހަރެން ބުނެލީމެވެ. އަދި މަންމަ އަތުން ލާރި ނަގައިގެން ފިހާރައަށް ދިޔުމަށް ގެއިން ނިކުތީމެވެ. ފިހާރަތެރެއިން އަހަރެންނަށް އަކްރަމް ފެނުނެވެ. އޭރު އަކްރަމް ހުރީ އަހަރެންނާ ދިމާއަށް ބަލާށެވެ. ކަޅިޖަހާނުލާ ބަލަން ހުރުމުން ލަދުން ފައިއޮޅި ނުވެއްޓުނީ ހަމަ ކިރިޔާއެވެ. ހިތުގެ ވިންދު އަވަސްވެ އަތްފައި ފިނިވާންފެށިއެވެ. އޭނާ އަހަރެންނާ ދިމާއަށް އަންނަތަން ފެނުމުން މޭގެ ތެޅުން އިތުރަށް ގަދަވާންފެށިއެވެ.\nNext story …..ފުރާވަރުގެ ކުދިންގެ ހާލަތު\nPrevious story ދަރިން ހެޔޮގޮތުގައި ތަރުބިއްޔަތު ކުރާށެވެ


Barca Match Aa Gaaiyvefa Vanikoh Neymar Ah Aniyaa Vejje - Vaguthu\nނޭމާއަށް އަނިޔާވެ ދަނޑުމައްޗަށް ވެއްޓިފައި\nފްރެންޗް ކަޕުގެ ރައުންޑް އޮފް 64 ގައި އެ ގައުމުގެ ދެވަނަ ޑިވިޝަނުގެ ކަން އަތުން ޕެރިސް ސެެއިންޓް ޖާމަން (ޕީއެސްޖީ) ޕީއެސްޖީ މޮޅުވި މެޗުގައި އެ ޓީމުގެ ތަރި ނޭމާއަށް އަނިޔާވެ ޗެމްޕިއަންސް ލީގުގައި ބާސެލޯނާ އާއި ދެކޮޅަށް ކުޅޭ މެޗުން ނުފެނުމުގެ ފުރުސަތު ބޮޑުވެއްޖެއެވެ.\nމި މެޗުން ޕީއެސްޖީ މޮޅުވީ 1-0 ގެ ނަތީޖާއަކުންނެވެ. މިހާތަނަށް ޕީއެސްޖީ ކުރިމަތިލި ބޮޑެތި މެޗުތަކުގައި އަނިޔާގެ ސަބަބުން ނޭމާ ކުޅެފައެއް ނުވެއެވެ. އަދި އަނިޔާގެ ރެކޯޑެއްވެސް އޭނާގެ އޮވެއެވެ.\nނޭމާއަށް އަނިޔާވެފައިވަނީ މެޗުގެ 64 ވަނަ މިނެޓުގައެވެ. އެއާއެކު އޭނާގެ ބަދަލުގައި އެމްބާޕޭ ކުޅެން ނެރުނެވެ. ނޭމާގެ މެޑިކަލް ޓެސްޓުތައް ހަދަމުން އަންނައިރު ރިޕޯޓުތައް ބުނާ ގޮތުން ނޭމާގެ ވައަތު ފައިގެ ފަލަމަސްގަނޑަށް ވަނީ ގެއްލުންވެފައެވެ. ނޭމާއަށް އަނިޔާވިޔަސް ޕީއެސްޖީގެ ކޯޗު ހުރީ ފޮނި އުއްމީދެއްގައެވެ. ކޯޗު ގަބޫލުކުރާ ގޮތުގައި ބާސާ މެޗަށް ނޭމާ ފިޓުވާނެއެވެ.\nނޭމާއަކީ އަނިޔާގެ ރެކޯޑެއް އޮތް ކުޅުންތެރިއެކެވެ. ދުނިޔޭގެ ރެކޯޑު އަގެއްގައި 2017 ގައި ބާސާ ދޫކޮށް ޕީއެސްޖީއަށް ބަދަލުވެ ލީގުގެ އެންމެ ފަހު ތިން މަހު ކުޅުމާއި ދުރުވީ ފައިގެ ކަށިތަކަށް ގެއްލުންވެގެންނެވެ. އޭގެފަހުން އެކަހަލަ އަނިޔާއެއް ޖެނުއަރީ 2019 ގަވެސް ލިބުނެވެ. އެއާއެކު ޕީއެސްޖީގެ މުހިއްމު މެޗުތަކެއް އޭނާއަށް ގެއްލި ކުލަބާއި މައްސަލަތަކެއް ވެސް ޖެހުނެވެ.\nޕީއެސްޖީގައި ނޭމާގެ ފަރާތުން އަހުލާގީ ގިނަ މައްސަލަތަކެއް ފެންމަތިިއެވެ. ހާއްސަކޮށް ކުލަބުގެ އުސޫލުތަކާއި ހިލާފަށް ކަންކަން ކުރުން ފާހަގަކޮށްލެވެއެވެ. ދާދިފަހުން ކޮވިޑުގެ އުސޫލުތަކާއި ހިލާފަށް ޕާޓީ ކުރި މައްސަލައިގައި ނޭމާ ވަނީ ފާޅުކަންބޮޑު ގޮތެއްގައި ކުލަބުގެ އުސޫލުތަކަށް ގޮންޖަހައި ވާހަކަ ދައްކައިފައެވެ. ނަމަވެސް ޕީއެސްޖީން އެކަމާ ގުޅޭގޮތުން އިތުރު ވާހަކައެއް ދައްކާފައެއް ނުވެއެވެ.\nޔުއެފާ ޗެމްޕިއަންސް ލީގުގެ ގަދަ 16ގައި ބާސެލޯނާ އާއި ޕީއެސްޖީ ބައްދަލުކުރާ މެޗު ކުޅޭނީ އަންނަ އަންގާރަ ދުވަހުއެވެ.\nފެބުރުއަރީ 11, 2021 16:00\nވަރައް ރަގަޅު. ފުޓުބޯޅަކުޅެއް އުޅޭ ސެއްޅިއެއް.


quarantine ah imaaraaithah nagan nimmee miadhaku noon,6aharu kurin!\nކަރަންޓީނަށް އިމާރާތްތައް ނަގަން ނިންމީ މިއަދަކު ނޫން، ހަ އަހަރު ކުރިން!\nސިއްހީ ނުރައްކާ: ކަރަންޓީނު ކުރުމަށް އަމިއްލަ އިމާރާތްތައް ނަގަން ސަރުކާރަށް ނިންމާފައި އޮތީ 2012 ވަނަ އަހަރު މަޖިލީހުން ފާސްކޮށްފައިވާ ޤާނޫނެއްގައި\nސިއްހީ މުސީބާތުގެ ހާލަތުގައި ގައިގަޔަށް އަރާ ބަޔެއް ޖެހިފައިވާ މީހުން ކަރަންޓީނު ކުރުމަށް، އަމިއްލަ އިމާރާތްތައް ދައުލަތަށް ނެގުމުގެ ބާރު، ސަރުކާރަށް ދީފައި އޮތީ ރައްޔިތުންގެ މަޖިލީހުން މީގެ ހަ އަހަރު ކުރިން ފާސްކޮށްފައިވާ ޤާނޫނެއްގައެވެ.\nސަރުކާރަށް އެ ބާރު ލިބިދީފައި އޮތްކަން އާއްމުންނަށާއި މީޑީއާތަކުގެ ސަމާލުކަމަށް އައީ ހެލްތު މިނިސްޓްރީން އިއްޔެ އާންމު ކުރި ގަވާއިދަކާ ގުޅިގެންނެވެ. ހެލްތު މިނިސްޓްރީން އެ ގަވާއިދު ގެޒެޓްކޮށްފައި ވަނީ މީގެ ހަ އަހަރު ކުރިން ތަސްދީގުކޮޮށްފައިވާ އާންމު ސިއްހަތު ރައްކާތެރިކުމުގެ ޤާނޫނު (ޤާނޫނު ނަމްބަރު 7/2012)އިން ބާރު ލިބިގެންނެވެ. އެ ޤާނޫނަކީ 17 ވަނަ ރައްޔިތުންގެ މަޖިލީހުން ފާސްކޮށް، ރައީސް ޑރ. މުހައްމަދު ވަހީދު ހަސަން މަނިކު ތަސްދީގު ކުރެއްވި ޤާނޫނެކެވެ.\nއެ ޤާނޫނުގެ 37 ވަނަ މާއްދާގައި ބުނެފައިވާ ގޮތުން ޢާންމު ސިއްހަތުގެ ކުއްލި ނުރައްކަލުގެ ހާލަތުގައި ކަރަންޓީނު ކުރުމަށް، އިމާރާތްތައް ވަގުތީ ގޮތުން ސަރުކާރަށް ނެގުމުގެ ބާރު އޭރަކު ހުންނަ ހެލްތު މިނިސްޓަރަށް ލިބިގެންވެއެވެ. މީގެ އިތުރުން އިމާރާތުގައި މީހުން އުޅޭނަމަ، އެ މީހުންނަަށް ވަގުތީ ތަނެއް ހޯދައިދެވޭނެ ކަމަށާއި އެފަދަ އިމާރާތެއް ސަރުކަރަށް ބޭނުން ކުރެވޭނީ ގިނަވެގެން އެއް އަހަރަށް ކަމަށް ވެސް އެ ޤާނޫނުގައި ބުނެފައިވއެވެ. މީގެ އިތުރުން އެފަދަ އިމާރާތެއް ސަރުކާރާ ހަވާލު ކުރުމަށް ދެކޮޅު ހަދައިފިނަމަ، ކޯޓު އަމުރަކަށް އެދެވިދާނެ ކަމަށް ވެސް ބުނެފައިވެއެވެ.\nމީގެ ހަ އަަހަރު ކުރިން ޤާނޫނަކުން ހެލްތު މިނިސްޓަރަކަށް ލިބިދީފައިވާ ބާރެއް، މިއަދު އެކަން ތަންފީޒު ކުރުމަށްޓަކައި ގަވާއިދު ހެދުމުން ގިނަ ބަޔަކަށް ލިބިފައިވަނީ ހައިރާން ކަމެކެވެ. ބައެއް މީހުންނަށް ވިސްނިފައި އޮތީ އެކަމަކީ ކޮވިޑް19ގެ ހާލަތާ ގުޅުވައިގެން، ސަރުކާރުން ނިންމި ކަމެއްގެ ގޮތަށެވެ. ހެލްތު މިނިސްޓްރީން އިއްޔެ އަމަލު ކުރަންފެށި "އެކަހެރި ކުރުމުގެ މަރުކަޒުތަކާއި ކަރަންޓީނު ކުރުމުގެ މަރުކަޒުތަކާ ބެހޭ ގަވާއިދަ"އަކީ އާންމު ފަރުދުންގެ ރައްކާތެރިކަމަށްޓަކާ ސިއްހީ މުހިއްމު އިޖުރާއަތުތަކެއް އެކުލެވިގެންވާ އާންމު ސިއްހަތުގެ ޤާނޫނުން ބާރު ލިބިގެން ހަދާފައިވާ ގަވާއިދެކެވެ. އާންމު ސިއްހަތުގެ ޤާނޫނުގެ ދަށުން 26 ގަވާއިދެއް ހެދުމުގެ ބާރު ހެލްތު މިނިސްޓަރަށް ލިބިދީފައިވެއެވެ. އެ ހުރިހާ ގަވާއިދެއް އެ މިނިސްޓްރީން ހަދާފައި އޮތް ކަން އެނގޭކަށް އަދި ނެތެވެ.\nއާންމު ސިއްހަތުގެ ޤާނޫނަކީ 17 ވަނަ ރައްޔިތުންގެ މަޖިލީހުން ފާސްކުރި މުހިއްމު ޤާނޫނުތަކުގައި ތެރޭގައި ހިމެނޭ ޤާނޫނެކެވެ. ދެހާސްނުވަނަ ވަނަ އަހަރު އިންތިހާބު ކުރި މެމްބަރުންގެ މައްޗަށް އެކުލެވޭ 17 ވަނަ މަޖިލީހަކީ ގިނަ ޕާޓީތަކުގެ މެމްބަރުން އެކުލެވިގެން ވަކި ޕާޓީއަކަށް ސާފު މެޖޯރިޓީއެއް ނެތި، އޮތް މަޖިލީހެކެވެ. އެ މަޖިލީހުގައި ހޫނު ބަހުސްތަކާއި އުފެއްދުންތެރި ހިޔާލުތަކާ އެކު ރާއްޖޭގެ ޤާނޫނީ ނިޒާމަށް މުހިއްމު ޤާނޫނުތަކެއް އުފަންކުރިއެވެ.


ފައިނުގެ ދަނޑުވެރިކަން - ރިޕޯޓް - R. Fainu Council\nފައިނުގެ ދަނޑުވެރިކަން - ރިޕޯޓް\nފައިނު ކައުންސިލް އިދާރާ 1:44 AM ޚަބަރު\nމާޅޮސްމަޑުލު އުތުރުބުރީ ފައިނަކީ ޒަމާނުއްސުރެވެސް ދަނޑުވެރިކަން ކުރަމުން އަންނަ ރަށެކެވެ. މޫސުމީ ދަނޑުވެރިކަން ކުރާ މިރަށުގައި ދަނޑުވެރިކަން ކޮށް އުޅެނީ، ރަށުގައި އެކަމަށް ޚާއްޞަކުރެވިފައިވާ ދަނޑުބިމުން ދަނޑުވެރިންނަށް ދަނޑު ދޫކޮށްގެނެވެ. ފައިނަކީ ބިންބޮޑު ރަށަކަށްވެފައި ރަށުގައި ތިބެގެން ދަނޑުވެރިކަމުގެ މަސައްކަތް ކުރުމަކީ ފައިނު ރައްޔިތުންނަށްލިބިފައިވާ ވަރަށްބޮޑު ހިތްހަމަޖެހުމެކެވެ.\nފާއިތުވި5އަހަރުވެސް ފުޅާ ދާއިރާއެއްގައި ދަނޑު ހައްދައި ފައިނުގެ ދަނޑުވެރިކަން މިވަނީ ކުރިއަށްވުރެ ފުޅާވެ، މިސިނާއަތުގައި ފައިނު ޙިއްޞާކުރާ އާމްދަނީގެ ނިސްބަތް އިތުރުކޮށްފައެވެ. މިއަހަރުގެ ރަމްޞާންމަހާއި ގުޅުވައިގެން ފައިނުގައި 5000 އަކަފޫޓްގެ 71 ދަނޑު ދޫކޮށްފައިވާއިރު މިފަހަރު ދަނޑުވެރިން މިމަސައްކަތް ކޮށްފައިވަނީ ކުރީ އަހަރުތަކަކޭ ޚިލާފަށް، ދަނޑުވެރިކަމުގެ ޙުނަރުތަކާއި، އުކުޅުތަކާއިއެކުއެވެ. އަދި މިހާރު ދަނޑުވެރިން މިމަސައްކަތް ކުރަމުން ގެންދަނީ، ރަށާއި އަތޮޅުގެ އިތުރުން ރާއްޖޭގެ އެހެނިހެން ރަށްރަށަށްވެސް ދަނޑުވެރިން ހައްދާ ބާވަތްތައް ވިއްކުމަށް ޢަމާޒުކުރަމުންނެވެ.\nކަރާ، ބަރަބޯ، ކިއުކަންބާ، ބަށި އަދި މިރުސްފަދަ ބާވަތްތައް މިފަހަރުވެސް ހައްދާފައިވާއިރު، މިކަމަށް ބޭނުންވާ ތަފާތު އާލާތްތައް ދަނޑުވެރިން އަންނަނީ ބޭނުން ކުރަމުންނެވެ. އަދި މިއާއިއެކު ދަނޑުތަކުން އުފައްދާ ތަކެތީގެ ޢަދަދުވެސް މިވަނީ އެތައްތަނެއް އިތުރުކޮށްފައެވެ. އެގޮތުން މިފަހަރުގެ ރަމްޞާން މަހާއި ގުޅުވައިގެން ފައިނުގައި ހައްދާފައިވާ 69 ދަނޑުން ކުރީ އަހަރުތަކާއި ހިލާފަށް ރެކޯޑް އަދަދަކަށް ކަރާ ނެރޭނެކަމަށް އަންދާޒާ ކުރެވެއެވެ. އެގޮތުން، ކައުންސިލުން ލަފާކުރާގޮތުގައި 200 ޓަނާއި ގާތްކުރާ ޢަދަދަކަށް ކަރާ ނެރެވޭނެއެވެ. އަދި2ކިލޯއާއި 12 ކިލޯއާއި ދޭތެރޭގެ ސައިޒުގެ ކަރާ ހުރިކަމަށާއި އެވަރެޖުކޮށް5ކިލޯ ކަރާ ކެނޑޭނެކަމަށް ޤަބޫލުކުރެވެއެވެ.\nނަމަވެސް، ފައިނުގެ ދަނޑުވެރިންގެ އެންމެބޮޑު ޝަކުވާއަކީ ދަނޑުވެރިން ހައްދާ ބާވަތްތަކަށް އެކަށީގެންވާ މާކެޓް ނުލިބުމެވެ. އެހެންކަމުން ކައުންސިލުން ދަނޑުވެރިން ހައްދާ ބާވަތްތައް ވިއްކޭނެ އިންތިޒާމް ހަމަޖެއްސޭތޯ މިހާރުދަނީ މަސައްކަތް ކުރަމުނެވެ. ވޭތުވެ ދިޔަ އަހަރުވެސް ތަކެތި ވިއްކުމުގެ މާކެޓް ނުލިބުމުން ގިނަ އަދަދަކަށް ކަރާ ފީވެ ހަލާކުވެފައިވާކަން ފާހަގަ ކުރަމެވެ.\nފައިނުގެ ދަނޑުވެރިކަން - ރިޕޯޓް Reviewed by ފައިނު ކައުންސިލް އިދާރާ on 1:44 AM Rating: 5


Aa baiveriyakaa eku Britney Spearsge dhiriulhun badhalu vanee | Mihaaru\nސޭމް އަސްގަރީ އާއި ބްރިޓްނީ ސްޕެއާސް: ދެ މީހުން އުޅެނީ ރައްޓެހިވެގެން ކަމަށްވޭ.\nއާ ބައިވެރިޔަކާ އެކު ބްރިޓްނީ ސްޕިއާސްގެ ދިރިއުޅުން ބަދަލުވަނީ\n04 ޖެނުއަރީ 2017 - 06:25\nބޮޑެތި މައްސަލަތަކަކަށް ފަހު، ލަވަކިޔުންތެރިޔާ ބްރިޓްނީ ސްޕިއާސްގެ މިއުޒިކް ކެރިއަރު އަލުން ފަށައި، އަމިއްލަ ދިރިއުޅުން އަމާން މަންޒިލަކަށް މިސްރާބު ޖަހައިފައިވާ ކަމުގެ ނިޝާންތަކެއް މިހާރު އަންނަނީ ފެންނަމުންނެވެ.\nފުރަތަމަ ކަމަކަށް އޭނާ ވަނީ މިދިޔަ އަހަރު "ގްލޮރީ" ގެ ނަމުގައި އާ އަލްބަމެއް ވެސް ނެރެފަ އެވެ. ހަމައެއާ އެކު ދެ ދަރިންނާ އެކު ހަމަޖެހޭ ދިރިއުޅުމެއްގެ ތެރޭގައި ހުރި ބްރިޓްނީގެ ހަޔާތަށް މިހާރު ވަނީ ވަރަށް ހާއްސަ މީހަކު ވެސް އައިސްފަ އެވެ.\nއެއީ "ގްލޮރީ" ލަވަ "ސްލަމްބަ ޕާޓީ" ގެ ވީޑިއޯ ލަވައިން ބްރިޓްނީއާ އެކު ފެނިގެން ދިޔަ މޮޑެލް ސޭމް އަސްގަރީ އެވެ. އޭނާއަކީ ބްރިޓްނީގެ ޕާސަނަލް ފިޓްނެސް ޓްރެއިނަރު ވެސްމެ އެވެ.\nGreat shot by @michaeloliveri_\nއެހެން ނަމަވެސް ދެ މީހުންގެ ގުޅުން މިހާރު އެއަށް ވުރެ މާ ގާތެވެ. ބްރިޓްނީގެ އިސްޓަގްރާމް ހާވައިލުމުން ވެސް އެކަން އެނގޭނެ އެވެ. އާ އަހަރު ފާހަގަ ކުރީ ސޭމް އާ އެކުގަ އެވެ. އެކަމަކު މިއިން އެކަކު ވެސް މި ގުޅުން ވަކި ގޮތަކަށް މާނަކޮށްފައެއް ނުވެ އެވެ.\nނަމަވެސް ގާތުން ބަލާ މީހުން ސިފަ ކުރާ ގޮތުގައި ސޭމް އާއި ބްރިޓްނީއަކީ މިހާރު ދެ ލޯބިވެރިންނެވެ. ރިޕޯޓްތައް ބުނާ ގޮތުން ބްރިޓްނީ އާއި ސޭމް ވަނީ މިދިޔަ އަހަރުގެ ސެޕްޓެމްބަރު މަހު ރައްޓެހިވެފަ އެވެ.\nދެ މީހުން އެކިއެކި ޕާޓީތަކުންނާއި ރެސްޓޯރަންޓްތަކުން އެކުގައި މާ ގިނައިން ފެންނާތީ، މިއީ އާދައިގެ ގުޅުމެއް ނޫންކަން އެނގެ އެވެ.\nމީގެ ކުރިން ދެ ކައިވެންޏެއްކޮށް، އެ ކައިވެނިތައް ރޫޅިފައިވާ ބްރިޓްނީ، 35، ވަނީ ސޭމްއާ ގުޅުން އުފެދުމުގެ ކުރިން ކުރިން 2015 ގައި ޕްރޮޑިއުސަރު ޗާލީ އެބާސަލް އާ އެކު ވެސް އުޅެފަ އެވެ.\nބްރިޓްނީގެ ދެ ކުދިންގެ ބައްޕަކީ މަޝްހޫރު ލަވަކިޔުންތެރިޔާ ކެވިން ފެޑެލިން އެވެ. އެ ދެ މީހުން 2004 ގައި ކުރި ކައިވެނި ރޫޅުނީ 2007 ގަ އެވެ.\nއިތުރު ލިޔުންތައް ހޮލީވުޑް ބްރިޓްނީ ސްޕިއާސް


72 kilo drug massala: Criminal court in massala beyru kohlumun PG in high court ah - vNews.mv\n72 ކިލޯގެ ޑްރަގް މައްސަލަ: ކްރިމިނަލް ކޯޓުން މައްސަލަ ބޭރުކޮށްލުމުން ޕީޖީން ހައިކޯޓަށް\nފާތިމަތު ނަހުދާ ފާއިޒް Male' | 24 May 2022, 18:17\nރާއްޖެއަށް 72 ކިލޯގެ މަސްތުވާތަކެތި އެތެރެކުރަން އުޅުނު ކަމުގެ ދައުވާ އުފުލާފައިވާ ދެ މީހެއްގެ މައްސަލަ ކްރިމިނަލް ކޯޓުން ބޭރުކޮށްލުމުން ޕްރޮސިކިއުޓަރ ޖެނެރަލް (ޕީޖީ) އޮފީހުން އެމައްސަލަ ހައި ކޯޓުގައި އިސްތިއުނާފް ކުރަން ނިންމައިފިއެވެ.\nޕިޖީ އޮފީހުން މައްސަލަ ކޯޓަށް ހުށަހެޅީ ޖިނާއީ އިޖުރާއަތުގެ ގާނޫނުގައި ދައުވާކުރަން ފޮނުވުމަށްފަހު ކޯޓަށް ހުށަހަޅަން ބަޔާންކޮށްފައިވާ މުއްދަތު ފާއިތުވި ފަހުން ކަމަށް ބުނެ ބާތިލުކުރުމަށް ކްރިމިނަލް ކޯޓުން ނިންމާފައިވަނީ ހ. ގާރޑްބިޔުޓީ، މުހައްމަދު އަކްރަމާއި، ހދ. ނޮޅިވަރަންފަރު، ނޫރީއާގެ، މުހައްމަދު ޝަރީފްގެ މައްޗަށް އުފުލާފައިވާ ދައުވާއެވެ.\nއަކުރަމްގެ މައްޗަށް އުފުލާފައިވަނީ ޑައިމޯފިން ޓްރެފިކްކުރުމުގެ ކުށުގެ ދަޢުވާއާއި، ކެނެބިސް ބޭނުންކުރުމުގެ ކުށުގެ ދައުވާއެވެ. އަދި، ޝަރީފްގެ މައްޗަށް އުފުލާފައިވަނީ ކެނެބިސް ބޭނުންކުރުމުގެ ކުށުގެ ދައުވާއެވެ.\nމީގެއިތުރުން، މި މައްސަލާގައި ހިމެނޭ ސ. ހުޅުދޫ، ދޭލިޔާގެ، އިރުފާން ތަގިއްޔުގެ މައްޗަށް ކޮށްފައިވާ ޑައިމޯފިން ޓްރެފިކްކުރުމުގެ ކުށުގެ ދަޢުވާ ސާބިތުކުރުމަށް ހުށަހަޅާފައިވާ ހެކިތަކުގެ ތެރެއިން 45 ހެއްކެއް ބަލައި ނުގަތުމަށްވެސް ކްރިމިނަލް ކޯޓުން ވަނީ ނިންމާފައެވެ.\nޕީޖީ އޮފީހުގެ މީޑިއާ އޮފިޝަލް އަދި ޕަބްލިކް ޕްރޮސިކިއުޓަރ އަހުމަދު ޝަފީއު ވިދާޅުވީ، މި ތިން މައްސަލަ ހައި ކޯޓުގައި އިސްތިއުނާފްކުރުމަށް ނިންމާފައިވާ ކަމަށާއި، މާދަމާގެ ވަގުތެއްގައި އިސްތިއުނާފްކުރުރުމަށް ހުށަހަޅާނެ ކަމަށެވެ.\nމަސްތުވާތަކެއްޗާ ބެހޭ ގާނޫނުގެ 105 ވަނަ މާއްދާގެ (ހ) އާ ހަވާލާދީ އެ މާއްދާގެ (ނ) ގެ ދަށުން ޑައިމޯފިން ޓްރެފިކްކުރުމުގެ ކުށުގެ ދައުވާ އުފުލާފައިވަނީ:\n1. ސ. ހުޅުދޫ، ދޭލިޔާގެ، ޢިރުފާން ތަޤިއްޔު\n2. ރ. އިނގުރައިދޫ، އެލެސްކާ، މުޙައްމަދު ވިސާމް\n3. ރ. އިނގުރައިދޫ، އެލެސްކާ، ޢަބްދުﷲ ވިސާމް\n4. ދ. މާއެނބޫދޫ، އަނބުގޮސްދޮށުގެ، އަޙްމަދު ނަޞީރު\n5. ކ. މާލެ، ހ. ގާރޑްންބިޔުޓީ، މުޙައްމަދު އަކްރަމް\n6. ހދ. ނޮޅިވަރަންފަރު، ނޫރީއާގެ، މުޙައްމަދު ޝަރީފް\n7. ލ. ގަން-ތުނޑި، ޕެރިސްހޮލިޑޭ، މުޙައްމަދު ފުރުޤާން\n8. ރ. ރަސްގެތީމު، ފީރޯޒްގެ، އަޙްމަދު ޝިނާން\n9. ތ. ތިމަރަފުށި، ތަނޑިރަތްމާގެ، މުޙައްމަދު ވަޖީޙު\n10. ކ މާލެ، މއ. ކަނޑޫގެ، ޢަލީ އަޙުމަދު\nމަސްތުވާތަކެއްޗާ ބެހޭ ގާނޫނުގެ 115 ވަނަ މާއްދާގެ (ހ) އާއި 148 ވަނަ މާއްދާއާ ހަވާލާދީ އެ ގާނޫނުގެ 115 ވަނަ މާއްދާގެ (ށ) ގެ ދަށުން ކެނެބިސް ބޭނުންކުރުމުގެ ކުށުގެ ދައުވާ އުފުލާފައިވަނީ:\n1. ދ. މާއެނބޫދޫ، އަނބުގޮސްދޮށުގެ، އަޙްމަދު ނަޞީރު\n2. ކ. މާލެ، ހ. ގާރޑްންބިޔުޓީ، މުޙައްމަދު އަކްރަމް\n3. ހދ. ނޮޅިވަރަންފަރު، ނޫރީއާގެ، މުޙައްމަދު ޝަރީފް\n"މަސްޖަރީ" ނަމަކަށް ކިޔާ ކަންނެލި ދޯންޏަކުން ރާއްޖެއަށް 72 ކިލޯއަށްވުރެ ގިނަ މަސްތުވާތަކެތި ރާއްޖެއަށް އެތެރެކޮށް ޓްރެފިކް ކުރި ކަމުގެ ތުހުމަތުގައި 13 މީހެއްގެ މައްޗަށް ދައުވާ އުފުލާފައިވަނީ މިދިޔަ އަހަރުގެ ފެބްރުއަރީ މަހުއެވެ.\nކްރިމިނަލް ކޯޓު ޑްރަގްސް ހައި ކޯޓް ޤާނޫނީ ރާއްޖެ ޕްރޮސެކިއުޓާ ޖެނެރަލްގެ އޮފީސް\nފާތިމަތު ނަހުދާ ފާއިޒް Facebook Twitter\nވެންޓިލޭޓަރު މައްސަލަ: އާބިޓްރޭޝަނަށް ހުށަހަޅައިދޭން އެދިއްޖެ\nދަރަވަންދޫ: ކައުންސިލްގެ ތަސައްވަރުގައި ކުލަޖެހެން ފަށައިފި!\nޖެންޑާއަށް 278 މައްސަލަ، ގިނައީ ކުދިންނަށް ކުރާ އަނިޔާގެ މައްސަލަ\nރަށްގިރުމުގެ މައްސަލަ ބޮޑުވެ، އުނގޫފާރަށް އުދައަރަނީ\n"ޖޭޕީއާ މީހުން ގުޅެނީ ޤާސިމްގެ ޚިދުމަތްތައް ފެނި، ހެޔޮ ހިތުން"\nނަފްސާނީ ބަލިމީހުންނަށް ފަރުވާދޭ ޚާއްސަ ވޯޑު ހުޅުވައިފި


ފުރަންޓްލައިން އެލަވަންސްގެ ގޮތުގައި ސިފައިންނާއި ފުލުހުންނަށް 44.5 މިލިއަން ރުފިޔާ ފުރަންޓްލައިން އެލަވަންސްގެ ގޮތުގައި ސިފައިންނާއި ފުލުހުންނަށް 44.5 މިލިއަން ރުފިޔާ\nފްރަންޓްލައިން އެލަވަންސްގެ ގޮތުގައި ސިފައިންނާއި ފުލުހުންނަށް 44.5 މިލިއަން ރުފިޔާ\nކޯވިޑަށް ރެންޑަމް ސާމްޕަލް ނެގުމުގެ މަސައްކަތުގައި ފުލުހުން މަސައްކަތް ކުރަނީ / ފޮޓޯ: ޕޮލިސް މީޑިއާ\nކޯވިޑް-19އާ ގުޅިގެން ދޭ ފްރަންޓްލައިން އެލަވަންސްގެ ގޮތުގައި އެމް.އެން.ޑީ.އެފްއާއި ޕޮލިހުގެ މުވައްޒަފުންނަށް 44.5 މިލިއަން ރުފިޔާ ދީފިއެވެ.\nފިނޭސްންސް މިނިސްޓްރީން ވިދާޅުވީ ފްރަންޓްލައިން އެލަވަންސް އެމް.އެން.ޑީ.އެފާއި ޕޮލިހުގެ 6518 މުވައްޒަފުންނަށް ޖަމާކޮށްދީފައިވާކަމަށެވެ.\nފިނޭންސް މިނިސްޓްރީން އެންމެ ފަހުން އާއްމު ކުރައްވާފައިވާ ތަފާސް ހިސާބުތައް ދައްކާގޮތުން އެމްއެންޑީއެފްގެ 3334 މުވައްޒަފަކަށް 24 މިލިއަން ރުފިޔާ ވަނީ ޖަމާކޮށްފައެވެ. އަދި ފުލުހުންގެ ތެރެއިން ފްރަންޓް ލައިންގައި މަސައްކަތްކުރި 3184 މުވައްޒަފަކަށް 20.5 މިލިއަން ރުފިޔާ ވަނީ ޖަމާކޮށްފައެވެ. މިއާއެކު ފްރަންޓްލައިން އެލަވަންސްގެ ގޮތުގައި އެކި ފަރާތްތަކަށް 78 މިލިއަން ރުފިޔާ މިހާތަނަށް ދޫކޮށްފައިވާކަމަށް ފިނޭންސް މިނިސްޓްރީން ވިދާޅުވެއެވެ.\nފިނޭންސް މިނިސްޓްރީގެ ޓުވީޓް\nފްރަންޓްލައިން އެލަވަންސް ދޭންޖެހޭ ފަރާތްތަކުގެ ތެރެއިން މާރޗްމަހުގެ7އިން ޖުލައި މަހުގެ 15 ވަނަ ދުވަހާއި ހަމައަށް ދޭންޖެހޭ އެލަވެންސް ފަރާތްތަކުގެ ތެރެއިން އެލަަވަންސް ނުދެވިވަނީ ސިފައިންނާއި ފުލުހުންނަށް އެކަނިކަމަށް ފިނޭނެސް މިނިސްޓްރީން މީގެ ކުރިން ވަނީ ހަމަކޮށްފައެވެ. ފުލުހުންނާއި ސިފައިންނަށް މިމަހުގެ 17 ވަނަ ދުވަހު ފްރަންޓްލައިން އެލަވަންސް ދިނުމާއެކުު މި އެލަވަންސް ދޭންޖެހޭ އެންމެހާ ފަރާތްތަކަށް އެލަވަންސް ވަނީ ދޫކޮށް ނިމިފައެވެ.\nއެމްއެންޑީއެފްއާއި ޕޮލިހަށް އެލަވަންސް ދޫނުކުރެވި ލަސްވެފައިވަނީ މިކަމާއި ގުޅިގެން އެ މުއައްސަސާތަކުން އުސޫލަށް ގެނައި ބައެއް ބަދަލުތަކާއި ގުޅިގެންކަމަށް ފިނޭންސް މިނިސްޓްރީން މަޢުލޫމާތުދެއެވެ.\nފްރަންޓްލައިންގައި މަސައްކަތްކުރާ ފަރާތްތަކަށް އެލަވަންސް ދިނުމަށް ނިންމާފައިވަނީ، ރާއްޖެއިން ކޯވިޑް-19ގެ ބަލި މީހަކު އެންމެ ފުރަތަމަ ފެނުނު ދުވަސް ކަމުގައިވާ މަރޗް7ވަނަ ދުވަހުން ފެށިގެން ކޯވިޑް-19އާ ގުޅޭ މަސައްކަތްތަކުގައި ހަރަކާތްތެރިވާ ފަރާތްތަކަށެވެ. އެލަވަންސް ދިނުމުގެ އުސޫލު ކަނޑައަޅާފައިވަނީ ހައި ރިސްކް، މީޑިއަމް ރިސްކް އަދި ލޯރިސްކް ކެޓަގަރީއަށް ބަހާލައިގެންނެވެ. މި އުސޫލު ކަނޑައަޅާ މިކަމާގުޅޭ މަސައްކަތްތައް ކުރިއަށްގެންދަނީ ހެލްތް އިމަޖެންސީ އޮޕަރޭޝަން ސެންޓަރާއި، ރައީސް އޮފީހާއި މިނިސްޓްރީ އޮފް ހެލްތާއި ފިނޭންސް ގުޅިގެންނެވެ.\nއެލަވަންސް ދެނީ ހައިރިސް ކެޓަގަރީއަށް ދުވާލަކަށް 500 ރުފިޔާ، މިޑިއަމް ރިސްކް ކެޓަގަރީއަށް ދުވާލަކަށް 250 ރުފިޔާ އަދި ލޯ ރިސްކް ކެޓަގަރީއަށް ދުވާލަކަށް 200 ރުފިޔާއެވެ.\nބީއެމްއެލް ކޮމިއުނިޓީ ފަންޑުން ވޭމަންޑޫގައި ހިތްޤާއިމު ޕިކްނިކް ސަރަހައްދެއް ގާއިމްކޮށްފި


ބިދޭސީ މަސައްކަތްތެރިން ގެނައުމުގެ ހުއްދަ ހޯދުމަށްޓަކައި ކޯޓާއަށް އެދި، އޮޅުވާލާފައިވާ ސައްޙަ ނޫން ލިޔެކިޔުންތަކާ ގުޅޭ ނޫސް ބަޔާން\nދިވެހިރާއްޖޭގައި ވަޒީފާ އަދާކުރުމަށް ބިދޭސީ މަސައްކަތްތެރިން ގެނައުމުގެ ހުއްދަ ހޯދުމަށްޓަކައި ކޯޓާއަށް އެދި، އޮޅުވާލާފައިވާ ސައްޙަ ނޫން ލިޔެކިޔުންތައް މި މިނިސްޓްރީއަށް ހުށަހަޅަފައިވާ ފަރާތްތަކުގެ މައުލޫމާތު ބަޔާންކޮށް މި މިނިސްޓްރީއިން 25 ސެޕްޓެމްބަރ 2019 ގައި އާންމުކޮށްފައިވާ ނޫސް ބަޔާނުގައި ލިޔުމުގެ ކުށެއް ހިމެނޭތީ އެ ނޫސް ބަޔާން ބާޠިލްކުރެވިފައިވާ ވާހަކަދެންނެވީމެވެ.\nދިވެހިރާއްޖޭގައި ވަޒީފާ އަދާކުރުމަށް ބިދޭސީ މަސައްކަތްތެރިން ގެނައުމުގެ ހުއްދަ ހޯދުމަށްޓަކައި ކޯޓާއަށް އެދި، ސައްޙަ ނޫން ލިޔެކިޔުންތައް ހުށަހަޅާފައިވާކަން މި މިނިސްޓްރީއަށް ފާހަގަ ކުރެވިގެން، މޯލްޑިވްސް ޕޮލިސް ސަރވިސްއަށް ތަޙުޤީޤު ކުރުމަށް ފޮނުވާފައިވާ ފަރާތްތަކުގެ މައުލޫމާތު ތިރީގައި މިވަނީއެވެ.\nވަޒީފާ ދޭ ފަރާތުގެ ނަން\nވިޔަފާރި ރަޖިސްޓްރީ ނަންބަރު/ އައި.ޑީ ކާޑު ނަންބަރު\nނިއު ސަން އިންވެސްޓްމެންޓްސް ޕްރައިވެޓް ލިމިޓެޑް\nވެމްޒޯ ޕްރައިވެޓް ލިމިޓެޑް\nސަރަމީ ޕްރައިވެޓް ލިމިޓެޑް\nޒުބައިރު ޢަބްދުﷲ (ރަން ހިރު ފެހުން)\nސައިފުﷲ ޙަސަން (ކިންގް ކޮންސްޓްރަކްޝަން)\nޖިއާޒު މޯލްޑިވްސް ޕްރައިވެޓް ލިމިޓެޑް\nނިއޯ އީކޯ ޕްރައިވެޓް ލިމިޓެޑް\nއުޘްމާން ނަޢީމް (ކޮމްބައިން ބިލްޑް)\nމުޙައްމަދު ފަތުޙުﷲ (އެފް.އެސް.ބީ ހޯލްޑިންގްސް)\nސަން ސިޓީ އިންވެސްޓްމެންޓް ޕްރައިވެޓް ލިމިޓެޑް\nސިނޮޕެކް ޕްރައިވެޓް ލިމިޓެޑް\nވޯޓަރ ޕާކް މޯލްޑިވްސް ޕްރައިވެޓް ލިމިޓެޑް\nބިދޭސީ މަސައްކަތްތެރިން ގެނައުމުގެ ހުއްދަ ހޯދުމަށްޓަކައި މި މިނިސްޓްރީއަށް ސައްޙަ ނޫން ލިޔެކިޔުންތައް ހުށަހަޅާކަން ފާހަގަ ކުރެވޭ ފަރާތްތަކުގެ މައުލޫމާތު މި މިނިސްޓްރީން އާންމުކޮށް އިއުލާންކުރަމުންދާނެ ވާހަކަ ދެންނެވީމެވެ.\n27 މުޙައްރަމް 1441


އަލްފާޟިލް ޙަސަން ޝިޔާމް - ޤައުމީ އިނާމު - ހިތްވަރުދިނުމުގެ ޤައުމީ އިނާމު - 2016 - The President's Office\nޒުވާނުންގެ ދާއިރާއިން؛ ދަރުމަޔަށް މަސައްކަތް ކުރުމާއި، މަސައްކަތް ކުރުމުގެ ރޫޙު އާލާކުރުމުގެ ރޮނގުން\nއަލްފާޟިލް ޙަސަން ޝިޔާމް\nއިރުދޭމާގެ / ހއ. ހޯރަފުށީ\nޒުވާނުންގެ ދާއިރާއިން މިއަހަރު ހިތްވަރު ދިނުމުގެ ޤައުމީ އިނާމު ހާސިލު ކުރައްވާ ޙަސަން ޝިޔާމަކީ، ޖަމާޢަތަށް ފައިދާހުރި، ވަރަށް މުހިންމު މަސައްކަތްތަކެއް ކުރައްވަމުން ގެންދަވާ ބޭފުޅެކެވެ. އޭނާގެ އެންމެ ޚާއްޞަ މަސައްކަތަކީ، ލިބިވަޑައިގަންނަވާ ހުސް ވަގުތުތަކާއި ދުވަސްތަކުގައި އެކިއެކި ދާއިރާތަކުން މަޢުލޫމާތު ދިނުމުގެ ބައްދަލުވުންތަކާއި، ހޭލުންތެރިކުރުވުމުގެ ތަފާތު ޕްރޮގްރާމްތައް ހިންގެވުމެވެ. މިގޮތުން ދަރިވަރުންނަށާއި ޒުވާނުންނަށާއި، އެކިއެކި ކުންފުނިތަކަށާއި، ދައުލަތުގެ މުއައްސަސާތަކުގެ އެކި ފަންތީގެ މުވައްޒަފުންނަށާއި، ސްކޫލްތަކުގެ މުދައްރިސުންނަށާއި، ދަރިވަރުންގެ ބެލެނިވެރިންނަށާއި، އަދި ހިންގުމުގެ ދާއިރާގައި މަސައްކަތް ކުރައްވާ ވެރިންނަށް އެކި ސެމިނާރތަކާއި ވާރކްޝޮޕްތައް ހިންގަވަމުން ގެންދަވައެވެ. މި ޕްރޮގްރާމްތައް ޝިޔާމް ހިންގަވަމުން ގެންދަވަނީ ޤައުމީ މަސައްކަތެއްގެ ގޮތުގައި ދެކެވަޑައިގެން ހިލޭސާބަހަށެވެ. މިދެންނެވި ސެމިނާރތަކާއި ވާރކްޝޮޕްތައް މާލެއާއި ރާއްޖޭގެ އެކި އަތޮޅުތަކުގައި ވަރަށްފުޅާ ދާއިރާއެއްގައި ހިންގަވަމުން ގެންދަވައެވެ.\nއެނގިވަޑައިގެންފައިވާ ޢިލްމެއް އެހެން މީހުންނަށް އުނގަންނައިދެއްވުމުގެ ވިސްނުން ޝިޔާމް އަބަދުވެސް ގެންގުޅުއްވައެވެ. މި މަސައްކަތް އޭނާ ފެށްޓެވީ 2005 ވަނަ އަހަރުއެވެ. އޭނާ ހިންގަވާ ތަމްރީނު ޕްރޮގްރާމްތަކަކީ ކުރު މުއްދަތުގެ ތަމްރީނު ޕްރޮގްރާމްތަކެކެވެ. ރާއްޖޭގެ އަތޮޅުތަކުގައި ހިންގަވާ ޕްރޮގްރާމްތައް ރާއްވަވަނީ ބަންދު ދުވަސްތަކަށް އަމާޒު ކުރައްވައިގެންނެވެ.\nމިހާތަނަށް އޭނާ ހިންގަވާފައިވާ އެކިއެކި ސެމިނާރ ވާރކްޝޮޕްތަކުގެ ތެރޭގައި، ހިންގުމުގެ ހުނަރު މަތިކުރުމުގެ ވާރކްޝޮޕާއި، ކްލަބު ޖަމުޢިއްޔާ ހިންގުމުގެ ވާރކްޝޮޕާއި، އޮފީސް ހިންގުމުގެ ތަމްރީނު ވާރކްޝޮޕާއި، ތަރައްޤީއަށް އަހުލުވެރި ކުރުވުމާއި، އެކިއެކި މަޝްރޫޢުތައް ހިންގުމުގެ ވާރކްޝޮޕް ހިމެނެއެވެ. އަދި އަންހެނުން ހޭލުންތެރިކުރުވުމާއި، ބާރުވެރިކުރުވުމުގެ ވާރކްޝޮޕާއި، ސްމާޓް ސްޓަޑީ ސްކިލްސް ޑިވެލޮޕްމަންޓް ސެމިނާރާއި، ސްމާޓް ޓީޗިންގ ސްކިލްސް ޑިވެލޮޕްމަންޓް ސެމިނާރާއި، ސްމާޓް ޕޭރަންޓަލް ސްކިލްސް ޑިވެލޮޕްމަންޓް ސެމިނާރުވެސް އޭނާ ހިންގަވަމުން ގެންދަވައެވެ. މީގެއިތުރުން ޤައުމިއްޔަތު ދިރުވުމާއި، އިޖުތިމާޢީ އަދަބުތަކާއި، ޒުވާނުންނާއި ދަރިވަރުން އަހުލުވެރިކުރުވުންފަދަ މުހިންމު މައުޟޫޢުތަކަށްވެސް އޭނާ ސެޝަންތައް ހިންގަވަމުން ގެންދަވާފައިވެއެވެ.\nމި ފާއިތުވެދިޔަ އަހަރުތަކުގެ ތެރޭގައި، މާލެ ފިޔަވައި މަދުވެގެން 40 އަށްވުރެ ގިނަ ރަށުގައި މި ޕްރޮގްރާމްތައް ހިންގަވާފައިވެއެވެ. މި ޕްރޮގްރާމްތައް އޭނާ ނުހިންގަވާ އެއްވެސް އަތޮޅެއް މިހާރު ރާއްޖޭގައި ނެތެވެ. ތަމްރީނު ދެއްވާފައިވާ ނުވަތަ މަޢުލޫމާތު ދެއްވާފައިވާ މީހުންގެ އަދަދު ގާތްގަނޑަކަށް ހަތަރުހާހަށްވުރެ ގިނަވާނެ ކަމަށް ޝިޔާމް ވިދާޅުވެއެވެ.\nޒުވާނުންނަށް ލީޑަރޝިޕް ދަސްކޮށްދެއްވުމަށްޓަކައި ޝިޔާމް ހިންގަވާ ޕްރޮގްރާމްތައްވެސް ޚާއްޞަގޮތެއްގައި ފާހަގަކޮށްލަންޖެހެއެވެ. 2005 ވަނަ އަހަރުން ފެށިގެން 2008 ވަނަ އަހަރާ ދެމެދު ކޮންމެ އަހަރަކު ރައްޔިތުންގެ މަޖިލީހުގެ އިދާރާއިން ބޭއްވެވި [ދަރިވަރުންގެ މާދިރީ] ނުވަތަ [ސްޓޫޑަންޓް ޕާލަމަންޓް] ރާއްވަވައި ހިންގަވައިދެއްވާފައި ވެއެވެ. އަދި 2006 ން 2008 އަށް ރައްޔިތުންގެ މަޖިލީހުގެ އިދާރާއާއި، މިނިސްޓްރީ އޮފް ޔޫތު އެންޑް ސްޕޯޓްސް ގުޅިވަޑައިގެން ބޭއްވެވި [ޒުވާނުންގެ މާދިރީ] ނުވަތަ ޔޫތު ޕާލަމަންޓް ރާއްވަވައި ހިންގަވައި ދެއްވުމުގައިވެސް މުހިންމު ދައުރެއް އަދާކުރެއްވިއެވެ. އަދި މިނޫންވެސް އެކިއެކި މުނާސަބަތުތަކާ ގުޅިގެން މާލޭގެ ސްކޫލްތަކުންނާއި، އަމިއްލަ ޖަމްޢިއްޔާ ޖަމާޢަތްތަކުން ހިންގަވާ އެކިއެކި ޙަރަކާތްތަކުގައި ބައިވެރިވެވަޑައިގެން މަޢުލޫމާތު ދެއްވަމުން ގެންދަވާފައިވެއެވެ. އަދި ދަރުމަޔަށް މަސައްކަތް ކުރުމުގެ ރޫޙު އާލާކުރެއްވުމަށްޓަކައި ސްކޫލްތަކުގެ ދަރިވަރުންނަށާއި ބެލެނިވެރިންނަށް ހޭލުންތެރިކުރުވުމުގެ ޕްރޮގްރާމްތައް ޝިޔާމް ހިންގަވައިދެއްވާފައިވެއެވެ.


MNU vazeefaage maurazugai sarukaaruge idhaaraa thakaai kunfuni thakaa eku 26 faraathakun baiverivey - vNews.mv\nއެމްއެންޔޫގެ ވަޒީފާ މައުރަޒުގައި، ސަރުކާރުގެ އިދާރާތަކާއި ކުންުފުނިތަކާއި އެކު 26 ފަރާތަކުން ބައިވެރިވޭ\nމަރްޔަމް ލީން 27 May 2022, 11:41\nދިވެހިރާއްޖޭގެ ޤައުމީ ޔުނިވަރސިޓީ (އެމްއެންޔޫ)އިން ބާއްވަ ވަޒީފާގެ މައުޒަރުގައި، އެ ޔުނިވާސިޓީގެ އިތުރުން ރާއްޖޭގެ މަޝްހޫރު ބޮޑެތި ކުންފުނިތަކާއި ސަރުކާރުގެ މުއައްސަސާތަކުން ބައިވެރިވާނެކަމަށް އެމްއެންޔޫއިން ބުނެފިއެވެ.\nމިމަހުގެ 31 ވަނަ ދުވަހު ކުރިޔަށްގެންދިޔުމަށް ނިންމާފައިވާ މި އިވެންޓު ކުރިއަށްދާނީ އެދުވަހުގެ ހަވީރު 04:00 އިން ރޭގަނޑު 10:00 އަށް އެމްއެންޔޫގެ އިދާރީ މަރުކަޒުގައެވެ.\nއެމްއެންޔޫއިން ބުނީ، ވަޒީފާގެ މައުޒަރުގައި، އެޔުނިވަރސިޓީގެ އިތުރުން ރާއްޖޭގެ މަޝްހޫރު ބޮޑެތި ކުންފުނިތަކާއި ސަރުކާރުގެ މުއައްސަސާތައް ހިމެނޭ ގޮތަށް 26 ފަރާތަކުން ބައިވެރިވެފައިވާނެކަމަށެވެ.\nވަޒީފާގެ މައުޒަރުގައި ބައިވެރިވާ މުއައްސަސާތަކާއި، ކުންފުނިތައް:\nދިވެހި ރާއްޖޭގެ ޤައުމީ ޔުނިވަރސިޓީ\nމިނިސްޓްރީ އޮފް އިކޮނޮމިކް ޑިވެލޮޕްމަންޓް - ޖޮބް ސެންޓަރ\nމޯލްޑިވްސް ސްޓޭޓް ޝިޕިންގ ކޮމްޕެނީ ޕްރައިވެޓް ލިމިޓެޑް\nއުރީދޫ މޯލްޑިވްސް ޕަބްލިކް ލިމިޓެޑް ކޮމްޕެނީ\nމާކިޔަރ މޯލްޑިވްސް ކޫއްޑޫ ރިސޯޓް / ޕުލަމަން މޯލްޑިވްސް މާމުތާ ރިސޯޓް\nސީކްރެޓް ޕެރެޑައިސް މޯލްޑިވްސް\nކޮންސްޓެންސް މޫފުށި މޯލްޑިވްސް\nމާލެ ވޯޓަރ އެންޑް ބެވަރޭޖް ކޮމްޕެނީ ޕްރައިވެޓް ލިމިޓެޑް\nމޯލްޑިވްސް އިންޑަސްޓްރިއަލް ފިޝަރީސް ކޮމްޕެނީ\nސްޓޯން ހޮޓެލްސް މޯލްޑިވްސް\nމިނިސްޓްރީ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރ- މޯލްޑިވްސް ބިއުރޯ އޮފްސްޓެޓިސްޓިކްސް\nފަހި ދިރިއުޅުން ކޯޕަރޭޝަން ލިމިޓެޑް\nމޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ\nމި ސްޓޯލްތަކުގެ އިތުރުން އެމް.އެން.ޔޫ ފެކަލްޓީ އޮފް ހޮސްޕިޓަލިޓީ އެންޑް ޓޫރިޒަމްގެ ކުރީގެ ދަރިވަރުންނާއި ގުޅިގެން ކެފެޓީރިއާއެއް މި ފެސްޓިވަލްގައި ހިމަނަން ނިންމާފައިވާއިރު، ކުޅިވަރުތަކާއި އެހެނިހެން މުނިފޫހި ފިލުވުމުގެ ހަރާކާތްތައްވެސް ހިނގަމުންދާނެކަމަށް އެމްއެންޔޫއިން ބުނެއެވެ.\nވިޔަފާރި ރާއްޖެ އެމްއެންޔޫ


Mi dhanee amilla nafsah visnai dhemun Shehenaaz\nދިލްޖީތު އާއި ޝެހެނާޒް\nއެންމެ ގާތް އެކުވެރިޔާ އަދި ލޯބިވެރިޔާ ސިދާރްތު ޝުކްލާގެ މަރަށް ފަހު ފުރަތަމަ ފަހަރަށް ޝެހެނާޒް ގިލް މީޑިއާ އާ ވާހަކަ ދައްކައިފި އެވެ. އޭނާ ކުޅެފައިވާ ޕަންޖާބު ފިލްމު "ހޯންސްލާ ރަކް" ރިލީޒް ކުރަން ކައިރިވެފައިވާތީ އެ ފިލްމު ޕްރޮމޯޓް ކުރުމުގެ މަސައްކަތުގައި ވަރަށް އަވަދިނެތި އުޅެމުން ޝެހެނާޒް ދީފައިވާ އިންޓަވިއު އެއްގައި އޭނާ ދެއްކި ވާހަކަތަކުން ފޭނުންގެ ހިތް ހަލާކުވާވަރު ވެއެވެ.\n"ހޯންސްލާ ރަކް" ގެ ބަތަލު ދިލްޖީތު ދޮސާންޖު އާއި ދެ ވަނަ ބަތަލާ ސޯނަމް ބާޖްވާ އާއެކު ޝެހެނާޒް ބައިވެރިވި އިންޓަވިއު އެއްގައި ޝެހެނާޒް ބުނީ އޭނާގެ ފިލްމުގެ ޓައިޓްލް "ހޯންސްލާ ރަކް" (ކެތްތެރިވާށެވެ) ގައި ބުނާ ފަދައިން އޭނާވެސް އަމިއްލަ ނަފްސަށް ކެތްތެރިވާށޭ ބުނެ ވިސްނައިދޭން މަސައްކަތް ކުރަމުންދާ ކަމަށެވެ.\n"ބިގް ބޮސް 13" ގައި ސިދާރްތު އާއެކު ޝެހެނާޒް ބައިވެރިވެ މި ދެ އެކްޓަރުންގެ މެދުގައި ގާތް ގުޅުމެއް އުފެދުނެވެ. އަދި "ބިގް ބޮސް"ގެ ފޭނުންގެ އެންމެ ފޭވަރިޓް ޖޯޑަކީ މި ދެ އެކްޓަރުންނަށް ވެފައި ވެއެވެ. އެހެންވެ ޝެހެނާޒް އާއި ސިދާރްތުގެ ފޭންޕޭޖްތަކުގައި މި ވީޑީއޯ މިހާރު ވަރަށް ބޮޑަށް ވައިރަލް ވެފައި ވެއެވެ.\nވީޑީއޯ ބަލާފައި ފޭނުން ބުނެފައިވަނީ ޝެހެނާޒް އަކީ ވަރަށް ހިތްވަރުގަދަ އަދި އެތައް މިލިއަން ބަޔަކަށް ހިތްވަރު ހޯދޭނެ ނަމޫނާ ބަތަލާއެއް ކަމަށެވެ.\nމިދިޔަ ސެޕްޓެމްބަރު މަހުގެ ދެވަނަ ދުވަހު، ހާޓް އެޓޭކެއް ޖެހިގެން އުމުރުން 40 އަހަރުގައި ސިދާރްތު މަރުވީ ވަރަށް ކުއްލި ގޮތަކަށެވެ. ޝެހެނާޒަށް އެހާ ފުން އަސަރުތަކެއް ކުރީ ސިދާރްތުގެ ހަޔާތުގެ އެންމެ ފަހު ވަގުތުކޮޅުވެސް އޭނާއާއެކު ހޭދަ ކޮށްފައި ވުމާ ވެސް އެކުގަ އެވެ.\nސިދާރްތު މަރުވުމުގެ ދުވަސްކޮޅެއް ކުރިން ޝެހެނާޒް އާއެކު ކުޅެފައިވާ މިއުޒިކް ވީޑިއޯއެއް މިހާރު ރިލީޒްކުރަން ދަނީ ތައްޔާރު ވަމުންނެވެ. މި ލަވައިގެ ނަމަކީ "އަދޫރާ" އެވެ.\nނައްޓޫ ކާކާ މަރުވެއްޖެ


Yangon athun Maziya ah Point eh\nޔަންގޮން އަތުން މާޒިޔާ އަށް ޕޮއިންޓެއް\nމޯހަން ބަގާންއާ ދެކޮޅަށް މާޒިޔާ ކުޅުނު މެޗުގައި ކީޕަރު އިމްރާން ބޯޅަ އަށް މަސައްކަތް ކުރަނީ: ޔަންގޮންއާ ދެކޮޅަށް މިއަދު މާލޭގައި ކުޅުނި މެޗު ނިމުނީ 1-1އިން.\nމިޔަންމާގެ ޔަންގޮން ޔުނައިޓެޑާއެކު އޭއެފްސީ ކަޕުގައި މިއަދު ކުޅުނު މެޗު 1-1އިން އެއްވަރުވެ، ޕޮއިންޓަކުން މާޒިޔާ އަށް ފުއްދާލަންޖެހިއްޖެ އެވެ.\nނަމަވެސް މެޗުގައި ލަނޑު ޖަހަން މާޒިޔާ އަށް ގިނަ ފުރުސަތުތަކެއް ލިބުނެވެ. ފުރަތަމަ ހާފުގައި ވެސް އަހުމަދު އިމާޒް (އާއްކޮ) އާއި އަހުމަދު ރަޝީދު (އައްމަޑޭ) އަދި އިސްމާއީލް އީސާ (މެސީ) އާއި ޔާމީން އިބްރާހީމަށް ހަތް ފުރުސަތެއް ލިބި ބޭކާރރުވި އެވެ. މި ހާފުގައި ކީޕަރު އިމްރާން މުހައްމަދު ރަނގަޅު ދެ ސޭވްކުރިއިރު ދެ ވަނަ ހާފުގައި ހުސް ފުރުސަތުތައް މާޒިޔާ ހޯދި އެވެ.\nމެޗުގެ ފުރަތަމަ ލަނޑު އައްމަޑޭ މާޒިޔާ އަށް ޖަހައިދިނީ 63 ވަނަ މިނިޓްގައި ނެގި ހުރަހަކުންނެވެ. ނަމަވެސް އޭގެ ފަހުން ކުޅުން ރަނގަޅުކޮށް ޔަންގޮން ނަތީޖާ ހަމަހަމަކުރީ ސަމަދޫހު މުހައްމަދަށް ހެދުނު ގޯހަކުން ލިބުނު ހުސް ބޯޅައެއް ގޯލަށް ފޮނުވާލައިގެންނެވެ. މި ލަނޑު ޖެހީ ކޯކޯ އެވެ. މި ލަނޑު ޖެހީތާ ދެ މިނިޓް ފަހުން އޭނާ އަށް ވަރަށް ހުސްކޮށް ލިބުނު ބޯޅައެއް ކީޕަރު އިމްރާނުގެ އަތްނުފޯރާ ފަށުން ފޮނުވާލުމުން ބޭރުވީ އަރިމަތީ ދަނޑި ކައިރިންނެވެ.\nމެޗަށް ފަހު ޔަންގޮންގެ ކޯޗު މާޔަން ބުނީ އޭނާގެ ޓީމަށް މެޗުގެ 30 މިނިޓަށް ފަހު ރަނގަޅަށް ނުކުޅެވުނު ކަމަށާއި ސަބަބަކީ ރާއްޖެ ހޫނުވުން ކަމަށެވެ.\n"އަހަރެން އެކްސްޕީރިއަންސްކޮށްފިން މި ދަނޑުގައި ކުޅުމުގެ އުނދަގޫ ކަމާއި މާލޭގައި ކުޅޭއިރު ހޫނުވާ މިންވަރު. މިހެން ކުޅުންތެރިންނަށް ވެސް އެކަން ކިޔާދިނިން. އަހަރެން ހިތްހަމަޖެހޭ މި މެޗުން ޕޮއިންޓެއް ލިބުމުން،" ކޯޗު ބުންޏެވެ.\nއޭނާ އަދި ބުނީ ތިބި ކުޅުންތެރިންނަށް ބަލާއިރު އޭނާގެ ޓީމު ކުޅުނީ ބައެއް މުހިންމު ކުޅުންތެރިން ނުލައި ކަމަށާއި ނަމަވެސް މާޒިޔާ އަކީ 99 ޕަސެންޓް ރާއްޖޭގެ ގައުމީ ޓީމު ކަމަށެވެ.\n"މިހެންވީމަ އަހަރެން ހިތްހަމަޖެހޭ މެޗުގެ ނަތީޖާއާއެކު. އަހަރުމެން މިކުޅުނީ މާޒިޔާއާ. އެކަމަކު މިއީ 99 ޕަސެންޓް ރާއްޖޭގެ ގައުމީ ޓީމު،" މީގެ ކުރިން ދެ ފަހަރެއްގެ މަތީން މުބާރާތުގައި ތަފާތު ޓީމުތަކާއެކު މާލެ އައިސްފައިވާ ކޯޗު ބުންޏެވެ.\nމެޗަށް ފަހު މާޒިޔާގެ ކޯޗު އަލީ ސުޒޭން ބުނީ ލިބުނު ގިނަ ފުރުސަތުތައް ބޭކާރުވީ ކަމަށާއި އިދިކޮޅު ޓީމު ކިތަންމެ މަޑުން ތިއްބަސް މޮޅު ދެތިން ކުޅުންތެރިން ތިބުމުން ކޮމްބިނޭޝަން ޕްލޭގައި ލިބޭ ފުރުސަތުތައް ނިންމާލާ ކަމަށެވެ.\n"ދެން ޕޮއިންޓް ޓޭބަލަށް ބަލާއިރު މާޒިޔާގެ ހާލަތު މިއޮތީ މާގިނަ ޕްލޭންތަކެއް ހެދޭ ގޮތަކަށްނޫން. އެހެންވީމަ ސްޓެޕްބައި ސްޓެޕް ވިސްނާނީ. ސައުތު ޗައިނާ އާއި މޯހަން ބަގާން މެޗުގެ ނަތީޖާ މިހާރު އޮތް ގޮތުން މާޒިޔާ އަށް އެބައޮތް އަދި ސައުތު ޗައިނާ މެޗު ކާމިޔާބުކޮށްގެން ހަމައަކަށް އެޅުމުގެ ފުރުސަތު. އެކަމަށް ތައްޔާރުވާނީ،" ސުޒޭން ބުންޏެވެ.


Alia Aai Ranbir Raajje Aumun Faadukiyunthah Amaazu Vehjje - Vaguthu\nފުރަބަންދުގެ ފަހުން ރާއްޖެ ބޯޑަރ ހުޅުވާލުމާއި އެކު މަޝްހޫރު އެތައް ފަންނާނުންނެއް ރާއްޖެއަށް ޗުއްޓީހޭދަ ކޮށްލުމަށް ޒިޔާރަތް ކޮށްފައިވެއެވެ. އެގޮތުން، ލޯބީގެ ގޮތުން ގުޅިގެން އުޅޭ ރަންބީރް ކަޕޫރާއި އާލިއާ ބަޓް ވެސް ޗުއްޓީ ހޭދަ ކޮށްލަން ދަތުރު ކުރާނެ މަންޒިލެއްގެ ގޮތުގައި އިހްތިޔާރު ކުރީ ރާއްޖެއެވެ.\nމަހަރަޝްތްރާ ފުރަބަންދުކޮށް، އިންޑިއާއިން އެތައް ބަޔަކު ކޮވިޑަށް ފައްސިވެ، ދުވާލެެއްގެ މައްޗަށް ގިނަ އަދަދެއްގެ ބަޔަކު ކޮވިޑުގައި މަރުވެއެވެ. ހޮސްޕިޓަލުތައް ފުރި، އޮކްސިޖެން އާއި ވެންޓިލޭޓަރުގެ ފަރުވާ ދިނުމަށް އެގައުމުގައި ހުރަސްތަކެއް އެބަހުއްޓެވެ. ކޮވިޑު ފެސިލިޓީ ތަކުގެ ދަތިކަން ދިމާވެ ސުކޫލު ތަކުގައި ފެސިލިޓީ ހަދަން ނިންމާފައިވާ ހިސާބަށް ގައުމުގެ ހާލަތު ގޮސްފައި ވަނިކޮށް މަޝްހޫރު އެކްޓްރެސް އާލިއާ ބަޓް އާއި ފިލްމީ އުދަރެހުގައި ފިޔަ ޖަހަމުން އަންނަ ރަންބިރް ކަޕޫރުގެ ދަތުރު ފެށީ ގައުމު ދޫކޮށް ރާއްޖެއަށް ޗުއްޓީ ހޭދަ ކޮށްލުމަށެވެ.\nބޮލީވުޑްގެ މަޝްހޫރު އެތައް ފަންނާނުންނަކަށް ވެސް ވަނީ ކޮވިޑް ޖެހިފައެވެ. ކަން މިހެން ހުރި އިރު، އާލިއާ ބަޓް އާއި ރަންބީރް ކަޕޫރު ރާއްޖެއަށް ޗުއްޓީ ހޭދަ ކޮށްލަން އައުމުން އެތައް ބަޔެއްގެ ފާޑު ކިޔުން އަމާޒު ވެފައެވެ. ގިނަ ބަޔަކު ބުނަމުން ދަނީ ދެމީހުން އެކުގައި ރާއްޖެ އައީ ކޮރޯނާވައިރަހަށް ފިލަން ވެގެން ކަމަށެވެ.\nފުރަބަންދަށް ފަހު ސަރާ އަލީ ހާން އާއި ޓައިގާ ޝްރޮފް އަދި ޝްރަދާ ކަޕޫރު ވެސް ވަނީ ރާއްޖެއަށް ޗުއްޓީ ހޭދަ ކޮށްލުމަށް ޒިޔާރާތް ކޮށްފައެވެ.\nއޭޕްރީލް 23, 2021 16:57\nRajje border bandhu kuranvy avahah


MMPRC ge hiyaathuge listeh leak kollaifi | Mihaaru\nއެމްއެމްޕީއާރުސީގެ ހިޔާނާތް: ލީކުކޮށްލި ލިސްޓްގައި ދައުލަތުގެ އެތައް ވެރިންނެއް!\nރައްޔިތުންގެ މަޖިލީހުގައި މިހާރު މި މައްސަލަ ބަލާ ކޮމެޓީގައި ހިމެނިވަޑައިގަންނަވާ ބޭފުޅަކު ވިދާޅުވީ ލީކުކޮށްލައިގެން އުޅެނީ މަޖިލީހަށް ލިބިފައިވާ ލިސްޓް ނޫން ކަމަށް\nލީކުކޮށްލާފައިވާ ލިސްޓުގައިވާ ގޮތުން ބޮޑެތި އަދަދުތަކުން ވަނީ އެކި ފަރާތްތަކަށް ފައިސާ ދީފައި\n12 މެއި 2021 - 00:48\nއެމްއެމްޕީއާރުސީގެ ހިޔާނާތުގައި ތުހުމަތު ކުރެވޭ މީހުންގެ ލިސްޓެއް މިރޭ ލީކުކޮށްލައިފި އެވެ.\nތިން ބިލިއަން ރުފިޔާ އަށް ވުރެ ބޮޑު ހިޔާނާތެއް ހިންގި ކަމަށް ބެލެވޭ، ރާއްޖޭގެ އެންމެ ބޮޑު ހިޔާނާތުގެ ލިސްޓުގައި ކުރީގެ ރައީސް އަބްދުﷲ ޔާމީނާއި އެ ސަރުކާރުގެ ވަރަށް ގިނަ ވަޒީރުންނާއި އޭރު ދައުލަތުގެ ވަރަށް ގިނަ ބޭފުޅުން ވެސް ހިމެނި ވަޑައިގަންނަވަ އެވެ. އޭގެ އިތުރުން ސުޕްރީމް ކޯޓުގެ ބައެއް ފަނޑިޔާރުންނާއި ގާނޫނީ ބޭފުޅުންނާއި މީޑިއާގެ ބައެއް ބޭފުޅުންގެ އިތުރުން ރާއްޖޭގެ ވަރަށް މަޝްހޫރު ވިޔަފާރިވެރިންނާއި ވިޔަފާރި ކުންްފުނިތައް ވެސް ހިމެނެ އެވެ.\nކުރީގެ ނައިބު ރައީސް އަހުމަދު އަދީބު އިސްކޮށް ހުންނަވައިގެން، ފަޅު ރަށްތައް ދޫކުރުމާއި އެއިން ލިބޭ ފައިސާ އިން ހިންގި އެންމެ ބޮޑު ޖަރީމާއާ ގުޅޭ، އެ ލިސްޓް "މިހާރު" އަށް ވެސް ވަނީ ލިބިފަ އެވެ.\nއެކަމަކު ރައްޔިތުންގެ މަޖިލީހުގައި މިހާރު މި މައްސަލަ ބަލާ ކޮމެޓީގައި ހިމެނިވަޑައިގަންނަވާ ބޭފުޅަކު ވިދާޅުވީ ލީކުކޮށްލައިގެން އުޅެނީ މަޖިލީހަށް ލިބިފައިވާ ލިސްޓް ނޫން ކަމަށެވެ. މަޖިލީހަށް ލިބިފައިވާ ލިސްޓްގައި އެއިން އެއްވެސް ބޭފުޅެއްގެ ފޮޓޯ ނުހިމެނޭ ކަމަށް އޭނާ ވިދާޅުވި އެވެ. ލީކުވި ލިސްޓްގައި ހިޔާނާތުގެ އަދަދުތަކާއި އެ ބޭފުޅުންގެ ފޮޓޯ ވެސް ހިމެނެ އެވެ.\nމި ލިސްޓަކީ ވެސް ސައްހަ ލިސްޓެއް ކަމަށް ވެ އެވެ. އަދި މިއީ އެސެސްޓް ރިކަވަރީ ކޮމިޝަނުން އެކުލަވާލައިފައިވާ ލިސްޓެއް ކަމަށް ވެސް ވެ އެވެ. ނަމަވެސް، އެ ކޮމިޝަނުން މިކަން އަދި ޔަގީން ކޮށެއް ނުދެ އެވެ.\nމި ލިސްޓަށް ބަލާއިރު، އިކިއުޒިޝަން ކޮސްޓުގެ ގޮތުގައި ލިބުނު ފައިސާގެ ތެރެއިން ބައެއް މީހުންނަށާއި ވިޔަފާރިތަކަށް ދީފައިވާ ޑޮލަރަކީ، ޑޮލަރު ވިއްކުމުގެ ގޮތުން ދީފައިވާ ފައިސާ ކަމަށާއި އޭގެ ބަދަލުގައި ފައިސާ ލިބިފައިވާ ކަމަށް ޚިޔާނާތުގެ ފައިސާ ޖަމާވި އެސްއޯއެފްގެ ވެރިޔާ އައްލާމް ލަތީފް ބުނެފައިވާކަން ފާހަގަކޮށްފައިވެ އެވެ. މާނަ އަކީ ޚިޔާނާތުގެ ފައިސާ އިން ސީދާ މަންފާވުމުގެ ބަދަލުގައި، އެސްއޯއެފުން ޑޮލަރު ގަނެފައިވުމެވެ.\nމީގެ އިތުރުން ވަކި މީހަކާ ހަވާލުކޮށްދިނުމަށް އެދި ފައިސާ ހަވާލުކުރި މީހުންގެ ނަންތައް ވެސް ލިސްޓުގައި އެބަ ހުއްޓެވެ. އެ ފައިސާ ހަވާލުކުރި އިރު ކޮން ފައިސާއެއްކަން އެ މީހުންނަށް އެނގޭ ކަމެއް ނުވަތަ ނޭނގޭ ކަމެއް ވެސް މި ރިޕޯޓްގައި ފާހަގަކޮށްފައެއް ނުވެ އެވެ.\nވަކިވަކި މީސްމީހުންނަށް އެކި ފަހަރުމަތިން ދީފައިވާ ފައިސާގެ ޖުމްލައިން ފާހަގަކޮށްލެވޭ އަދަދުތަކަށް ބަލާއިރު 678،400 މިލިއަން، 66.5 މިލިއަން، 50 މިލިއަން، 26 މިލިއަން، މިލިއަން، 8 މިލިއަން މިލިއަން،6މިލިއަން،5މިލިއަނުން އެބަހުއްޓެވެ. އަދި ދެތިން މިލިއަނުން ގޮސް ލައްކައިން އެބަހުއްޓެވެ. އަމިއްލަ ކުންފުނިތަކަށް 94 މިލިއަނާއި 77 ރުފިޔާއާ ދެމެދުން ދީފައިވެ އެވެ.\nމި ރިޕޯޓް ލީކުކޮށްލާފައިވާ އިރު، މަޖިލީހަށް ކޮމިޝަނުން ފޮނުވި ރިޕޯޓުން އެނގެން އޮތް ގޮތުގައި 281 ނަމެއް ހިމެނޭ އިރު، އޭގެ ތެރެއިން ބައެއް ނަންތަކާ ދިމާލުގައި އަދިވެސް ތަހުގީގު ކުރަމުން ދާ ކަމަށް ލިޔެފައިވެ އެވެ. އެހެންވެ، ލިސްޓުގައިވާ ނަންތަން "މިހާރު" ން ހާމަ ނުކުރީ ތަހުގީގު ފުރިހަމަ ނުކޮށް ހަދާފައިވާ އޮތް ލިސްޓަކަށް ވާތީ އެވެ.\nމުޅިން އަދި ކަށަވަރު ނުވާ، އެކަމަކު ބައެއް ފަރާތްތަކުން ކަށަވަރު ވެސް ކޮށްދޭ މި ލިސްޓްގައި ބުނެފައިވާ ގޮތުން، މަޖިލިސް މެންބަރުންގެ ތެރެއިން ގިނަ ބޭފުޅުންނަށް، މުހިންމު އެކި ކަންކަމާ ގުޅޭ ގޮތުން ވޯޓު ހޯދަން ފައިސާ ދިނުމުގެ އިތުރުން ޕާޓީ ބަދަލުކުރުމަށް ވެސް އެތައް މިލިއަނަކުން ފައިސާ ދީފައިވެ އެވެ.\nމާލޭގެ ބައެއް ގޭންގުތަކާއި ގޭންގު މެންބަރުންގެ ގޮތުގައި މަޝްހޫރު ބައެއް މީހުންނަށް ވެސް އެތައް ލައްކަ ރުފިޔާއެއް ދީފައިވާ ކަމަށް އަދީބާއި އައްލާމްގެ ބަޔާންތަކާ ހަވާލާދީ އޭގައި ބުނެފައިވެ އެވެ. މީގެ އިތުރުން ބައެއް މީހުން ރާއްޖޭން ބޭރަށް ކުރި ދަތުރުތަކަށް ޓިކެޓް ގަނެދިނުމާއި ދަތުރުގެ އެހެން ހަރަދުތައް ހަމަޖައްސައިދިނުން ފަދަ ކަންކަން ވެސް ކޮށްފައިވެ އެވެ.\nނަގުދު ފައިސާއިންނާއި ޗެކުންނާއި ބޭންކް ޓްރާންސްފާ އިން ވެސް ފައިސާގެ މުއާމަލާތްތައް ވަނީ ކޮށްފަ އެވެ.\nރިޕޯޓްގައި ހުރި، ތުހުމަތު ކުރެވޭ ބޭފުޅުންނަށް ބަލާއިރު، ކުރީގެ ވަޒީރުންގެ ތެރެއިން ވަރަށް ގިނަ ބޭފުޅުންނާއި ރައީސް އޮފީހުގެ އިސް މަގާމުތަކުގައި ތިއްބެވި ބޭފުޅުންނާއި، ބައެއް ކުންފުނިތަކުގެ އެންމެ އިސް ބޭފުޅުންނާއި ބައެއް މިނިވަން މުއައްސަސާތަކުގެ ވެރިން ހިމެނެ އެވެ. ފައިސާގެ އެކި މުއާމަލާތްތައް ކޮށްފައިވާ އެހެން ބައެއް ބޭފުޅުންގެ ތެރޭގައި ދައުލަތުގެ މީޑިއާގެ އިސް ވެރިންނާއި ސިފައިންނާއި ފުލުހުންގެ ބައެއް އިސް ވެރިންނާއި އޭރު ޕީޕީއެމްގެ އެންމެ އިސް ސަފުގައި އުޅުއްވި ބޭފުޅުންނާއި މަޖިލީހުގެ މެމްބަރުން ވެސް ހިމެނެ އެވެ.\nއޭރުގެ އިދިކޮޅު ނުވަތަ އެމްޑީޕީގެ މަޖިލީހުގެ މެމްބަރުންގެ ތެރެއިން މިހާރު ވަޒީރުންގެ ގޮތުގައި ތިއްބެވި ބައެއް ބޭފުޅުންގެ ތެރެއިން މިހާރު ވެސް މަޖިލީހުގައި އެ ޕާޓީ ތަމްސީލު ކުރައްވާ ބައެއް ބޭފުޅުންނާ ވެސް ފައިސާގެ މުއާމަލާތްތައް ހިނގާފައިވާ ކަމަށް ލީކުވި ރިޕޯޓްގައި ވެ އެވެ. ހަމަ އެހެންމެ ޖޭޕީގެ ބައެއް މެމްބަރުންގެ ނަންތައް ވެސް އެބަހުއްޓެވެ. މީގެ ތެރެއިން ބައެއް ބޭފުޅުންނަކީ މިހާރު ރައީސް އޮފީހުގައި އިސް މަގާމުތަކުގައި ތިއްބެވި ބޭފުޅުންނެވެ.\nއެމްއެޕީއާރުސީގެ ފައިސާގެ ހިޔާނާތުގައި ރައީސް އިބްރާހިމް މުހަންމަދު ސޯލިހު ހިމެނިވަޑައިގަންނަވާ ކަމަށް އަޑުތައް ފެތުރިފައި އޮތް ނަމަވެސް، މި ރިޕޯޓްގައި އެ މަނިކުފާނުގެ ނަމެއް ނެތެވެ. އަދި ޔާމީން ފިޔަވައި ކުރީގެ އެހެން ރައީސެއްގެ ނަންފުޅެއް ވެސް ނެތެވެ.\nކުރީގެ ރައީސް ޔާމީންގެ އަނބިކަނބަލުންގެ ނަން ވެސް ލިސްޓްގައި ހިމެނެ އެވެ. މީގެ އިތުރުން އޭރުގެ ސުޕްރީމް ކޯޓުގެ ފަނޑިޔާރުންނާއި ދަށު ކޯޓުތަކުގެ ވަރަށް ގިނަ ފަނޑިޔާރުންނާއި ދައުލަތުގެ މިނިވަން މުއައްސަސާތަކުގައި މިހާރު އިސްކޮށް ތިއްްބެވި ބައެއް ބޭފުޅުންގެ ނަންތައް ވެސް ހިމެނެ އެވެ.\nއިސް މަގާމުތަކުގައި ތިއްބެވި ބޭފުޅުންގެ އިތުރުން މާލޭގެ ބައެއް ގޭންގުތަކާއި ގޭންގު މެންބަރުންގެ ގޮތުގައި މަޝްހޫރު ބައެއް މީހުންނަށް ވެސް އެތައް ލައްކަ ރުފިޔާއެއް ދީފައިވާ ކަމަށް އަދީބާއި އައްލާމްގެ ބަޔާންތަކާ ހަވާލާދީ ބުނެފައި އެބަހުއްޓެވެ. މީގެ އިތުރުން ބައެއް މީހުން ރާއްޖޭން ބޭރަށް ކުރި ދަތުރުތަކަށް ޓިކެޓް ގަނެދިނުމާއި ދަތުރުގެ އެހެން ހަރަދުތައް ހަމަޖައްސައިދިނުން ފަދަ ކަންކަން ވެސް ކޮށްފައި އެވެ.\nޚިޔާނާތުގެ ފައިސާ ލިބުނު މީހުންގެ ލިސްޓު ރައްޔިތުންގެ މަޖިލީހަށް ފޮނުވުމާ އެކު އެ ލިސްޓު ހާމަކުރުމަށް އަންނަނީ ގޮވާލަމުންނެވެ.\nއެމްއެމްޕީއާރްސީގެ ކޮރަޕްޝަން ކޮރަޕްޝަން ރައްޔިތުންގެ މަޖިލިސް ކޮމިޝަން އޮން ސްޓޭޓް އެސެޓްސް ރިކަވަރީ\n70 ކޮމެންޓް, 58 ރިއެކްޝަންސް\nތަހުގީގު ހިނގަމުންދާ މީހުންގެ ނަންތައް ނުލިއުނީއޯ. މިސަރުކާރުން ބޭރުކުރަން ބޭނުންނުވާ އަދި ހިމާޔަތް ދޭނެ އެންމެންގެ ނަން އޮންނާނީ އަބަދުވެސް ތަހުގީގު މަރުހަލާގަ.\nތިޔަ ހުރިހާ އެއްޗެއް ބަހައިދިން އަދީބަށާ އޭނާގެ އަތްގާތްކޮށްދިން ކުދިންނަށާ އޭނާގެ ރަހުމަތްތެރިންނަށް ހަމަ ލޯލާރިއެއްވެސް ނުލިބޭތަ؟\nޢެމްއެމްޕީއާރުސީ އަށް ސިޔާސީ ގިނަ އިސް ބަޔަކު ވަނީ ޕޮސިޓިވް ވެފަ. ޢެއީ އެކަމަކު މާނުރައްކާ ބައްޔެއްނޫން. އެކަމަކު އެއީ ފަރުވާއެއްނުވާ ގައިންގަޔަށް އަރާބައްޔެއް.\nމިނޫސްވެރިން މިތިބެނީ ކިހިނެއް ވެފާތޯ. އަބަދު އެލިޔަނީ އެމްއެމްޕީއާރުސީ އޭ ކިޔާފައި. މި މީހުންނަށް, އެންމެން ޕީއާރުސީ ކިޔާފަ, ނުލިޔެވިގެން މިއުޅެނީ މީގެތެރެއަށް ވަންނަމީހުން މަދީތޯ.\nވަކުތުން ވަކުތައް ސަރުކާރުތެރޭ ތިއްބެވި ވަގުން ބޭރުކުރޭ !\nމުޅި ސަރުކާރު ބަދަލުކުރަން ޖެހޭނީ! ތިނޫން މީހަކުނެތެއްނު ސަރުކާރަކު... ?\nސަހަރޯ! މިވަރު ވީމާވެސް ތިޔަބުނާ ރިޕޯޓެއް މަޖުލިހުން ސިއްރު ކުރުމުގެ ބޭނުމަކީ އިތުރަށް ރައްޔިތުން ރުލިއެރުވުންތޯ! އެފައިސާ އިން މާލޭގެ ކާރުބާރު ބޮޑު ސަރަޙައްދު މަޖީދީމަގުން ގޯތި ގަނެފަވެސް މިކިޔަނީ ނޫނެކޭ އެއީ ތިމަން މަނިކުފާނު ހަލާލު ގޮތުގައި ހޯދި ފައިސާ އިން ގަތް ގޯއްޗޯ! ރައްޔިތުންނަށް ހުރި ހިތާމައެއްގެ ބޮޑު ކަމާއެވެ. ރައްޔިތުންގެ ރައުސުލްމާލު ކައި ހުސްކުރުމަށްފަހުވެސް ހަމަ ރައްޔިތުން މިގޮތުގައި ބަސްނުބުނެ ހިމޭނުން ތިބޭނީތޯ އަދިވެސް ކާންދޭން.\nތަހުގީގު ކުރާތީ ނަންތައް ހާމަ ނުކުރާނަމޭ ބުނެފަ، މެޑަމް ފާތުންގެ ނަން ހާމަކޮށްލެވުނީ އޮޅުމަކުންތޯ\nއެއީ މަޖުލީހާއި އަނެއް ދެބާރުގެ ވެރިންނާއި ގާތްތިމާގެ އެކުވެރި ކުދިންވެސް ލައިގެން ދިވެހި ރައްޔިތުންގެ ކިބައިން ފޭރުނު ފޭރުމެއް! އެކަމެއް ނުބެލޭނެ! ބަލާނީ ކިހިނެއެް! ބަލަން ހެދި ކޮމިޝަން ކޮބާ؟ ވީ ވަޢުދު ކޮބާ؟ ބަލަންތިބި އެންމެނ\nރައްޔިތުންނޭ ސިޔާސީ ފިކުރުތަކުން ދުރުވެ ވިސްނަވާލައްވާ! ސިޔާސީ ޕާޓީތައް ހަދައިގެން އެކަކު އަނެކަކަށް ވަގަށް ގޮވާފައި، އެންމެން މިކުރީ އެއްކަމެއް. ދިވެހިރައްޔިތުންނަށް ހުޅުމާލޭގައި ގެދޮރުއަޅާފައި ހިލޭ ދެވޭނެހައި ފައިސާ މިވެރިން މި މީހުންގެ އަމިއްލަ ބޭނުމަށް ދައުލަތުން ނަގައި ނިންމައިފި. ރައްޔިތުން އަތުން ފްލެޓްތަކުގެ ކުއްޔަށޭ ކިޔާފައި ފައިސާ ދައުލަތަށް ހޯދުމުގެ ބޭނުމެއް އެބައޮތްތަ! މި ފައިސާ އަތުލާފައި ފްލެޓްތަކުގެ އަގު ދެއްކީމާ ނިމުނީ ނޫންތަ.\nހޯހޯ އެމީހުން ފައިސާ ކައިފަ އޮތުމަކީ ކަލޭ ފައިސާ ކައިގެން ރައްޔިތުންގެ ފައިސާއިން ކަލޭގެ ފުލެޓަށް ފައިސާާ ދައްކަންޖެހޭ ސަބަބެއް ނޫން. ދައުލަތުގެ ފައިސާއެއް މުޅި ރައްޔިތުންގެ މައްޗަށް ހަރަދުކުރެވެންވާނީ އެއްވަރަކަށް.\nދައުލަތަށް ލިބެންޖެހޭ އެއްޗެއް ލިބެންވާނީ ދައުލަތަށެވެ. މި ކޮމެންޓުން ވެސް އެނގެނީ ދިވެހިންގެ ދަހިވެތިކަން ހުރިވަރެވެ. ކޮންމެ ހާލަތެއްގައިވެސް ބަލަނީ ތިމާއަށް އެއްޗެއް ލިބޭނެގޮތެއް އޮތްތޯއެވެ. ސުނާމީގައިވެސް ބެލީ ވީހާބޮޑު އެއްޗެއް ދައުލަތުން ދަމައި ގަނެވޭތޯއެވެ. ކޮވިޑާ ގުޅިގެންވެސް އާމްދަނީއަށް ނުރަނގަޅު އަސަރު ކުރިއްޔޭ ކިޔައިގެން ދެމުނުގޮތަކުން ދަމަމުން ދަނީއެވެ.\nމަހިބަދޫ ދާއިރާގެ މެމްބަރު ތޯރިގު މިދިޔަ5އަހަރުން އދ.އަތޮޅު ގަ ހުރި އެންމެ މުއްސަދި މީހާ ޔައްވެގެންދިޔަ .....ހުޅުމާލޭން ފުލެޓް، ގޯތި،ލޯންޗު،ސަފާރީބޯޓް..... މިހެން ކިޔާނެ ކަމެއްނެތް އެންމެ5އަހަރުން. އާއިލާއިން ބުނަނީ ތޯރިގުގެ ވިސްނުން ތޫނުކަމާ ތައުލީމުން އަދި ފުޓުބޯޅައިން ލިބުނު މުއްސަދިމަނޭ. އެހެންތާ ވާނީ އޭނާ ފުޓުބޯޅަ ކުޅުނީ ޔޫރަޕު ޓީމަކައްވިއްޔާ އޮޅުވާ ލިޔަސް ބޮޑު ވަރު\nދެން ތިބުނީ ބުރުމާ ޤާސިމަކީ އދ އަތޮޅު މީހެއް ނޫނޭ؟


Ingireysivilaathaaeku gaayikan onnnane: Foreign Minister\nރާއްޖެ، ކޮމަންވެލްތުން ވަކިވި ނަމަވެސް އެ ޖަމިއްޔާގެ އެހެން ގައުމުތަކާއި އިނގިރޭސިވިލާ ދެމެދު އޮތް ރަހުމަތްތެރިކަމުގެ ގުޅުން އަދިވެސް ދެމި އޮންނާނެ ކަމަށް ފޮރިން މިނިސްޓަރު މުހައްމަދު އާސިމް ވިދާޅުވެއްޖެ އެވެ. ކޮމަންވެލްތުން ވަކިވާން ކެބިނެޓުން ނިންމީ މިދިޔަ ހަފުތާގަ އެވެ.\n"ދަ އިންޑެޕެންޑެންޓް" އަށް ފޮރިން މިނިސްޓަރު ލިޔުއްވާފައިވާ ލިޔުއްވުމެއްގައި ވިދާޅުވެފައިވަނީ، ކޮމަންވެލްތާ ރާއްޖެ ގުޅުނު ދުވަހުން ފެށިގެން ވެސް އެ ޖަމިއްޔާގެ ޗާޓަރުގެ ތެރެއިން ރާއްޖެއަށް ގިނަ ފުރުސަތުތަކެއް ލިބުނު ކަމަށާއި ރާއްޖެއަކީ ކުޑަ ގައުމަކަށްވެފައި ދުނިޔޭގެ އެހެން ގައުމުތަކާ ގުޅުވާލުމަށް ކޮމަންވެލްތުން އެހީވި ކަމަށެވެ. އަދި މުއައްސަސާތައް ހަރުދަނާކުރުމަށް ވެސް ކޮމަންވެލްތުން އެހީވެފައިވާ ކަމަށް މިނިސްޓަރު ލިޔުއްވާފައިވެ އެވެ. އެހެންނަމަވެސް ކޮމަންވެލްތުގައި މިހާރު ކުދި ގައުމުތަކަށް ބޮޑެތި ގޮންޖެހުންތަކެއް ހުރިކަން މިނިސްޓަރު ފާހަގަކުރައްވާފައި ވެއެވެ.\nވޭތުވެދިޔަ މަދު އަހަރުތަކެއްގައި ރާއްޖެއަށް ސިޔާސީ ގޮތުންނާއި އެހެން ގޮތްގޮތުން ވެސް ބޮޑެތި ގޮންޖެހުންތަކެއް ކުރިމަތިވި ކަމަށް މިނިސްޓަރުގެ އެ ލިޔުއްވުމުގައި ވިދާޅުވި އެވެ.\nމިނިސްޓަރު ލިޔުއްވާ ގޮތުގައި ރާއްޖޭގެ ޑިމޮކްރަސީ އާއި މުއައްސަސާތައް އަދި އޮތީ ޅަފަތުގަ އެވެ. އަދި ކޮމަންވެލްތުން ރާއްޖެއާމެދު ގޮތްތައް ނިންމުމުގައި ރާއްޖޭގެ އެފަދަ ހާލަތްތަކަށް ބަލާފައިވާ މިންވަރު ކުޑަ ކަމަށް އެ ލިޔުއްވުމުގައި މިނިސްޓަރު ވަނީ ފާހަގަކުރައްވާފަ އެވެ. އެގޮތުން ރާއްޖެއަށް ތަރައްގީ ގެނެސްދިނުމުގެ ބަދަލުގައި ކޮމަންވެލްތުގެ އަމާޒު ހުރީ ރާއްޖެއާމެދު ފިޔަވަޅު އަޅަން ކަމަށް ވަނީ ފާހަގަ ކުރައްވާފަ އެވެ.\nއެ ލިޔުއްވުމުގައި މިނިސްޓަރު އިތުރަށް ވިދާޅުވެފައިވަނީ، ރާއްޖެއަކީ ބޭރަށް ހުޅުވާލެވިފައިވާ ގައުމެއް ކަމަށާއި ބޭރުގެ ފަރާތްތަކަށް ރާއްޖޭގެ ހާލަތު ބެލުމުގެ ފުރުސަތު ފަހިކޮށް ހުޅުވިފައިވާ ކަމަށެވެ. އެ ފުރުސަތު ރާއްޖޭގައި ސިޔާސީ ގޮތުން ހަލަބޮލިކަން އައި ދަނޑިވަޅުގައި ވެސް އޮތްކަން ފާހަގަކުރެއްވި އެވެ. ރާއްޖޭގެ ޝަރުއީ ނިޒާމާއި ރައްޔިތުންގެ މަޖިލީހާއި މަދަނީ މުޖުތަމައު އިތުރަށް ހަރުދަނާކުރަން ޖެހޭ ކަމަށް ގަބޫލުކުރައްވާ ކަމަށް ވެސް ވަނީ ވިދާޅުވެފައި ވެއެވެ.\n"... އެހެނަސް މިއީ އާ ކަމެއް ނޫން، މިފަދަ މައްސަލަތައް އޭޝިއާއިން ފެށިގެން އެފްރިކާ އަދި ސައުތް ޕެސިފިކްގައި ވެސް އެބަ އޮތް، ގިނަ މެންބަރު ގައުމުތަކުން ވެސް ވަނީ ސިޔާސީ ހަލަބޮލިކަން ފަދަ ކަންކަން ތަޖުރިބާކޮށްފައި،" މިނިސްޓަރު ވިދާޅުވެފައިވެ އެވެ.\nމިނިސްޓަރު ވިދާޅުވީ، ކޮމަންވެލްތަށް ރާއްޖެއަށް އަންނަ ތަރައްގީ ވެސް ފެންނަން ޖެހޭ ކަމަށެވެ. އެގޮތުން މި ސަރުކާރުން ތިން އަހަރު ތެރޭގައި އެތައް ގާނޫނެއް އިސްލާހުކޮށް، ކޮމަންވެލްތްގެ ޗާޓަރުގެ ތެރޭގައި ހިމެނޭ އުސޫލުތައް ނެގެހެއްޓުމަށް ވެސް މަސައްކަތްކޮށްފައިވާނެ ކަމަށެވެ. އަދި އިންސާނީ ހައްގުތަކާއި ޑިމޮކްރަސީ ހަރުދަނާކުރުމަށާއި ބާރުތައް ވަކިކުރުމަށް ވެސް 69 ގާނޫނަކަށް އިސްލާހު ގެނެސްފައިވާނެ ކަމަށެވެ.\n"މިއީ ތަރައްގީ ނޫން ދެން ކޮން އެއްޗެއް ކަމެއް އަޅުގަނޑަކަށް ނުވިސްނޭ،" މިނިސްޓަރު ލިޔުއްވާފައިވެ އެވެ.\nމިނިސްޓަރު ވިދާޅުވީ، ފިޔަވަޅު އެޅުމުގެ އިތުރުން ގައުމު ތަރައްގީކޮށް ދިނުމަށް ވެސް ކޮމަންވެލްތުން އެހީތެރިކަން ފޯރުކޮށްދޭންޖެހޭ ކަމަށެވެ. ނަމަވެސް އެކަން ހަނދާން ނެތިފައިވާ ކަމަށް ވިދާޅުވި އެވެ. މިނިސްޓަރު ވިދާޅުވީ، އިނގިރޭސިވިލާތުން ރާއްޖެއަށް ކޮށްދިން ކަންކަމުގެ މަތިން ހަނދާން ނުނެތޭނެ ކަމަށާއި އަބަދުވެސް ރަހުމަތްތެރިކަމުގެ ގުޅުން އިނގިރޭސިވިލާތާއެކު ބާއްވާނެ ކަމަށެވެ.\nފޮރިން މިނިސްޓްރީ އިނގިރޭސިވިލާތް ކޮމަންވެލްތު ޖަމިއްޔާ\nއިނގިރޭސިވިލާތުން އަދިވެސް ރާއްޖެއާއެކު މަސައްކަތް ކުރާނެ: ބޮރިސް


Rape aai Dhekolhah Kuriyahdhaa Ehvumugai Nuruhumuge Ingili Minister Shidhatha ah – Iru\nޗީފް އޮފް ޑިފެންސް ފޯސް ކޯވިޑަށް ޕޮޒިޓިވްވެއްޖެ\nރޭޕްއާއި ދެކޮޅަށް ކުރިޔަށްދާ އެއްވުމުގައި ނުރުހުމުގެ އިނގިލި މިނިސްޓަރ ޝިދާތާއަށް\nލަހޫ· 17 ޖަނަވަރީ 2020\nރޭޕްކުރުމާއި ދެކޮޅަށް ޖެންޑާ މިނިސްޓްރީ ކުރިމަތީގައި މުޒާހަރާ ކުރަން ފަށައިފި އެވެ.\nމިނިސްޓްރީ ކުރިމަތީ ގިނައަދަދެއްގެ އާއްމުން ބައިވެރިވެގެން ކުރިޔަށްދާ މުޒާހަރާއަކީ ކުޑަކުދިންނަށް ޖިންސީ ފުރައްސާރަ ކުރިމަތިވަމުންދާތީ އެކަމާ ދެކޮޅައް އަޑުއުފުލުމުގެ ގޮތުން ކުރިޔަށްދާ މުޒާހަރާއެކެވެ.\nމުޒާހަރާގެ ބައިވެރިން މިނިސްޓަރ ޝިދާތާގެ އިސްތިއުފާއަށް ގޮވަމުން ދަނިކޮށް މިނިސްޓަރ ވަނީ މުޒާހިރާގައި ބައިވެރިވެފައެވެ.\nއާންމުންނާއި ނޫސްވެރިންގެ ސުވާލުތަކަށް ޖަވާބުދެއްވަމުން މިނިސްޓަރ ޝިދާތާ ވިދާޅުވީ ޖެންޑަރ މިނިސްޓްރީން ކުރަން ޖެހޭ ހުރިހާ ކަމެއް ކުރަމުން ގެންދާކަމަށާއި އެފަދަ ކުދިންނަށް ދޭންޖެހޭ ހިމާޔަތާއި ރައްކާތެރިކަން ފޯރުކޮށްދެމުން ގެންދާކަމަށެވެ.\nރޭޕްކުރެވުނު ދެ އަހަރުގެ ކުއްޖާގެ މަންމަ މާލެ ގެނެވުނުއިރު އެކުއްޖާ އެފަދަ މާހައުލެއްގައި ބަހެއްޓީ ކީއްވެގެންތޯ ކުރި ސުވާލަކަށް ޖަވާބުދެއްވަމުން ޝިދާތާ ވިދާޅުވީ މީގެ ކުރިން އެފަދަ މައްސަލައެއް ޖެންޑާއާއި ހިއްސާކުރެވިފައި ނުވާ ކަމަށެވެ.\nމީގެއިތުރުން ޖެންޑާރ އަށް މީހުން ހައްޔަރު ނުކުރެވޭނެ ކަމަށާއި އަދަބުވެސް ނުދެވޭނެ ކަމަށް ތަކުރާރުކޮށް ޝިދާތާވިދާޅުވަމުން ގެންދެވިއެވެ.\nޖެންޑާ މިނިސްޓަރުގެ މަގާމުން އިސްތިއުފާ ދެއްވަން ޖެހޭކަމަށް ފެނިވަޑަގަންނަންތޯ ނޫސްވެރިއަކު ސުވާލުކުރުމުން މިނިސްޓަރ ވިދާޅުވީ އިސްތިއުފާ ދެއްވުމަށް ފަހުގައި ރޭޕް ކޭސް އެއް ނުހިނގާނެ ކަމުގެ ޔަގީންކަން އަރުވައިފިނަމަ މަގާމުން ދުރުވާނެ ކަމަށެވެ.\n“އަޅުގަނޑު އިސްތިއުފާ ދޭނަން އޭގެ ފަހުން އެއްވެސް ޗައިލްޑް ރޭޕް ކޭސް އެއް ނުހިނގާނެ ކަމުގެ ޔަގީންކަން ދެންޔާ” މިނިސްޓަރ ޝިދާތާ ވިދާޅުވިއެވެ.\nމުޒާހަރާގެ ބައިވެރިންގެ ނުރުހުން ފާޅުކުރަމުން ދަނިކޮށް އެސްއޯ ފުލުހުން ވަނީ މިނިސްޓަރާއި މުޒަހާރާގެ ބައިވެރިން ދުރުކޮށް، ފުލުހުންގެ ވެހިކަލެއްގައި މިނިސްޓަރު އެ ސަރަހައްދުން ގެންގޮސްފައެވެ.


Report: Fulufulun plan thah, ley ohoruvun kuriah! | Mihaaru\nމިދިޔަ ހުކުރުދުވަހުގެ ހަވީރާއި އެ ރޭގައި މާލޭގައި ހިންގި މާރާމާރީގައި ވަޅި ހެރުމުގެ ސަބަބުން މަރުވި ފާތިރު މުހައްމަދު (ކ) އަދި އަހުމަދު އިރުޝާމް.\nފުލުފުލުން ޕްލޭންތައް، އެކަމަކު ލޭ އޮހޮރުވުން ކުރިއަށް!\n05 ޖޫން 2016 - 08:48 40 comments\nމުޅި ގައުމުގައި އޮތީ ގޭންގްތަކުގެ އިސް ލީޑަރުންގެ ފައިގައި ހޯމް މިނިސްޓަރު އުމަރު ނަސީރު ޓެގް އަޅުވައި އެ މީހުން ބަރާބަރަށް މޮނީޓަ ކުރަމުން އަންނަ ވާހަކަ އެވެ. ކޮންމެ އިންޓަވިއުއެއްގައި މިނިސްޓަރު ވިދާޅުވަނީ ގޭންގްތަކުގެ އިސް ލީޑަރުންގެ ފައިގައި ޓެގް އެޅުވުމަށްޓަކައި މޮނިކޮން ގާނޫނު ހިންގަން ފެށުމުން، ގޭންގް މާރާމާރީ އާއި ބޮޑެތި ކުށްތައް ކުރުން ކޮންޓްރޯލް ކުރެވިފައިވާ ކަމަށެވެ. އެކަމަކު އަންކޮޅުން މިދިޔަ ހުކުރު ދުވަހާއި އެ ދުވަހުގެ ރޭ މި ފެނުނީ ދެ ގުރޫޕެއްގެ ދެމެދުގައި ހިންގި މާރާމާރިއެއްގައި އުުމުރުން 14 އަހަރުގެ ދެ ކުއްޖަކަށް ވަޅިން ހަމަލަދީ، މަރާލިތަނެވެ. އަދި އިއްޔެ ވެސް މީހަކަށް ވަޅިން ހަމަލަދީ ޒަހަމްކޮށްލި އެވެ.\nއެހެންކަމުން މިނިސްޓަރު އުމަރު މި ދައްކަވާ ވާހަކަތަކުގެ ބުރަދަން ހުރީ ކިހާ ވަރަކަށް ހެއްޔެވެ؟ ގޭންގްތަކުގެ އިސް މީހުންގެ ފައިގައި ޓެގް އަޅުވައި، ހޯމް ކާފިއު ހިންގާ ކަމަށް ވިދާޅުވާއިރު، ވަޅި ހެރުމާއި މާރާމާރީ ހުއްޓޭ ތަނެއް ނުފެނެ އެވެ. ކޮންމެ ގޭންގް މާރާމާރިއަކާ އެކު، ޓެގް އެޅުވުމުގެ ވާހަކަތައް ސޯޝަލް މީޑިއާގެ ޓްރެންޑަކަށް ވަނީ އެކަން ކާމިޔާބު ނުވާ ކަމަށް އާންމުން ދެކޭތީ އެވެ. އެންމެ ފަހުން ވެސް މި ފެނުނީ ދެ ގުރޫޕެއްގެ ދެމެދުގައި ހިންގި މާރާމާރިއެކެވެ. އޭގެ އަސްލު އަދި ނޭނގުނަސް ބޮޑަށް ބެލެވޭ ގޮތުގައި އެއީ ބަދަލު ހިފުމުގެ މާރާމާރިއެކެވެ. އެކަމުގެ ތެރޭގައި ކުޑަ ދެ ކުއްޖެއްގެ ފުރާނަ ދުއްވާލިއިރު، މިނިސްޓަރު އުމަރު މި ދައްކަވަނީ ހަމަ "ހުސް، ފޮނި" ވާހަކަތަކެއް ހެއްޔެވެ؟ ސިޔާސީ ގޮތުން "ފޮނި، ބައިސާ" ކަނޑަނީ ހެއްޔެވެ؟ އެ ކުޑަކުދިންގެ މައިންބަފައިން ނުވަތަ ބެލެނިވެރިން ކޮބައި ހެއްޔެވެ؟ ނުބެލެހެއްޓުނީ ކީއްވެ ހެއްޔެވެ؟ ގޭންގްތަކުގެ ތެރޭގައި އުޅޭ ނަމަ، އެކަމަށް ފުރުސަތު ހުޅުވުނީ ކީއްވެ ހެއްޔެވެ؟\nއުމަރު މިފަހަރު ވިދާޅުވެފއި ވަނީ ގޭންގް މާރާމާރި އާއި ބޮޑެތި ކުށްތައް، އާންމުންނަށް އެނގޭ މިންވަރަށް ދަށްކުރެވޭނީ، އޭނާ ކަނޑައަޅުއްވާފައިވާ ސްޓްރެޓެޖީ އެއްކޮށް ހިންގިގެން ކަމަށެވެ. އޭގެ ތެރެއިން މިހާރު ހިންގަނީ ގޭންގްތަކުގެ އިސް ލީޑަރުންގެ ފައިގައި ޓެގް އަޅުވައި، އެމީހުން މޮނިޓަ ކުރުމުގެ އުސޫލު އެކަންޏެވެ.\nމިދިޔަ ހުކުރުދުވަހު މާލޭގައި ކުޑަ ދެ ކުއްޖަކަށް ވަޅިން ހަމަލާ ދީ މަރާލުމާ ގުޅިގެން މަޖީދީމަގު ރާނބާ ރެސްޓޯރަންޓް ކައިރި ފުލުހުން ބަންދުކޮށްގެން ތަހުގީގު ކުރަނީ.--- ފޮޓޯ: މުހައްމަދު ޝަރުހާން/ މިހާރު\n"އަޅުގަނޑުގެ ސްޓްރެޓެޖީގެ ދެ ކަންތައް އަދި އޮތީ ނުފެށި. އެއީ ގޭންގްތަކުގައި އުޅޭ ކުޑަކުދިންނަށް ދ. ވާނީގައި ދެ މަސް ދުވަހުގެ ޕްރޮގްރާމެއް ހިންގުމާއި ޑްރަގްސް ބޭނުންކުރާ މީހުން ވަގުތުން ރިމާންޑް ސެންޓަރަށް ގެންދިއުން. އެ ދެ ކަންތައް ފަށައިގަތީމާ، އޭގެ މާނަ އަކީ ގޭންގް މާރާމާރި އާއި ބޮޑެތި ކުށްތައް ހުއްޓުވުމުގައި ބޮޑު ކާމިޔާބީއަކާ ހަމައަށް ދެވޭނެއޭ. އަޅުގަނޑު މިކުރާ މަސައްކަތުގެ ނަތީޖާ އޭރުން އަދި ކިރިޔާ ފެންނަން ފަށާނީ،" އުމަރު ވިދާޅުވި އެވެ.\nގޭންގްތަކުގައި އުޅޭ ކުޑަކުދިންނަށް ވާނީގައި ދެ މަސް ދުވަހުގެ ޕްރޮގްރާމްގެ މަސައްކަތް އަންނަ ހުކުރުދުވަހު ފަށާނެ އެވެ. އަދި އެއަށް ފަހު އެ ކުދިން މުޖުތަމައުގެ ތެރެއަށް ދޫކޮށްލާނީ ހަ މަސް ދުވަހުގެ އިންޓާންޝިޕަކަށް ފަހުގަ އެވެ. އެއީ ކުޑަކުދިން އިސްލާހުކޮށް، އަލުން މުޖުތަމައު އަށް ގެންނަން ހިންގާ ވަރަށް ރަނގަޅު ޕްރޮގްރާމަކަށް ވާނެ ކަމަށް މިނިސްޓަރު އުމަރު ވިދާޅުވެ އެވެ.\n"ވާނީގެ ކޭމްޕަށް ގެންދަން ޖެހޭ 23 ކުއްޖަކު މިހާރު ވެސް ވަނީ އައިޑެންޓިފައި ކޮށްފައި. މި ޕްރޮގްރާމްގައި ފުރަތަމަ ވެސް 50 ކުއްޖަކު ވާނީގެ ކޭމްޕަށް ގެންދަން ޖެހޭ ކަމަށް އަޅުގަނޑުމެންގެ ރެކޯޑްތަކުން ދައްކާ. އެކަމަކު އަޅުގަނޑު ވެސް ގަބޫލުކުރަން މި ޕްރޮގްރާމް ކާމިޔާބު ކުރެވޭނީ އެތައް ފަހަރަކު ޕްރޮގްރާމް ހިންގައިގެން ކަން،" އޭނާ ވިދާޅުވި އެވެ.\nއަޅުގަނޑުގެ ސްޓްރެޓެޖީގެ ދެ ކަންތައް އަދި އޮތީ ނުފެށި. އެއީ ގޭންގްތަކުގައި އުޅޭ ކުޑަކުދިންނަށް ދ. ވާނީގައި ދެ މަސް ދުވަހުގެ ޕްރޮގްރާމެއް ހިންގުމާއި ޑްރަގްސް ބޭނުންކުރާ މީހުން ވަގުތުން ރިމާންޑް ސެންޓަރަށް ގެންދިއުން. އެ ދެ ކަންތައް ފަށައިގަތީމާ، އޭގެ މާނަ އަކީ ގޭންގް މާރާމާރި އާއި ބޮޑެތި ކުށްތައް ހުއްޓުވުމުގައި ބޮޑު ކާމިޔާބީއަކާ ހަމައަށް ދެވޭނެއޭ. އަޅުގަނޑު މިކުރާ މަސައްކަތުގެ ނަތީޖާ އޭރުން އަދި ކިރިޔާ ފެންނަން ފަށާނީ: އުމަރު\nގޭންގްތަކުގައި އުޅޭ ކުޑަކުދިން އިސްލާހު ކުރުމުގެ ޕްރޮގްރާމްގައި، އެ ކުދިންގެ މައިންބަފައިން ނުވަތަ ބެލެނިވެރިންގެ ރުހުން ނުލިބުނަސް ގެންދާ ގޮތަށް ސަރުކާރުން ވަނީ ނިންމައިފަ އެވެ. އެއީ ކޯޓު އަމުރެއްގެ ދަށުންނެވެ. ވާނީ ކޭމްޕަށް ގެންދަން ފުރަތަމަ ކަނޑައެޅި 23 ކުދިންނަކީ ބެލެނިވެރިންގެ ރުހުމާ އެކު ޕްރޮގްރާމްގެ ތެރެއަށް ވަންނަ ކުދިންކަން އުމަރު ފާހަގަކުރެއްވި އެވެ.\nހޯމް މިނިސްޓަރު އުމަރު "މިހާރު"އާ ވާހަކަ ދައްކަވަނީ: ގޭންގް ކުށްތަކާއި އެހެނިހެން ބޮޑެތި ކުށްތަކުން މުޖުތަމައު ރައްކާތެރިކުރުމަށް އޭނާ ފައްޓަވާފައިވާ ޕްރޮގްރާމް ކާމިޔާބުވާނީ އަދި ދެ ކަމެއް ފުރިހަމަވެގެން ކަމަށް ވިދާޅުވި.---ފޮޓޯ: މުހައްމަދު ޝަރުހާން/މިހާރު\n"ކުދިން ބެލެހެއްޓުމަކީ މައިންބަފައިންގެ ޒިންމާއެއް. އެކަމަކު އެ ޒިންމާ އެމީހުންނަށް އަދާނުކުރެވުނީމާ، ދައުލަތަށް އެބަ ޖެހޭ އެ ކުދިން ނަގައިގެން ކުދިން ރަނގަޅު ކުރަން. އެ ޒިންމާ ދައުލަތުން މި ނަގަނީ. މި ޒިންމާ ނަގާކަށް ބެލެނިވެރިންގެ ރުހުމެއް ބޭނުމެއް ނުވާނެ. ކޯޓު އަމުރެއްގެ ދަށުން އެކަން ކުރެވޭނެ،" އުމަރު ވިދާޅުވި އެވެ.\n"އަޅުގަނޑަށް ވިސްނޭ މައިންބަފައިންގެ ނުރުހުމުގައި ދައުލަތުން ކުދިންނާ ހަވާލުވާއިރު، އަޅުގަނޑާ ދިމާލަށް ކިޔާނެ އެއްޗެހި. އަޅުގަނޑާ މެދު ނުރުހުން ވާނެ ވަރު އެނގޭ. ނޫސްވެރިން ބައްލަވަން ތިއްބަވާތި އަޅުގަނޑާ ދިމާލަށް އެ ދުވަހަކުން ކިޔާނެ އެއްޗެހި. އެކަމަކު ހަގީގަތަކީ ކުދިން ބަލަން މައިންބަފައިންނާ ހަވާލުކުރީމާ އެކަން އެމީހުންނަކަށް ނުކުރެވުނުކަން."\nގޭންގްތަކުގައި އުޅޭ ކުޑަކުދިން އިސްލާހުކުރުމުގެ ޕްރޮގްރާމް މިއީ އަލަށް ފަށާ ކަމަކަށް ވާތީ، މިކަމުގެ ނަތީޖާ ފެންނާނެ ގޮތެއް އަދިއެއް ނޭނގެ އެވެ. އެކަމަކު އުމަރު ދެކެވަޑައިގަންނަވާ ގޮތުގައި "ގޯހެއް ނުވާނެ" އެވެ.\nޓެގް އަޅުވަން ފެށުމުން ކުޑަކުދިން ކުރިއަށް ނެރެނީ\nގޭގްންތަކުގެ އިސް ލީޑަރުންގެ މައްޗަށް މޮނިކޮން ގާނޫނު ހިންގައި، އެމީހުން އުޅޭނޫޅޭ ގޮތް 24 ގަޑިއިރު ބަލަން ފެށުމުން، ގޭންގްތަކުން ކުޑަކުދިން ކުރިއަށް ނެރެ، އެ ކުދިން ލައްވައި ބޮޑެތި ކުށްކުރުވަން ފަށާފައިވާ ކަމަށް އުމަރު ވިދާޅުވެ އެވެ. މޮނިކޮން ގާނޫނު ކުޑަކުދިންގެ މައްޗަށް ނުހިންގާތީ އޭގެ ފައިދާ ގޭންގްތަކުގެ އިސް މީހުން ނަގަނީ ކަމަށް ސަރުކާރުން ބުނެ އެވެ.\n"ކުޑަކުދިންގެ ފައިގައި ޓެގް އަޅުވައި، އެ ކުދިންގެ މައްޗަށް މޮނިކޮން ގާނޫނު ހިންގުމަކީ އަޅުގަނޑުގެ ސްޓްރެޓެޖީގައި ހިމެނޭ ކަމެއް ނޫން. އެ ކުދިން އިސްލާހު ކުރުމަށް އޮންނާނީ ކުރިއްސުރެ ވެސް ވަކި ޕްރޮގްރާމެއް ކަނޑައަޅާފައި. ވާނީގައި އެކަމަށް ހެދި ކޭމްޕް ނިމި، އަދި ކިރިޔާ މި ފަށައިގަނެވެނީ. ކޭމްޕް ނިމުމާ ހަމައަށް މިދިޔަ މުއްދަތުގައި ވެސް، ގޭންގްތަކުގެ އިސް މީހުން މިދިޔައީ ކުޑަކުދިން ލައްވައި ބޮޑެތި ކުށްތައް ކުރުވަމުން. އޭގެ އެއް ކަންތައް [މިދިޔަ ބުރާސްފަތި ދުވަހު] ތި ފެނުނީ،" އުމަރު ވިދާޅުވި އެވެ.\nއަދިވެސް އުންމީދު ކުރަންވީތަ؟\nގޭންގް މާރާމާރީތައް ހުއްޓުވުމަށްޓަކައި ކޮންމެ ސަރުކާރަކުން ވެސް "މޮޅެތި" ވާހަކަތައް ދެއްކި ނަމަވެސް އެކަމުގެ އަޑިއަށް ފީނައި އެކަން ހުއްޓުވޭ ގޮތެއް ނެތެވެ. ގޭންގްތަކުގެ މީހުން ލައްވައި އެކަން ކުރުވާ މީހުން ހޯދިފައެއް ނެތެވެ. ފައިސާ ދޭ ބައެއް އެނގޭކަށް ނެތެވެ. ގޭންގްތަކުގައި އުޅޭ މީހުންގެ މައިންބަފައިންނަށް އެމީހުންގެ ޒިންމާއެއް ނުއުފުލެ އެވެ. ކުރުކޮށް ބުނާ ނަމަ، މުޅި މުޖުތަމައު މިއޮތީ މި ގޭންގް މާރާމާރިގައި ރަނގަޅަށް "ބަނދެވިފަ" އެވެ.\nމާލޭގައި މާރާމަރީ ގިނަވެ، ދެ ކުއްޖަކު މަރާލުމާ ގުޅިގެން ފުލުހުން ފެށި އޮޕަރޭޝަނުގައި ކުއްތާ ބޭނުންކޮށްގެން ރޭ ބަލައި ފާސްކުރަނީ -- ފޮޓޯ: ހުސެއިން ޝަޔާހު/ މިހާރު\nފައިގައި ޓެގް އެޅުވުމުގެ ވާހަކަތަކަށް ފަހު، ދެން އޮތީ ގޭންގްތަކުގައި އުޅޭ ކުޑަކުދިން އިސްލާހު ކުރުމަށް، ވާނީ ކޭމްޕަށް ފޮނުވުމުގެ ވާހަކަ އެވެ. އެއަށް ފަހު ދެން އިވޭނީ މަސްތުވާތަކެއްޗަށް ޕޮޒިޓިވްވާ މީހުން، މާފުށީގައި ހެދި ރިމާންޑް ސެންޓަރަށް ފޮނުވާ ވާހަކަ އެވެ. ރިމާންޑް ސެންޓަރުގެ މަސައްކަތް ނިމި، އެތަނަށް މިދިޔަ ހަފުތާގައި ވަނީ ލައިސަންސް ވެސް ލިބިފަ އެވެ. މުޅިއެކު 80 މީހުންގެ ޖާގައިގެ ރިމާންޑް ސެންޓަރު، ޖަލުތަކަށް ގެންނަ ބަދަލުތަކާ އެކު އަދި ފަހުން 300 މީހުންގެ ތަނަކަށް ބަދަލުކުރާ ގޮތަށް ސަރުކާރުން ވަނީ ނިންމައިފަ އެވެ.\nއަޅުގަނޑަށް ވިސްނޭ މައިންބަފައިންގެ ނުރުހުމުގައި ދައުލަތުން ކުދިންނާ ހަވާލުވާއިރު، އަޅުގަނޑާ ދިމާލަށް ކިޔާނެ އެއްޗެހި. އަޅުގަނޑާ މެދު ނުރުހުން ވާނެ ވަރު އެނގޭ. ނޫސްވެރިން ބައްލަވަން ތިއްބަވާތި އަޅުގަނޑާ ދިމާލަށް އެ ދުވަހަކުން ކިޔާނެ އެއްޗެހި. އެކަމަކު ހަގީގަތަކީ ކުދިން ބަލަން މައިންބަފައިންނާ ހަވާލުކުރީމާ އެކަން އެމީހުންނަކަށް ނުކުރެވުނުކަން: އުމަރު\nގޭންގް މާރާމާރީގައި އުމުރުން 14 އަހަރުގެ ފާތިރު މުހައްމަދާއި އަހުމަދު އިރުޝާމް ހިލްމީ މަރުވުމުން، އައި ފާޑުކިޔުންތަކަށް ހޯމް މިނިސްޓަރުގެ ޖަވާބަކީ ފައިގައި ޓެގް އެޅުވުމަކީ އޭނާގެ ޕްލޭން އަދި ފުރިހަމަވުން ނޫން ކަމަށެވެ. އެއާ އެކު ކުރަން ޖެހޭ ދެ ކަންތައް އޮތީ ކުރިއަށެވެ. ގޭންގްތައް ހުއްޓުވުމުގެ ނަތީޖާ ފެންނާނީ އޭރުން ކަމަށް އުމަރު ވިދާޅުވެ އެވެ. އަނެއްކާވެސް ބަލަން ތިބެންވީ އެވެ. އުންމީދު ކުރަންވީ އެވެ.\nއިތުރު ލިޔުންތައް ކުށްކުރުން އުމަރު ނަސީރު ކުޑަކުދިން ގޭންގް ހަމަނުޖެހުން މީހުން މެރުން ހޯމް މިނިސްޓަރު\n1 ހަފުތާ، ވަޅިޖެހުން 5، ދެ މަރު؟